திருச்சபைக்கும் உலகிற்கும்தாயான தேவ அன்னை

மரியன்னையின் விண்ணேற்புப் பெருவிழாஇவ்வாரம் கொண்டாடப்படுகிறது
ன்புக்கும், விசுவாசத்துக்கும் இறை பக்திக்கும் முன்னுதாரணமாகத் திகழ்பவள் நம் தேவ அன்னை மரியாள்.
தமது வாழ்வில் தம்மை இறைவனுக்கே அர்ப்பணித்து “இதோ உமது அடிமை” என்ற தாழ் நிலையில் இறைவனுக்குத் தம்மை முழுமையாக ஒப்படைத்து வாழ்ந்தவள் அன்னை மரியாள்.
உலக மீட்பரை இந்த உலகிற்குத் தருவதற்கு இறைவன் முக்கிய பாத்திரமாகத் தேர்ந்தெடுக்கும் அளவிற்கு இறைபக்தியும் இறைபயமும் கொண்டவளாகத் திகழ்ந்த மரியாள், இறைவனின் நம்பிக்கைக்கும் பாத்திரமானவளாக இருந்துள்ளார். அளவற்ற விசுவாசமும் எது வந்த போதும் இறைவனுக்காக அதனை எதிர்கொள்ளும் துணிச்சலும் இறை மகளின் தாயாக அவளை உயர்த்தியுள்ளது.
கத்தோலிக்கத் திருச்சபை நம் ஆண்டவரின் தாயாகவும் திருச்சபையின் தாயாகவும் தாழ்ச்சியின் இருப்பிடமாகவும் புனித மரியாளைக் காண்கிறது. அதனால் தான் அவளது தரிசனத்துக்கேற்ப செபமாலை மாதா எனவும், வியாகுல மாதா எனவும் வேளாங்கண்ணி மாதா எனவும், பற் பல பெயர்களில் ஆலயங்களை எழுப்பி புகழ்சேர்க்கிறது.
துன்ப துயர வேளைகளில் மனச் சஞ்சலம் கவலையான நிலையில் அமைதியின் ஊற்றான அன்னை மரியாள் முன் முழந்தாளிட்டு எம் மன் நாட்டுக்களை முன்வைத்தாள். ஆபத்பாந்தவனாக அன்னை அதனைச் செவிமடுத்து நம் ஆண்டவரிடம் நமக்காகப் பரிந்து பேசி மனத்திற்கு அமைதியையும் ஆறுதலையும் பெற்றுத் தருவாள்.
அதனால் தான் கத்தோலிக்கரல்லாதவர்களும் அன்னையின் ஆலயத்திற்குச் சென்று அவள் தாழ்ப்பணிந்து தமது மன்றாட்டுகளுக்குப் பதில் பெற்று வருகின்றனர்.
நாம் நம் ஆண்டவர் இயேசு கற்பித்த செபத்தை சொல்லும் போதெல்லாம் அன்னை மரியாளை நோக்கி அருள் நிறைந்த மரியாளே என்கின்றோம்.
அம்மா தியாகத்தின் அடையாளம். மண்ணில் விழுந்து அழியும் கோதுமையைப் போன்றவர் அவர்.
கானாவூர்த் திருமண வீட்டிற்கு விருந்தினராகச் சென்றவர் அவ்வீட்டிற்குச் சிறுமை ஏற்படும் என்ற கட்டத்தில் அந்த வீட்டைச் சேர்ந்தவராக மாறினார். மாதா தாம் எல்லா குடும்பங்களுக்கும் அடைக்கலம். மரியா என்பது அரமேய மொழியில் மிரியாம் ஆகும். அதற்கு இறைவனிடம் உயர்த்தப்பட்டவர் என்று பொருள்.
கர்தினால் நியூமான் ஆங்கிலிக்கன் சபையிலிருந்து கத்தோலிக்கத் திருச்சபைக்கு வந்தவர். இதைப் பற்றி அவர் இவ்வாறு கூறியுள்ளார்: தாய் இல்லாத குடும்பத்திலிருந்து தாய் உள்ள குடும்பத்திற்கு வர விரும்பினேன். கத்தோலிக்கத் திருச்சபை தாய் உள்ள குடும்பமாகும். இறை மகனைத் தம் திருவயற்றில் சுமந்த நடமாடும் நற்கருணைப் பேழை அல்லவா மாதா!
சிலுவையில் அறையப்பட்ட நிலையில் ஆண்டவர் இயேசு மனிதர் அனைவரின் பிரதிநிதியான புனித யோவானிடம், இதோ உன் தாய் என்றும் தமது தாயான மரியாவிடம், அம்மா, இதோ உம் மகன் என்றும் சொன்னார். 
அவர் தமது தாயை இவ்வுலகில் அநாதையாக விட விரும்பவில்லை. தமது அன்புச் சீடரான யோவானிடம் அவர் தம் தாயை ஒப்படைத்தார். 
ஆண்டவர் தம் உயிரைக் கையளித்த வேளையில் அவரது கண்கள் மூடுவதற்கு முன் அவரது பார்வையில் கடைசியாகப் பட்டவர்கள் மாதாவும் யோவானும் தான்!
அருள் நிறைந்தவரே, அருள் மிகப் பெற்றவரே என்று தலைமைத் தூதருள் ஒருவரான புனித கபிரியேல் உலகில் மாதாவை மட்டும் தான் அழைத்துள்ளார் (லூக் 1:29)! ஒப்பற்ற பணிவும் கீழ்ப்படிதலும் தான் மரியாவை இறைவனின் அன்னையாக்கிற்று - நான் ஆண்டவரின் அடிமை (லூக் 1:38).
மாட்டுத் தொழுவத்தில் ஆரம்பித்த மீட்புப் பணி கல்வாரியில் நிறைவு பெற்றபோது தொடக்கம் முதல் இறுதி வரை, சிலுவையின் அருகில் இருந்தவர் மாதா. மகன் மரச்சிலுவையைச் சுமந்தார். மாதா மனதில் சிலுவையைச் சுமந்தார். உமது உள்ளத்தையும் ஒரு வாள் ஊடுறுவிப் பாயும் (லூக் 2:35) என்று சிமியோன் சொன்னதை மாதா தமது உள்ளத்தில் பதித்து வைத்திருந்தார்.
திருவிவிலியத்தில் முழுவதுமாக மறைந்திருக்கும் பிரசன்னம் தான் மாதா. உண்மையான நண்பர்களைத் துன்ப நாட்களில் தான் புரிந்து கொள்ள இயலும். நமது துன்பத்தின் போது நமக்குத் துணை செய்பவர் மாதா!
திவ்விய நற்கருணையின் வழிகாட்டி தாம் மாதா. 33 ஆண்டுகள் இயேசுவைக் கண்டறிந்த, தொட்டுணர்ந்த, கருத்தரித்து வயிற்றில் சுமந்து பெற்றெடுத்து பாதுகாத்து பேணிக்காத்த,
போற்றி வளர்த்தியது மாதா அல்லாமல் வேறு யார்? இயேசு கிறிஸ்து தமது உடலையும் இரத்தத்தையும் வளர்ந்திட தாய்ப்பாலையும் பெற்ற மாதாவின் உடலை அழிய விடுவாரா? ஜென்ப பாவம் இல்லாமல் அமலோற்பவ மாதாவாகப் பிறந்தவர் விண்ணிற்கு அல்லாமல் வேறு எங்கு உயர்த்தப்படுவார்?
தேவ அன்னை பரலோகத்திற்கு ஆரோகமான திருநாளை திருச்சபைக் கடன் திருநாளாக அனுஷ்டிக்கின்றது. மடுத்திருப்பதியில் மடு மாதா திருவிழா இத்தினத்தில் கொண்டாடப்பட்டு மாதாவின் மகிமை பறை சாற்றப்படுவது குறிப்பிடத்தக்கது. (ஸ)
