ரம்புக்கன பிரதேசத்தில் அபிவிருத்திகள் நல்ல முறையில் முன்னெடுப்பு


(காவத்தை தினகரன் விசேட நிருபர்)
பொருளாதார அபிவிருத்தி அமைச்சின் திவிநெகும திட்டத்தின் கீழ் ஒரு கிராமத்திற்கு ஒரு வேலைத்திட்டத்தின் கீழ் ரம்புக்கன தேர்தல் தொகுதி மிகவும் சிறந்த முறையில் அபிவிருத்தி செய்யப்பட்டுள்ளதாக சப்ரகமுவ மாகாண முன்னாள் முதலமைச்சர் மஹிபால ஹேரத் தெரிவித்தார்.
ரம்புக்கன தேர்தல் தொகுதியில் ஒரு கிராமத்திற்கு ஒரு வேலைத்திட்டத்தின் கீழ் பிட்டிசேகம, ஓவிட்டி வீதி, மோட்டப்புலிய கிராமிய வீதி என்பன அபிவிருத்தி செய்து திறந்து வைக்கும் நிகழ்வு இடம்பெற்ற போது அதில் பிரதம அதிதியாக கலந்து கொண்டு உரையாற்றும் போதே முன்னாள் முதலமைச்சர் மஹிபால ஹேரத் இவ்வாறு தெரிவித்தார்.
ரம்புக்கன தேர்தல் தொகுதியில் 89 கிராம சேவை பிரிவுகள் உள்ளன. ஒரு கிராமத்திற்கு ஒரு வேலைத்திட்டம் என்ற அடிப்படையில் மேற்படி தேர்தல் தொகுதியில் கிராமிய வீதிகள் உட்பட அனைத்து அபிவிருத்தித் திட்டங்களையும் செய்து கொடுப்பதற்கு பொருளாதார அபிவிருத்தி அமைச்சர் பசில் ராஜபக்ஷ 890 இலட்சம் வழங்கியுள்ளார். ஜனாதிபதி மஹிந்த ராஜபக்ஷ நகரப் பகுதிகளை அபிவிருத்தி செய்வது போன்ற கிராமங்களையும் பல விதத்தில் அபிவிருத்தி செய்து வருகின்றார்.
சப்ரகமுவ மாகாணத்தில் பஸ் வண்டிகள் செல்லும் வீதிகளை காபட் இட்டு அபிவிருத்தி செய்வதற்கு பொருளாதார அபிவிருத்தி அமைச்சு எண்பது ஆயிரம் இலட்சம் நிதி ஒதுக்கீடு செய்துள்ளது. அதோடு ஒரு கிராமத்திற்கு ஒரு வேலைத்திட்டத்தின் கீழ் கிராமிய வீதிகளை அபிவிருத்தி செய்வதற்கு பத்து இலட்சம் ரூபா வழங்கப்பட்டுள்ளது என்று முன்னாள் முதலமைச்சர் மேலும் தெரிவித்தார்.
மேற்படி நிகழ்வில் சப்ரகமுவ மாகாண சபை வேட்பாளர்கள், பிரதேச சபை உறுப்பினர்கள் பலரும் கலந்து கொண்டனர். (ஐ - ஞ)
