புலமைப் பரிசில் முன்னோடிப் பரீட்சையில் தமிழ் மாணவர்கள் புறக்கணிப்பு


மத்திய மாகாணப் பாடசாலைகளிலிருந்து எதிர்வரும் 26ஆம் திகதி இடம்பெறவுள்ள 5ஆம் தரப் புலமைப்பரிசில் பரீட்சையில் தோற்றவுள்ள மாணவர்களுக்கு மத்திய மாகாணக் கல்வித் திணைக்களத்தால் ஏற்பாடு செய்யப்பட்டிருந்த முன்னோடிப் பரீட்சையில் தமிழ்மொழி மூல மாணவர்கள் புறக்கணிக்கப்பட்டுள்ளனர்.
மத்திய மாகாணத்தின் கண்டி, மாத்தளை, நுவரெலியா ஆகிய மாவட்டங்களிலுள்ள பாடசாலைகளில் சிங்கள மொழி மூல பாடசாலை மாணவர்களுக்கு மாத்திரம் இந்த முன்னோடிப் பரீட்சை இன்று 21ஆம் திகதி இடம்பெறுகின்றது.
இப்பரீட்சைக்கான வினாப்பத்திரங்களைக் கல்விப் பணிமனையூடாக உரிய பாடசாலை அதிபர்கள் பெற்று தமது பாடசாலையிலிருந்து இப் பரீட்சைக்குத் தோற்றவுள்ள மாணவர்களுக்கு பரீட்சையை நடத்தி அதற்குரிய புள்ளிகளை கல்வித் திணைக்களத்திற்கு அனுப்பி வைக்குமாறு மத்திய மாகாணக் கல்லிவித் திணைக்களத்தால் அறிவிக்கப்பட்டுள்ளது.
எனினும், தமிழ் மொழி மூல மாணவர்களுக்கு இந்த முன்னோடிப் பரீட்சையை நடத்துவதற்கு மத்திய மாகாணக் கல்வித் திணைக்களம் எவ்வித அக்கறையும் செலுத்தாமையானது பாரபட்சமான செயலென பெற்றோர்கள் விசனம் தெரிவிக்கின்றனர்.
அத்துடன் இவ்விடயம் குறித்து மத்திய மாகாணத் தமிழ்க் கல்வியமைச்சும் இதுவரை எவ்வித அக்கறையுமின்றிச் செயற்படுவதாக தமிழ் மாணவர்களின் பெற்றோர்கள் அதிருப்தி வெளியிட்டுள்ளனர்.

