நிலக்கரி சுரங்கங்கள் ஒதுக்கீடு முறைகேடு விவகாரம்: நாடாளுமன்றம் முடங்கியது


நிலக்கரி சுரங்க ஒதுக்கீடு முறைகேடு விவகாரத்தில் எதிர்க் கட்சிகள்செய்த அமளியால்நாடாளுமன்றம் நேற்று முன்தினம் முடங்கியது. பிரதமர் மன்மோகன் சிங் ராஜினாமா செய்யும் வரை சபையை நடத்த விட மாட்டோம் என்று பா. ஜ. அறிவித்துள்ளது. 
கடந்த 2005 ஆம் ஆண்டு முதல் 2009 ஆம் ஆண்டு வரை நிலக்கரி சுரங்க உரிமைகளை பகிரங்கமாக ஏலம் விடாமல் தனியார் நிறுவனங்களுக்கு வழங்கியதில் மத்திய அரசுக்கு ரூ. 1 இலட்சத்து 86 ஆயிரம் கோடி இழப்பு ஏற்பட்டிருப்பதாக தலைமை கணக்கு அதிகாரி அறிக்கையில் குற்றம் சாட்டப்பட்டுள்ளது. 
இந்த கால கட்டங்களில் 142 நிலக்கரி சுரங்கங்களுக்கு அனுமதி அளிக்கப்பட்டுள்ளது என்றும் கூறப்பட்டது. இந்த அறிக்கை தவறானது என்று நிலக்கரி துறை அமைச்சர் ஸ்ரீபிரகாஷ் ஜெய்ஸ்வால் திட்டவட்டமாக மறுத்து வருகிறார்.
இந்த அறிக்கை கடந்த வாரம் நாடாளுமன்றத்தில் தாக்கல் செய்யப்பட்டது வாரவிடுமுறை மற்றும் ரம்ஜானுக்கு பிறகு நாடாளுமன்றம் நேற்று முன் காலை 11 மணிக்கு கூடியது. நிலக்கரி சுரங்க ஒதுக்கீடு முறைகேடுக்கு பொறுப்பேற்று பிரதமர் மன்மோகன்சிங் பதவி விலக வேண்டுமென்றுகோரி பா. ஜ. உறுப்பினர்கள் கோஷமிட்டனர். அவர்களுக்கு ஆதரவாக இடதுசாரிகள், தெலுங்கு தேசம், அ. தி. மு. க. மற்றும் பா. ஜ.கூட்டணி கட்சி உறுப்பினர்களும் கோஷமிட்டனர்.
இந்த விவகாரம் குறித்து விவாதம் நடத்த அரசு தயாராக இருப்பதாக அவை முன்னவர் சுசில் குமார் ஷிண்டே கூறினார். இதை ஏற்காமல் சபாநாயகர் மீராகுமாரின் இருக்கை முன் சென்று எதிர்க் கட்சி எம்.பிக்கள் கோஷமிட்டனர். அவர்களுக்கு எதிராக காங்கிரஸ் கூட்டணி உறுப்பினர்களும் கோஷமிட்டதால் அவையில் கடும் அமளி ஏற்பட்டது. 
இதை தொடர்ந்து பகல் 12 மணி வரை அவை ஒத்திவைக்கப்படுவதாக சபாநாயகர் மீரா குமார் அறிவித்தார். இதற்கிடையில், எதிர்க் கட்சிகளின் கேள்விகளுக்கு விளக்கம் அளிக்கும் வகையில் நாடாளுமன்றத்தில் பிரதமர் மன்மோகன் சிங் அறிக்கை சமர்ப்பிப்பார் என்று கூறப்படுகிறது.
பா. ஜ. முத்த தலைவர் வெங்கய்ய நாயுடு டெல்லியில் அளித்த பேட்டியில் ‘பல இலட்சம் கோடி ரூபாய்க்கு ஊழல்கள் நடக்கின்றன. அந்த ஊழலை செய்தவர்கள் பாதுகாக்கப்படுகின்றனர். பிரதமரும், மத்திய அரசும் பதவி விலகும் வரை ஓயமாட்டோம். அதுவரை பா. ஜ. வின் போராட்டம் தொடரும்’ என அறிவித்தார் மற்ற முக்கிய எதிர்க் கட்சிகளும் இதே மனநிலையில் இருப்பதால், நாடாளுமன்ற மழைக்கால தொடர் சுமுகமாக நடப்பது சந்தேகமாகி உள்ளது.
நாடாளுமன்றத்தின் இரு அவைகளையும் எதிர்க்கட்சிகள் முடக்கிய நிலையில் பின்னர், பேட்டியளித்த பிரதமர் மன்மோகன் சிங் ‘எந்த விவாதத்துக்கும் அரசு தயாராக உள்ளது.எதிர்க் கட்சிகள் எழுப்பும் எல்லா பிரச்சினைகளுக்கும் திருப்திகரமான பதிலை அரசு அளிக்கும்’ என்றார்.
