நரேந்திரமோடியுடன் மோதல்; கேசுபாய் பட்டேல் தனிக்கட்சி தொடங்குகிறார்

பா.ஜனதா அதிருப்தி கோஷ்டி இணைகிறது
குஜராத் முன்னாள் முதல் மந்திரியும், பாரதீய ஜனதா கட்சி மூத்த தலைவருமான கேசுபாய் பட்டேல், முதல் –மந்திரி நரேந்திர மோடிக்கு எதிராக செயல்பட்டு வருகிறார். அதிருப்தியாளர்கள் ஏற்பாடு செய்யும் கூட்டங்களிலும் கலந்து கொண்டு மோடிக்கு எதிராக பிரசாரம்செய்து வருகிறார்.
கட்சியில் தனக்கு முக்கியத்துவம் அளிக்கப்படாததால் அவர் வருத்தத்தில் உள்ளார். இதனால் அடிப்படை உறுப்பினர்அட்டையை அவர் புதுப்பிக்கவில்லை. பாரதீய ஜனதா கட்சியில் இருந்து வெளியேறி, தனிக்கட்சி தொடங்க முடிவு செய்துள்ளார். இவ்வாண்டு இறுதியில் குஜராத் சட்டசபை தேர்தல் நடக்கிறது. 
இந்தத் தேர்தலில் மூன்றாவது அணி அமைத்து போட்டியிட கேசுபாய் பட்டேல் தீர்மானித்துள்ளார். இது தொடர்பாக மோடி அதிருப்தியாளர்களுடன் தனது இல்லத்தில் ஆலோசனை நடத்தினார். 
இதில் தனிக்கட்சி தொடங்க முடிவு எடுக்கப்பட்டது. எதிர்வரும் 24ம் திகதி கேசுபாய் பட்டேல் 83வது பிறந்த நாளை கொண்டாடுகிறார். அன்று புதிய கட்சியின் பெயர் அறிவிக்கப்படும். இதுபற்றி கேசுபாய் பட்டேல் கூறியதாவது:-
குஜராத்தில் உள்ள அனைத்து மாநகராட்சி பகுதியிலும் இம்மாதம் பெரிய அளவில் மாநாடு நடத்த உள்ளோம். பாரதீய ஜனதா கட்சியின் தேசிய தலைவர் நிதின்கட்காரியை இந்த வாரம் சந்தித்து பேச திட்டமிட்டுள்ளேன். அதன் பிறகு ஆகஸ்டு முதல் வாரத்தில் முக்கிய அறிவிப்பை வெளியிட இருக்கிறேன். இவ்வாறு அவர் கூறினார்.
நரேந்திரமோடியின் அரசுக்கு சவால்விடும் வகையில் வருகிற சட்டசபை தேர்தலில் மூன்றாவது அணி அமைக்க கேசுபாய் பட்டேல் முடிவு செய்துள்ளார் என்று அவருக்கு நெருங்கிய வட்டாரங்கள் தெரிவித்தன.
