கள்ளியடியில் வயோதிப குடும்பத்தினர் மீது தாக்குதல்: தங்க நகைகள் கொள்ளை



கள்ளியடி கிராமத்தில் உள்ள வீடொன்றினுள் நுளைந்த மர்ம நபர்கள் குறித்த வீட்டில் இருந்த வயோதிப தம்பதியினரை தாக்கி தங்க நகைகளை அபகரித்துச் சென்றுள்ளதாக இலுப்பக்கடவை பொலிஸார் தெரிவித்துள்ளனர்.

இச்சம்பவம் தொடர்பாக மேலும் தெரிவிக்கையில்,
மாந்தை மேற்கு பிரதேசச் செயலாளர் பிரிவிற்குட்பட்ட இலுப்பக்கடவை கள்ளியடி கிராமத்தில் உள்ள வீடு ஒன்றில் தமது பிள்ளைகள் வெளிநாடு சென்ற நிலையில் வயோதிப தம்பதியினர் தனிமையாக வாழ்ந்து வந்தனர்.
இதன் போது நேற்று முன்தினம் இரவு 10.30 மணியளவில் சுமார் 4 பேர் கொண்ட மர்ம நபர் குழுவொன்று வீட்டினுள் நுழைந்து வீட்டில் இருந்த வயோதிபர்களான கணவன், மனைவி ஆகிய இருவரையும் தாக்கியுள்ளனர். பின்னர் அவர்கள் இருவரும் அணிந்திருந்த சுமார் 10 பவுண் தங்க நகைகளை அபகரித்துக்கொண்டு சென்றுள்ளனர்.
தாக்குதலுக்குள்ளான கள்ளியடி கிராமத்தைச் சேர்ந்த எஸ்.சுப்பிரமணியம் (வயது-63) மற்றும் அவரது மனைவி சுப்பிர மணியம் ராஜேஸ்வரி (வயது-56) ஆகிய இருவரும் மன்னார் வைத்தியசாலையில் அவசர சிகிச்சைப் பிரிவில் அனுமதிக்கப்பட்டுள்ளனர்.
சம்பவம் தொடர்பில் மேலதிக விசாரனைகளை இலுப்பைக்கடவை பொலிஸார் மேற்கொண்டு வருகின்றனர்.

