அனைத்து உயிர்கள் மீதும் அன்பு செலுத்தி மனித குலத்துக்கு பணிபுரிவதே மேன்மையானது


நாம் தற்போது சுவாமி விவேகானந்தரின் 150 ஆவது ஜனன தினத்தைக் கொண்டாடுகின்றோம். இலங்கையில் மட்டுமன்றி உலகெங்கும் வாழ்கின்ற இந்துக்கள் இந்த வீரத் துறவியின் பணிகளையும் அர்ப்பணிப்பையும் மீண்டும் மீடடிப்பார்க்கின்றனர். சுவாமியின் பணிகள் உலகளாவிய இந்துக்களுக்கு ஆற்றப்பட்ட அரிய சாதனைகளாகும். 
இந்து மக்கள் தலை நிமிர்ந்து நின்று அறைகூவும் அளவு அவர் அமெரிக்காவில் இந்து தர்மத்தின் அடிப்படை உண்மைகளை முழங்கினார். சனாதன தர்மம் அனைத்துக்கொள்கைகளையும் உள்ளடக்கிக் கொள்கின்றது. ஆதலின் அனைத்துயிர்களுக்கும் அன்பு செலுத்துவதும் மனித குலத்தை நேசித்து சேவை புரிவதுமே நாம் ஆற்றத்தக்க பணியாகும்.
இவ்வாறு புளத்கொகுபிட்டிய சைவ மகா சபையினதும் ஸ்யம்சேவக்க சங்கத்தினதும் ஏற்பாட்டில் புளத்கொகுபிட்டிய ஸ்ரீகணேசா தமிழ் வித்தியாலய பிரதான மண்டபத்தில் சுவாமி விவேகானந்தரின் 150 ஆவது ஜனன தினத்தையொட்டி நடைபெற்ற விழாவிற்கு பிரதம விருந்தினராக கலந்துகொண்டு உரையாற்றும்போது இந்து சமய கலாசார அலுவல்கள் திணைக்களப் பணிப்பாளர் சாந்தி நாவுக்கரசன் தெரிவித்தார்.
இவ்வைபவத்தின் தொடக்கத்தின்போது ஊர்திகள் சகிதம் பொதுமக்கள் மற்றும் அறநெறிப்பாடசாலை மாணவர்கள் நகரத்தின் பிரதான வீதிகள் ஊடாக ஊர்வலமாக வந்தனர். சுவாமி விவேகானந்தரின் கருத்துக்கள் அடங்கிய பதாகைகளும் மாணவர்களால் ஏந்தி வரப்பட்டன.
தொடர்ந்து பாடசாலை மண்டபத்தில் இடம்பெற்ற பொதுக்கூட்டத்தில் புளத் கொகுபிட்டிய பிரதேச சபை உறுப்பினர் சமன், இந்து சமய கலாசார அலுவல்கள் திணைக்களத்தின் உதவிப் பணிப்பாளர் ம. சண்முகநாதன், பிரதேச ஆசிரியர்களான பரமேஸ்வரன், செல்வி ப. காZஸ்வரி, பீ. சந்தர, கி. மணிவண்ணன், ரா. அன்னலட்சுமி ஆகியோர் சுவாமி விவேகானந்தரின் பணிகள் தொடர்பாக கருத்துரைகள் வழங்கினர்.
இங்கு தொடர்ந்து உரை நிகழ்த்திய நாவுக்கரசன் தமதுரையில், &#39;சுவாமி விவேகானந்தரின் போதனைகளை இன்றைய இளைய தலைமுறையினருக்கு மிகவும் அவசியமாகப் போதிக்கப்பட வேண்டியவையாகும். தலை நிமிர்ந்து இந்துக்களாக வாழ்வதற்குரிய வலிமையை இளையோர் பெற்றுக்கொள்ள வேண்டும். சமூக மேன்மைக்காக வும் சக மனிதரின் உயர் வாழ்விற்காகவும் சேவை புரிய வேண்டும். 
இத்தகைய விழாக்கள் சுவாமி பற்றிய சிந்தனைகளைப் பரப்புவதற்கு உதவுகின்றன. இது போன்ற பின்தங்கிய பிரதேசங்களில் இத்தகைய விழாக்கள் மிகவும் அவசியமானவை. இதனை ஏற்பாடு செய்த அனைவரையும் மனதாரப் பாராட்டுகிறோம் எனக் குறிப்பிட்டார்.
