மாத்தறை மாவட்டத்தில் மழைபெய்வதால் வரட்சி நீங்குகிறது


(தினகரன் தெனியாய நிருபர்)
மாத்தறை மாவட்டத்தில் கடந்த சனிக்கிழமை முதல் பெய்து வருகின்ற தொடர்ச்சியான மழை காரணமாக நில்வள கங்கை மற்றும் ஜின்கங்கை கிளையாறுகளின் நீர் மட்டம் உயர்ந்து காணப்படுகின்றது.
நீண்ட நாட்களுக்கு பின் கடந்த சனிக்கிழமை முதல் மழை பெய்து வருகின்றது. சிறுபோக நெல் அறுவடை இடம்பெற்று வரும் நிலையில் மழையினால் நெல் அறுவடைக்கு பெரும் பாதிப்பு ஏற்பட்டுள்ளதாக விவசாயிகள் கவலை தெரிவிக்கின்றனர்.
மாத்தறை அக்குரெஸ், கம்புறுபிட்டிய மாகந்துர, மொறவக்க, தெனியாய ஆகிய பகுதிகளில் இடியுடன் கூடிய மழை பெய்துள்ளது. இதேவேளை வற்றி போயிருந்த ஆறுகள், குளங்கள், நீரோடைகளில் நீர் மட்டம் திடீர் மழையின் காரணமாக உயர்ந்துள்ளது.
தெனியாய, மொறவக்க, பிடபெத்தர ஆகிய பிரதேசங்களுக்கு பெய்து வருகின்ற மழையின் காரணமாக நில்வளா கங்கையை அண்மித்த பகுதிகளில் வாழுகின்ற பொதுமக்கள் எச்சரிக்கையாக இருக்கும்படி அறிவுறுத்தப்படுகின்றனர். (ரு)
