குடாகங்கை அம்மன் ஆலயம்


(இங்கிரிய தினகரன் நிருபர்)
புளத்சிங்கள, குடாகங்கை தோட்டம் ஒரு தனியார் தோட்டமாகும். இதுவரையில் இங்கு முறையான வழிபாட்டுத் தலம் ஒன்று அமையாவிடினும் கூட இங்கு வாழ்ந்து வந்த மக்கள் தங்களின் வழிபாட்டுக்கென ஏதோ ஒரு வகையில் ஒரு ஸ்தலத்தை ஏற்படுத்தி அங்கு கல்லொன்றை வைத்து அம்மனாக நினைந்து வழிபட்டு வந்துள்ளனர்.
மடாலயமாக ஆரம்பிக்கப்பட்ட இந்த வழிபாட்டு தலம் சுமார் நூறு ஆண்டுகள் பழமையுடன் ஸ்ரீ முத்துமாரியம்மன் ஆலயம் என்ற பெயரில் இயங்கி வந்துள்ளது. வாரத்தில் வெள்ளி, செவ்வாய் தினங்களில் மாலையில் மட்டும் விளக்கேற்றப்பட்டு வந்துள்ளதுடன், நேர்த்திக் கடன்களை நிறைவேற்றும் வகையில் பொங்கல் பொங்கி கற்பூர தீபம்காடியும் வந்துள்ளனர்.
ஒவ்வொரு வருடமும் ஆடி மாதத்தில் மூன்று தினங்கள் திருவிழா கொண்டாடப்பட்டு வந்துள்ளது. இந்த மூன்று நாள் திருவிழாவின் போது முதல் நாள் இரவு பண்டைய வழிபாட்டு முறைகளில் ஒன்றான கரகம் பாலித்தல் என்ற நிகழ்வு இடம்பெறுவதுண்டு. 
கங்கைக் கரைக்குச் சென்று கரகம் பாலித்து கும்பம் சுமந்து ஆலயத்தை சென்றடைந்து முதல் நாள் நிகழ்வு நிறைவு பெறும். மறுநாள் மரத்தினால் செதுக்கப்பட்ட அம்மன் உருவத்தை அலங்கரிக்கப்பட்ட சப்பரத்தில் வைத்து சுமந்து வீடு வீடாகச் சென்று பக்தர்கள் வழங்கும் பூஜையைப் பெற்றுக் கொண்டு திருநீறு வழங்கி ஆலயம் திரும்புவதுண்டு. பின்னர் அன்னதானம் வழங்கப்படும்.
மாலையில் மா விளக்குப் பூஜை, தீ மிதிப்பு போன்ற நிகழ்வுகள் இடம்பெறும். மூன்றாம் நாள் மஞ்சள் நீராடத்துடன் கும்பம் கங்கைக் கரைக்கு எடுத்துச் செல்லப்பட்டு கங்கையில் கரைப்பதுடன் விழா நிறைவடையும். அதன் பின்னர் ஆலயம் மூடப்பட்டு எட்டு தினங்களுக்குப் பின்னரே மீண்டும் திறக்கப்பட்டு வழமை போல் பூஜைகள் நடத்தப்படும்.
1983இல் தோட்ட மக்களின் முயற்சியினால் கோயில் கூரை மாற்றியமைக்கப்பட்டதுடன் 2004 ஆம் ஆண்டில் கருங் கல்லினாலான அம்மனின் திருவுருவச் சிலை. பிரசிஷ்டை செய்யப்பட்டதுடன் புளத்சிங்கள மில்லகந்த ஸ்ரீ முத்துமாரியம்மன் ஆலயப் பூசகர் அருள்நேசன் சர்மா தலைமையில் கும்பாபிஷேகம் செய்து வைக்கப்பட்டதுடன் வெண் கலத்தினாலான அம்மனின் திருவுருவச் சிலை உற்சவ மூர்த்தியாக வைக்கப்பட்டு ஊர்வலத்தின் போது சப்பரத்தில் வைத்துக் கொண்டு செல்லப்படும்.
இவ்வாலயத்தின் அபிவிருத்தி கருதி களுத்துறை மாவட்ட முன்னாள் பாராளுமன்ற உறுப்பினர் லக்ஷ்மன் விஜேமான்ன 50 கூரைத் தகடுகளைப் பெற்றுக்கொடுத்துள்ளதுடன் தோட்ட உரிமையாளர் மணிக்கூட்டு கோபுரம் ஒன்றை அமைத்துக் கொடுத்துள்ளார்.
அமைச்சர் நிர்மல கொத்தலாவல மின்சார வசதியைப் பெற்றுக் கொடுத்துள்ளார்.
தற்பொழுது இவ்வாலயத்தில் தினமும் மாலை வேளையில் மட்டும் விளக்கேற்றப்பட்டு வருவதுடன் விசேட தினங்களில் பொங்கல் பூஜை இடம்பெற்று வருகின்றது.
ஆலயத்தின் அருகே ஸ்ரீராமர் கோயில் ஒன்றும் அமைக்கப்பட்டுள்ளதுடன் வருடந்தோறும் இங்கு மார்கழி பஜனை நடத்தப்பட்டு தைப் பொங்கல் தினத்தன்று விசேட பொங்கல் பூஜை நடத்தப்படும்.
ஆலயத்துக்கு முன்னால் வீதியோரத்தில் உள்ள அரச மரத்தடியில் தெருப்பிள்ளையார் கோயில் ஒன்றும் அமைக்கப்பட்டுள்ளதுடன் அருகே புத்த பெருமானின் திருவுருவச் சிலையும் வைக்கப்பட்டுள்ளது.
கோயில் பூசாரியாக ஆரம்பத்தில் ஏ. பெரியண்ணன் என்பவரும் அவரையடுத்து ஏ. சந்தனம் பின்னர் பீ. சாமிநாதன் ஆகியோர் பணியாற்றி வந்துள்ளதுடன் கடந்த 2008 முதல் பீ. விஜயன் என்பவரே பூசாரியாக இருந்து வருகின்றார்.
இத்தோட்டத்தில் மிகவும் குறைந்த எண்ணிக்கையைக் கொண்ட தொழிலாளர்களே வாழ்ந்து வருகின்றனர். இதனால் இந்த ஆலயத்தை முறையாக மாற்றியமைக்கக் கூடிய பொருளாதார வசதியின்மையால் இன்னும் இவ்வாலயம் முறையாக அமையப் பெறாமல் உள்ளது. இங்குள்ள மக்கள் சாந்தி கிரியைகள், மற்றும் நேர்த்திக் கடன்களை நிறைவேற்றிக் கொள்ள வேண்டுமாயின் புளத்சிங்கள மில்லகந்த ஆலயத்துக்கே செல்லவேண்டும்.
