பா.ஜனதா, மேலிட கட்டளையை ஏற்று சதானந்த கவுடா இராஜினாமா :கர்நாடக புதிய முதலமைச்சர் ஜெகதீஷ் ஷெட்டர் நாளை பதவியேற்பு


பாரதீய ஜனதா மேலிட கட்டளையை ஏற்று கர்நாடக முதலமைச்சர் சதானந்த கவுடா நேற்று ராஜினாமா செய்தார். அவருக்கு பதிலாக புதிய முதலமைச்சராக தேர்ந்து எடுக்கப்படும் ஜெகதீஷ் ஷெட்டர் நாளை பதவி ஏற்கிறார்.
கர்நாடகத்தில் பாரதீய ஜனதா ஆட்சி நடைபெற்று வருகிறது. அங்கு முதல் மந்திரி பதவியில் இருந்து சதானந்த கவுடாவை நீக்கி விட்டு, தனது ஆதரவாள ரான ஊரக வளர்ச்சி துறை மந்திரி ஜெகதீஷ் ஷெட்டரை புதிய முதலமைச்சராக நியமிக்க வேண்டும் என்று முன்னாள் முதலமைச்சராக எடியூரப்பா பாரதீய ஜனதா மேலிடத்தை வற்புறுத்தி வந்தார். அத்துடன் மேலிடத்துக்கு நெருக்கடி கொடுக்கும் வகையில் அவரது ஆதரவு அமைச்சர்கள் 10 பேர் ராஜினாமா கடிதங்களை கொடுத்தனர்.
இதனால் வேறு வழியில்லாமல் எடியூரப்பாவின் நிர்ப்பந்தத்துக்கு பணிந்து முதலமைச்சர் பதவியில் இருந்து சதானந்த கவுடாவை நீக்க பாரதிய ஜனதா மேலிடம் முடிவு செய்தது.
கட்சி மேலிட அழைப்பின் பேரில் டில்லி சென்ற சதானந்த கவுடா, பதவி விலக தயாராக இருப்பதாக மேலிட தலை வர்களிடம் தெரிவித்தார். இதைத் தொடர்ந்து ஜெகதீஷ் ஷெட்டரை புதிய முதலமைச்சர் தேர்ந்து எடுப்பது என்று மேலிடம் முடிவு செய்தது.
இதைத் தொடர்ந்து சதானந்த கவுடா நேற்று முன்தினம் டில்லியில் பாரதீய ஜனதா தலைவர் நிதின் கட்காரியை அவரது இல்லத்தில் சந்தித்து தனது இராஜினாமா கடிதத்தை கொடுத்தார். அப்போது மூத்த தலைவர்கள் ராஜ்நாத் சிங், அருண் ஜெட்லி கர்நாடக மந்திரி சுரேஷ்குமார் ஆகியோர் உடன் இருந்தனர்.
பின்னர், சதானந்த கவுடா பதவி விலகிய தகவலை நிதின் கட்காரி நிருபர்களிடம் தெரிவித்தார். சதானந்த கவுடாவின் மீது எந்த புகாரும் இல்லை என்றும், கட்சியின் நலனை கருத்தில் கொண்டு அவர் கர்நாடக முதலமைச்சர் பதவியை இராஜினாமா செய்து இருப்பதாகவும் அவரது இராஜினாமா கடிதம் ஏற்றுக்கொள்ளப்பட்டு இருப்ப தாகவும் தெரிவித்தார்.
அத்துடன், ஜெகதீஷ் ஷெட்டரை புதிய முதலமைச்சராக தேர்ந்து எடுக்க முடிவு செய்யப்பட்டு இருப்பதாகவும் துணை முதலமைச்சர் பதவியை உருவாக்குவது பற்றி எந்த முடிவும் எடுக்கப்படவில்லை என்றும் அவர் கூறினார்.
