பிரேமானந்தா தனியார் 
மருத்துவமனைக்கு மாற்றம்


மஞ்சள் காமாலை, கல்லீரல் பிரச்சினை யால் ஸ்டான்லி மருத்துவமனையில் சிகிச்சை பெற்று வந்த பிரேமானந்தா, மேல் சிகிச்சைக்காக குளோபல் மருத்துவமனைக்கு மாற்றப்பட்டுள்ளார்.
திருச்சியில் ஆசிரமம் நடத்தி வந்த பிரேமானந்தா சாமியார், கற்பழிப்பு, கொலை வழக்குகளில் இரட்டை ஆயுள் தண்டனை பெற்று, கடலூர் சிறையில் தண்டனையை அனுபவித்து வருகிறார். இவருக்கு கண் பார்வை குறைவு மற்றும் நீரிழிவு பாதிப்பும் இருந்தது. இதற்காக சில மாதங்களுக்கு முன், ராயப்பேட்டை அரசு பொது மருத்துவனையில் சிகிச்சை பெற்று, கடலூர் சிறை சென்றார். 
இந் நிலையில், கல்லீரல் பாதிப்பு, மஞ்சள் காமாலை நோய் பாதிப்பால் கடந்த 13 ஆம் திகதி அதிகாலை, சென்னை ஸ்டான்லி மருத்துவமனையில் அவர் அனுமதிக்கப்பட்டார். குடல், இரைப்பை தனிப் பிரிவில் வைத்தியர்கள் தீவிர சிகிச்சை அளித்து வந்தனர். 
ஆசிரமம் தனியார் மருத்துவமனையில் சிகிச்சை அளிக்க நீதிமன்ற அனுமதி பெற்றது. இதைத் தொடர்ந்து நேற்று காலை ஸ்டான்லி மருத்துவமனையிலிருந்து, ராஜிவ் சாலையில் உள்ள குளோபல் மருத்துவமனைக்கு மாற்றப்பட்டார். அங்கு பிரேமானந்தாவுக்கு வைத்தியர்கள் சிகிச்சை அளித்துவருகின்றனர். தேவைப்பட்டால், கல்லீரல் மாற்று அறுவை சிகிச்சை நடக்கும் என தெரிகிறது.
