உன் வாழ்நாட்கள் நீடித்திருப்பதற்குஉன் தகப்பனையும் தாயையும் கனம் பண்ணுவாயாக !


மே மாதத்தின் இரண்டாவது ஞாயிறு சர்வதேச அன்னையார் (தாய்மார்) தினம் அனுஷ்டிக்கப்படுகிறது. எதிர்வரும் 8ம் திகதி ஞாயிறுக்கிழமை சர்வதேச தாய்மார் தினமாகும். வருடத்திற்கொருமுறை தாய்மாரை கெளரவிப்பதற்கு ஒரு தினம் ஒதுக்கியுள்ளமை வரவேற்புக்குரியது. ‘அன்னையும் பிதாவும் முன்னறி தெய்வம்’ என்பது ஒளவையாரின் முதுமொழி. 
எமது இறைவனாகிய கர்த்தர் இஸ்ரவேல் ஜனங்களை மோசேயூடாக வழிநடத்திய போது நியாயப்பிரமாணத்தை சீனாய் பர்வதத்திலிருந்து வழங்கினார். இது பத்து கட்டளைகள் எனும் பெயரில் அழைக்கப்படுகிறது. இக்கட்டளைகளில் முதல் நான்கும் இறைவனுக்குரியதும் ஏனைய ஆறும் மனிதர்களின் வாழ்விற்குரியதுமாகும். 
அதில் ஆறாவது கட்டளை “உன் வாழ்நாட்கள் நீடித்திருப்பதற்கு, உன் தகப்பனையும் உன் தாயையும் கனம் பண்ணுவாயாக” (யாத். 20:12). இக்கட்டளையின் முக்கியத்துவம் அன்னையும் – பிதாவையும் எமது வாழ்நாட்கள் முழுவதும் கனம் பண்ணுதல் (கெளரவம்), அன்பு செலுத்துவதாகும்.
கிறிஸ்தவ திருச்சபைகளில் ‘தாய்மார் சங்கம்’, ‘பெண்கள் சங்கம்’, ‘மகளிர் ஐக்கியம்’ எனும் பெயர்களில் தாய்மார்கள் ஒன்றிணைந்து தங்களால் இயன்றளவு தேவ பணிகளையும், திருச்சபைகளுக்கான சேவைகளையும் சுயநலம் பாராது செய்வது பாராட்டத்தக்கது. ‘தாய்மார் ஞாயிறு’ எனும் பெயரில் அங்கலிக்கன் திருச்சபையிலும், அன்னை மரியாளை நினைவுகூரும் வகையில் கத்தோலிக்க திருச்சபையிலும் பல தசாப்தங்களுக்கு முன்பிருந்தே ‘தாய்மார் தினத்தை’ கொண்டாடிவருவது குறிப்பிடத்தக்கது.
உன்னை பெற்ற தகப்பனுக்குச் செவி கொடு; உன் தாய் வயது சென்றவளாகும் போது அவளை அசட்டை பண்ணாதே” (நீதி. 23:22) என்றும், “தகப்பனைப் பரிகாசம் பண்ணி, தாயின் கட்டளைகளை அசட்டைப் பண்ணுகிறவனின் கண்ணை நதியின் காகங்கள் பிடுங்கும், கழுகின் குஞ்சுகள் தின்னும்” (நீதி. 30:17) என்று பரி. வேதவார்த்தை எம்மை எச்சரிக்கிறது. எக்காரணம் கொண்டும் நாம் தாயாரை அசட்டைப் பண்ண முடியாது. அவர்கள் மதிப்பிற்குரியவர்கள் என்பதை மறந்திடலாகாது.
முன்னாள் அமெரிக்க ஜனாதிபதி உட்ரோ வில்சன் அன்னையர் தினத்தை கோரும் பிரகடனத்தில் கைச்சாத்திட்டபின்னரே அன்னையருக்கென்று ஒரு தினம் உலக முழுவதும் பிரகடனப்படுத்தப்பட்டது. தாய்மையைப் போற்றும் அன்னை அனா ஜாவிஸினால் உருவாக்கப்பட்ட தாய்மார் ஐக்கியமே அன்னையர் தினமாக உருவெடுத்தது. 
அன்னை ஜாவிஸ் மரணமடைந்து ஒன்பது வருடங்களுக்கு பின்பே அவரை கெளரவிக்குமுகமாக சர்வதேச ரீதியளவில் கொண்டாடப்படுகிறது. இக்கொண்டாட்டம் முதலில் அமெரிக்காவிலிருந்து, ஐரோப்பாவிற்கும் அங்கிருந்து அகிலத்துக்கும் பரவியது. அன்னை ஜாவிஸ¤க்கு பிடித்த வெள்ளை கார்னேஷன் மலரே இத்தினத்தின் அடையாள சின்னமாக உருவாக்கப்பட்டது. ஆரம்ப காலங்களில் திருச்சபைக்கு இத்தாய்மார் தினத்தில் வெள்ளை கார்னேஷனை வழங்குவது வழக்கமாயிருந்தது குறிப்பிடத்தக்கது.
“என் மகனே, உன் தகப்பன் புத்தியைக் கேள், உன் தாயின் போதகத்தை தள்ளிவிடாதே, அவைகள் உன் சிரசுக்கு அலங்காரமான முடியும், உன் கழுத்துக்குச் சரப்பணியுமாயிருக்கும்” (நீதி. 1:8-9). தாயின் போதகம் எம் சிரசுக்கு அலங்கார கிரீடமாகிறது. அவ்வார்த்தை எம்மை தேற்றும்.
இன்று அன்னையர் தினம் ஒரு பாரம்பரிய நிகழ்வாகவும், களியாட்டமாகவும் சர்வதேச ரீதியில் ஒரு வியாபாரமும் விளம்பரமுமாகி விட்டது. கெளரவிக்கப்பட வேண்டியவர்கள் இன்று குடும்பங்களில் கேள்விகுறிகளாகியுள்ளனர். தாய்மார்கள் இல்லங்களில் கெளரவிக்கப்பட்டால் ‘முதியோர் இல்லங்கள்’ எதற்கு? சிந்திக்க வேண்டிய கேள்விகளாகும். 
இன்று கிறிஸ்தவ திருச்சபைகள் முதியவர்களை வாழ வைப்பதற்காக முதியோர் இல்லங்களை நடத்துகின்றது என்றால் அது மிகையாகாது. விசேடமாக அன்னை திரேசா முதியோர்களை வாழவைத்த மகா பாக்கியவதி. இவர் இந்தியாவின் பொற்கிரீடமாக விளங்கினார்.
இன்று இல்லங்களில் தாய், தந்தை செல்லாக் காசுகளாக இருப்பது கவலைக்குரியதும் வேதனைக்குரிய விடயமுமாகும். இதை பரி. வேதாகமம் இப்படி கூறுகிறது, “தன் தகப்பனை கொள்ளையடித்து, தன் தாயைத் துரத்திவிடுகிறவன் இலச்சையையும் அவமானத்தையும் உண்டாக்குகிற மகன்” (நீதி. 19:26). இன்று நாம் உயர்வான நிலைக்கு வருவதற்கு தாய்மார்களின் தியாகத்தை சிந்திக்க வேண்டும். எம்மை ஆளாக்கி, உருவாக்கிவிட்ட அன்னையை நாம் கர்த்தருக்குள்ளாக நேசிக்க வேண்டும்.
பெண்கள் மத்தியில் அன்பும் ஐக்கியமும் உருவாக்கப்பட வேண்டும். அன்னையர்களின் அடிப்படை உரிமைகள் மதிக்கப்பட வேண்டும். மாமியார் மருமகள் உறவு மேம்பட வழிவகுக்க வேண்டும். பெண்ணினம் நசுக்கப்படுவது அநேகமாக பெண்களாலே என்பதை மறந்திடலாகாது.
இயேசு கிறிஸ்து சிலுவை மரத்தில் மரிக்கும் தருணத்தில் தனது அன்னையை மறந்துவிடவில்லை. சிலுவையில் தொங்கிய வேளையில் அன்னை மரியாளுக்கு யோவானை மகனாக ஏற்படுத்தி புதிய உறவினை உருவாக்கினார். 
“...ஸ்திரீயே அதோ உன் மகன்... அதோ உன் தாய்...” (யோவான் 19:26-27). கர்த்தராகிய இயேசு கிறிஸ்து எமக்கு புதிய உறவினை உருவாக்கியுள்ளார். நாமும் அன்னையரை நேசிக்க வேண்டும். அத்துடன் எமக்கு கர்த்தர் தந்துள்ள எமது பெற்றோர் பிள்ளை உறவை பாதுகாத்துக் கொள்ள வேண்டும். அன்னையர் தினத்தில் மட்டுமல்ல எப்போதும் அன்னையரை கர்த்தருக்குள் வாழ்த்துவோம்.

