அ.தி.மு.க. - ம.தி.மு.க. தலைவர்கள் மீண்டும் இணைந்து அரசியல் செய்ய முடிவு

தி.மு.க. தோற்கடிப்பதே இலட்சியம் - வைகோ
ஜெயலலிதாவை நேற்றிரவு சந்தித்த ம.தி.மு.க. தலைவர் வைகோ. அரசியல் உறவுகளை மீண்டும் புதுப்பித்துக் கொண்டார்.
சென்னையில் இன்று பத்திரிகையாளர் களை சந்திக்கும் வைகோ, அ.தி.மு.க.வுக்கு ஆதரவாக தேர்தல் பணியாற்ற வேண்டுமென, ம.தி.மு.க. தொண்டர்களுக்கு வேண்டுகோள் விடுக்கவுள்ளார் என அ.தி.மு.க. வட்டாரங்கள் தெரிவித்துள்ளன. அ.தி.மு.க. கூட்டணியில் இடம் பெற்றிருந்த ம.தி.மு.க.வுக்கு 21 தொகுதிகள் ஒதுக்க வேண்டும் என வைகோ விடுத்த கோரிக்கையை ஜெயலலிதா ஏற்கவில்லை. 9 தொகுதிகள் வரை மட்டுமே வழங்க முடியும் என அ.தி.மு.க. தெரிவித்ததால், தேர்தலைப் புறக்கணிக்க ம.தி.மு.க. முடிவு செய்தது. இந்த அறிவிப்பை வெளியிட்டு விட்டு சொந்த ஊருக்கு சென்ற வைகோ அங்கு இரு நாட்கள் தங்கியிருந்தார். பல்வேறு மாவட்டங்களில் இருந்தும் “யாருக்கு நாங்கள் ஓட்டளிப்பது” என தொண்டர்கள் கேட்டதையடுத்து அவர்களுக்கு உரிய வழிகாட்டுதலுக்காக மாவட்ட வாரியாக சுற்றுப்பயணம் மேற்கொள்ளவும் வைகோ திட்டமிட்டிருந்தார். ஈரோடு உள்ளிட்ட சில மாவட்டங்களுக்கு அவர் சென்று திரும்பியுள்ளார்.
இதற்கிடையில் தேர்தல் புறக்கணிப்பு மூலமாக மீண்டும், தி.மு.க. வெற்றி பெறுவதற்கு நாமே காரணமாக மாறிவிடும் அபாயம் இருக்கிறது. இதைத் தடுக்கும் வகையில் பொதுச் செயலர் உரிய நடவடிக்கை எடுக்க வேண்டும் என வலியுறுத்தி கோவை மதுரை, திருவண்ணாமலை, வேலூர் உள்ளிட்ட 12 மாவட்டங்களின் செயலர்கள் வைகோவிற்கு கடிதம் எழுதியுள்ளனர். அ.தி.மு.க. வட்டாரத்திலிருந்தும் வைகோவிற்கு சமிஞ்சைகள் அனுப்பப்பட்டுள்ளன. “புதிய பார்வை” இதழின் ஆசிரியர் நடராஜன் சமீபத்திய பேட்டியின் போது “வைகோவை அ.தி.மு.க. இழந்திருக்கக் கூடாது” என்று வெளிப்படையாக தெரிவித்தார்.
