ஆ. ராசாவுக்கு மேலும் 4 நாள் சி.பி.ஐ காவல்


2ஜி அலைக்கற்றை ஒதுக்கீடு ஊழல் வழக்கில் முன்னாள் மத்திய அமைச்சர் ஆ. ராசாவை மேலும் 4 நாட்கள் சி. பி. ஐ. காவலில் வைத்து விசாரிக்க டில்லி நீதிமன்றம் கடந்த வியாழக்கிழமை அனுமதி அளித்தது.
இதே வழக்கில் ஸ்வான் தொலைத்தொடர்பு நிறுவன நிர்வாகி ஷாகித் உஸ்மான் பல்வாவையும் வரும் 14 ஆம் திகதி வரை சி. பி. ஐ. காவலில் வைத்து விசாரிக்க சி. பி. ஐ. சிறப்பு நீதிமன்ற நீதிபதி சாய்னி அனுமதி அளித்தார். “இருவரிடமும் ஒன்றாக விசாரணை நடத்த வேண்டும் என்பதால் மேலும் 4 நாட்கள் தங்கள் காவலில் வைத்து விசாரிக்க அனுமதி அளிக்க வேண்டும்” என்று சி.பி.ஐ. தரப்பில் கோரப்பட்டது. இதனை நீதிபதி ஏற்றுக் கொண்டார்.
விசாரணை நாட்களில் தனது வழக்கறிஞரை தினமும் சந்தித்துப் பேச அனுமதிக்க வேண்டும் என்று ஷாகித் உஸ்மான் பல்வா விடுத்த கோரிக்கையை நீதிபதி ஏற்க மறுத்து விட்டார்.
எனினும் இரண்டு நாட்களுக்கு ஒருமுறை அரை மணி நேரம் சந்தித்துப் பேசலாம் என்று நீதிபதி அனுமதி அளித்தார்.
