வேறுமாநில நீதிமன்றத்துக்குமாற்ற தமிழக அரசு எதிர்ப்பு


புதுடில்லி
ராஜிவ் கொலை வழக்கில் தூக்குத் தண்டனை விதிக்கப்பட்ட மூவரின் மேன்முறையீட்டு மனுவை வேறு மாநில மேல்நீதிமன்றத்திற்கு மாற்றுவதற்கு தமிழக அரசு எதிர்ப்பு தெரிவித்துள்ளது. இது தொடர்பான விசாரணையை உச்சநீதிமன்றம் வரும் 19ஆம் திகதிக்கு தள்ளி வைத்துள்ளது.
முன்னாள் பிரதமர் ராஜிவ் காந்தி கொலை வழக்கில் தூக்கு தண்டனை பெற்ற சாந்தன் முருகன் பேரறிவாளன் ஆகியோரது கருணை மனுக்களை ஜனாதிபதி பிரதீபா பட்டீல் நிராகரித்தார். இதைத் தொடர்ந்து இந்த மூவருக்கும் செப்டம்பர் 9ம் திகதி தூக்குத் தண்டனை நிறைவேற்றப்படும் என அறிவிக்கப்பட்டது.
இந்நிலையில் சாந்தன் உட்பட் 3 பேரும் தங்களின் தூக்குத்தண்டனையை எதிர்த்து சென்னை மேல்நீதிமன்றத்தில் மனுத்தாக்கல் செய்தனர். இதை விசாரித்த மேல்நீதிமன்றம் மூவரின் தூக்குத்தண்டனைக்கு இடைக்காலத்தடை விதித்து விசாரணையைத் தள்ளி வைத்துள்ளது. 
இதற்கிடையே இந்த மனுக்களின் லிசாரணையை வேறு மாநில மேல்நீதிமன்றம் அல்லது உச்ச நீதிமன்றம் விசாரிக்க வேண்டுமென கோரி, மூப்பனார் பேரவை தலைவர் எல். கே. வெங்கட் என்பவர் உச்சநீதிமன்றில் மனுத் தாக்கல் செய்தார்.
அதில் தூக்குத் தண்டனை கைதிகளுக்கு பல்வேறு கட்சிகளும் தமிழக அரசும் ஆதரவு அளிக்கின்றன. எனவே, சென்னை மேல் நீதிமன்றில் நியாயமான விசாரணை நடக்காது என்பதால் வேறு மாநில மேல்நீதிமன்றம் அல்லது உச்ச நீதிமன்றத்திற்கு விசாரணையை மாற்ற வேண்டும் என்று கூறப்பட்டது. 
மனுவை விசாரித்த உச்சநீதிமன்றம் தமிழக அரசுக்கு நோட்டீஸ் அனுப்பியது. இந்த உச்ச நீதிமன்றத்தில் நீதிபதிகள் சிங்வி முகாபாத்யா ஆகியோர் முன்பு நேற்று முன்தினம் விசாரணைக்கு வந்தது. வெங்கட் சார்பில் சட்டத்தரணி நந்தகுமார் வாதாடினார் தமிழக அரசின் சார்பில் கூடுதல் சட்ட நிபுணர் குருகிருஷ்ணகுமார் ஆஜராகி மூவரின் மேன்முறையீட்டு மனுவை வேறு மாநில மேல் நீதிமன்றத்திற்கு மாற்ற எதிர்ப்பு தெரிவித் தார்.
சாந்தன் உட்பட மூவரின் சார்பில் மூத்த சட்டத்தரணி ராம் ஜெத்மலானி ஆஜராகி அரசியல் சட்டப்பிரிவு 139 (ஏ) இன்படி ஒரு வழக்கை வேறு மாநிலத்திற்கு மாற்றுவதற்கு நீதியரசர் அல்லது வழக்கில் பாதிக்கப்பட்டவர்கள்தான் மனுத் தாக்கல் செய்ய முடியும் என்று குறிப்பிட்டு எதிர்ப்பு தெரிவித்தார். இதையடுத்து ஒரு வாரத்தில் பதில் மனுத் தாக்கல் செய்ய தமிழக அரசுக்கு உத்தரவிட்ட நீதிபதிகள் விசாரணையை வரும் 19ஆம் திகதிக்கு தள்ளிவைத்தனர்.
