ஜனாதிபதி தேர்தலுக்காக சங்மா சமர்ப்பித்த மனு ஏற்பு


ஜனாதிபதி பதவிக்கு வருகிற 19 திகதி தேர்தல் நடைபெற உள்ளது. காங்கிரஸ் கூட்டணி சார்பில் பிரணாப் முகர்ஜியும் பா.ஜ.க. கூட்டணி சார்பில் சங்மாவும் போட்டியிட மனு செய்துள்ளனர். 100க்கும் மேற்பட்ட சுயேட்சைகளும் மனு செய்திருந்தனர்.
வேட்பு மனுக்கள் மீதான பரிசீலனை நேற்று முன்தினம் தொடங்கியது. பிரணாப் முகர்ஜி ஆதாயம் தரும் பதவியில் இருப்பதால் அவரது மனுவை தள்ளுபடி செய்ய வேண்டும் என்று சங்மா சட்டத்தரணி கோரிக்கை விடுத்ததால் பரபரப்பு ஏற்பட்டது.
அது போல சங்மா மீது சில சுயேட்சை வேட்பாளர்கள் குற்றச்சாட்டுக்களை கூறி அவர் மனுவை தள்ளுபடி செய்ய கூறினார்கள். ஆனால் இது பற்றி தேர்தல் அதிகாரியான அக்னி கோத்ரி உடனடியாக எந்த முடிவும் எடுக்கவில்லை.
நேற்று 2 வது நாளாக வேட்பு மனுக்கள் பரிசீலனை நடந்தது. சுயேட்சை மனுக்கள் தள்ளுபடி செய்யப்பட்டன. எதிர்க்கட்சிகள் சார்பில் நிறுத்தப்பட்டுள்ள பி.ஏ. சங்மாவின் மனுக்கள் ஏற்கப்படுவதாக தேர்தல் அதிகாரி அறிவித்தார். இதனால் சங்மா ஜனாதிபதி தேர்தலில் போட்டியிடுவது நேற்று மதியம் அதிகாரப்பூர்வமாக உறுதிப்படுத்தப்பட்டது.
பிரணாப் முகர்ஜி மீது கூறப்பட்டுள்ள புகார்கள் குறித்து பதில் அளிக்க அவருக்கு அவகாசம் கொடுக்கப்பட்டுள்ளது. அதன்படி பிரணாப் முகர்ஜி நேற்று பிற்பகல் ஆதாயம் தரும் பதவியை ராஜினாமா செய்து விட்ட தகவலை பதிலாக அளிப்பார்.
அதன் பிறகு பிரணாப் முகர்ஜி மனுவும் ஏற்கப்பட்டதாக அறிவிக்கப்படும். வேட்பு மனுக்களை மீளப் பெற இன்று கடைசி நாளாகும்.
