சிரிகொத்தாவில் தலைவர்கள் அதிகரித்துள்ளதால்ஐ.தே.க.வினால் ஒரு கூட்டத்தையேனும் நடத்த முடியாதுள்ளது

- திலும் அமுனுகம எம். பி.
(மத்திய மாகாண மேலதிக குறூப் நிருபர்)
‘சிரிகொத்தாவில் தலைவர்கள் அதிகமாக இருப்பதனால் ஐ. தே. க.வுக்கு சரியாக ஒரு கூட்டத்தைக் கூட நடாத்திக் கொள்ள முடியாதுள்ளது. கட்சியுள் ஐக்கியமின்மை, கட்சி ஆதரவாளர்களின் குழுவாதம் மற்றும் குழுச் சண்டையை கிராம மக்களிடையே திணிப்பதற்கு அவர்கள் கங்கனம் கட்டியுள்ளனர். 
அவ்வாறே ஒரு தொகுதிக்குப் பல அமைப்பாளர்களை நியமித்து குழப்ப நிலைமையை ஏற்படுத்தி ஆதரவு பெற முயற்சி செய்து வருகின்றனர் என்று கண்டி மாவட்டப் பாராளுமன்ற உறுப்பினர் திலும் அமுனுகம தென்னகும்புர- கந்தேகெதர ஹகுருதல பாதையை மறுசீரமைக்கும் திட்டப்பணிகளை முன்னெடுக்கும் அங்குரார்ப்பண நிகழ்வில் கலந்துகொண்டு உரையாற்றுகையில் குறிப்பிட்டார்.
இத்திட்டப் பணிகளுக்காக ரூபா 2600 மில்லியன்கள் செலவில் 36 கி. மீ. பாதை கார்ப்பட் இட்டு அபிவிருத்தி செய்யப்படுகிறது.
திலும் அமுனுகம (பா-உ) தொடர்ந்து இங்கு உரையாற்றுகையில் மேலும் கூறியதாவது:- எமது பகுதியில் ஐ.தே. கட்சியினர் விஷேட ஆதரவு திரட்டும் நடவடிகிகைப் பணியாக ஒரே தொகுதிக்கு 3,4 அமைப்பாளர்களை பிரதேச வாரியாக, இன மற்றும் மதவாரியாக நியமித்து வருவதுடன் குழு வாரியாகவும் அமைப்பாளர்கள் நியமிக்கப்பட்டுள்ளனர்.
இவர்கள் முன்னெடுத்துவரும் இந்த நடவடிக்கைகளால் ஒன்று மட்டும் உண்மை, அதாவது ஐ. தே கட்சியின் அரசியல் வங்குரோத்து நிலைமைகளை புத்தியுள்ள இந்நாட்டு மக்கள் நன்கு புரிந்து கொண்டுள்ளனர். ஐ.ம. சு. மு. மீது மக்கள் நம்பிக்கை அதிகரித்து வருகிறது என்றும் கூறினார்.
மத்திய மாகாண முதலமைச்சர் சரத் ஏக்கநாயக்கா இங்கு உரையாற்றுகையில் பின்வருமாறு கூறினார்.
ஒரு காலத்தில் வெளிநாட்டாரின் உதவிகளுடன் செய்த பாரிய வேலைத் திட்டங்கள் இன்று நாம் செய்து முடித்துள்ளோம். இதற்குக் காரணம் எமது 3 தசாப்த சரித்திர யுத்தத்தை எமது ஜனாதிபதி மஹிந்த ராஜபக்ஷ முடிவுக்குக் கொண்டு வந்து அபிவிருத்தி யுத்தத்தை ஆரம்பித்து வைத்தமையாகும். இதனை எதிர்க்கட்சிகள் வெறுப்புணர்வுடன் பார்க்கின்றனர் என்று கூறினார்.
இக்கூட்டத்தில் துறைமுக மற்றும் பெருந்தெருக்கள் பிரதியமைச்சர் நிர்மல கொதலாவல, ஹேவாஹெற்ற ஸ்ரீல. சு. கட்சி பிரதம அமைப்பாளரும், ம. மா. சபை உறுப்பினருமான மஹிந்த அபேகோன் ஆகியோரும் உரையாற்றினர். (ஐ-ஞ)
