வாக்கு எண்ணிக்கை மையங்களில் மூன்றடுக்கு பாதுகாப்பு


வாக்கு எண்ணிக்கை மையங்களில் மூன்று அடுக்கு பாதுகாப்பு மற்றும் 45 சோதனை மையங்கள் அமைக்கப்பட்டுள்ளன’ என்று சென்னை மாநகர பொலிஸ் ஆணையர் தெரிவித்தார்.
சென்னையில் உள்ள 16 தொகுதிகள் மற்றும் காஞ்சிபுரம் மாவட்டத்தின் சோழிங்க நல்லூர் தொகுதி என 17 தொகுதிகளுக்கான வாக்கு எண்ணிக்கை, நான்கு மையங்களில் நடக்கிறது. இம்மையங்களில் நாளை காலை 8 மணிக்கு வாக்கு எண்ணிக்கை தொடங்குகிறது. இதையொட்டி இங்கு மூன்று அடுக்கு பொலிஸ் பாதுகாப்பு போடப்பட்டுள்ளது.
சென்னை மாநகர பொலிஸ் ஆணையர் ராஜேந்திரன் கூறியதாவது, சென்னை பொலிஸ் எல்லைக்குட்பட்ட நான்கு மையங்களில், ஒவ்வொரு வாக்கு எண்ணிக்கை மையமும் ஒரு இணை ஆணையர் இரண்டு துணை ஆணையர்கள் என 3,000 க்கும் மேற்பட்ட பொலிஸார் பாதுகாப்பு பணியில் இருப்பர்.
வாக்கு எண்ணிக்கை, இயந்திரத்தை எடுத்து வருவதற்கு என 1,300 அரசு ஊழியர்கள் பணியில் ஈடுபடுத்தப்படுகின்றனர். சென்னையில் கொளத்தூரில் அதிகபட்சமாக 514, வில்லிவாகத்திற்கு 392 என 3,082 தபால் வாக்குகள் வந்துள்ளன. வாக்கு எண்ணிக்கையின் போது, காலை 8 மணிக்கு முதலில் தபால் வாக்குகள் எண்ணப்படும், முதல் சுற்று வாக்கு எண்ணிக்கை 9.15 மணிக்கு வெளியிடப்படும் போது, தபால் வாக்கு முடிவும் வெளியிடப்படும். ஒவ்வொரு சுற்று முடிவும், தனி அலுவலர் மூலம் ஊடக அறைக்கு தகவல் தெரிவிக்கப்படும். அதிக சாவடிகள் உள்ள தொகுதிகளுக்கான வாக்கு எண்ணிக்கை முடிவுகள் வெளியாக மாலை 5 மணியாகலாம் இவ்வாறு அவர் கூறினார்.
