சுற்றாடல் உரிமைகள்


(கடந்த வார தொடர்)
சுற்றாடல் தாக்க மதிப்பீடு
கடந்த வார கட்டுரையில் சுற்றாடல் தாக்க மதிப்பீட்டின் அவசியத் தன்மையை பார்த்தோம். இனி இத்தாக்க மதிப்பீடு தொடர்பிலான நடபடிகளை பற்றிப் பார்க்கலாம். இலங்கையில் தேசிய சுற்றாடல் சட்டத்திலும் அதனை தொடர்ந்து அமைச்சரினால் வெளியிடப்பட்ட 1993 ஆம் ஆண்டின் ஒழுங்குவிதிகளும் முக்கியம் பெறுகின்றன. 
		
		- இலங்கை திறந்த பல்கலைக்கழகம்.
சுற்றாடல் தாக்க மதிப்பீட்டின் பிரதான நோக்கம் நிலையாதார அபிவிருத்தியை பேணும் பொருட்டு அபிவிருத்தி கருத்திட்டங்களுக்கு சுற்றாடல் தாக்கங்களை கருத்திற்கொண்டு அனுமதி வழங்குதலாகும்.
இலங்கையில் பல வகையான நிறுவனங்கள் அபிவிருத்தி திட்டங்களுக்கான அனுமதியை வழங்குகின்றன. இந்த அனுமதியை வழங்கும் நிறுவனங்கள் வனம், காணி, விவசாயம், தேசிய திட்டமிடல், மின்வலு, கைத்தொழில்கள், வீடமைப்புகள், கட்டுமாணப் பணிகள், போக்குவரத்து, பெருந்தெருக்கள் அபிவிருத்தி, மீன்பிடிக் கைத்தொழில், பெருந்தோட்ட கைத்தொழில்கள் தொடர்பான அபிவிருத்தி திட்டங்கள் உத்தேசிக்கப்பட்டுள்ள வேளையில் அவற்றிற்கான அனுமதியை உரிய நிறுவனங்களிடம் இருந்து பெறவேண்டும். 
1993 ஆம் ஆண்டின் 772/ 22 ஆம் இலக்க வர்த்தமானி அறிவித்தலின் அட்டவணையில் கீழ் கருத்திட்டங்களுக்கான அனுமதியை வழங்கக் கூடிய நிறுவனங்கள் பெயர் பட்டியல் தரப்பட்டுள்ளன. (www.elaw.org) இதன் பிரகாரம் கொள்கை திட்டமிடல் மற்றும் அமுலாக்கல் அமைச்சு, காணி, நீர்வள மற்றும் மகாவலி அபிவிருத்தி அமைச்சு, மற்றும் மின்வலு சக்தி அமைச்சு, கைத்தொழில் விஞ்ஞான மற்றும் தொழில்நுட்ப அமைச்சு, வீடமைப்பு மற்றும் நிர்மாணத்துறை அமைச்சு, மீன்பிடி கைத்தொழில் மற்றும் நீர்வள அமைச்சு, விவசாய அபிவிருத்தி ஆய்வு அமைச்சு, கரையோர பாதுகாப்பு திணைக்களம், மத்திய சுற்றாடல் அதிகார சபை, நகர அபிவிருத்தி அதிகார சபை, முதலீட்டு சபை, புவிச்சரிதவியல் அளவை சுரங்கப் பணியகம், சுற்றுலாத்துறை சபை ஆகிய நிறுவனங்களிடம் இருந்து அபிவிருத்தி திட்டங்களுக்கான அனுமதியை பெற்றுக்கொள்ளலாம்.

சுற்றாடல் தாக்க மதிப்பீடு பல கட்டங்களை கொண்ட ஒரு நடபடியாகும். சுற்றாடல் தாக்க மதிப்பீடு தயாரித்தல், மதிப்பீடு என்பன ஆரம்ப தகவல்களை வழங்குதல், சுற்றாடல் எல்லை என்பன முக்கியமானவை. இலங்கையில் காணப்படக்கூடிய கருத்திட்டங்களுக்கான அனுமதி வழங்கும் நிறுவனங்கள் E I A Cell, E I A Oversight Committee, E I A Inter Agency Co-ordination Comminity என மூன்று வகைப்படுகின்றன. 
E I A Cell சுற்றாடல் தாக்க மதிப்பீடு தொடர்பாக அனுமதி வழங்கும் நிறுவனங்கள் எடுக்கக்கூடிய தீர்மானங்களுக்கு சட்ட பொறுப்பினை கொண்டுள்ளது. தொழில்நுட்ப உப குழுவும், ஏனைய ஒத்துழைப்பு வழங்கும் நிறுவனங்கள் இரண்டும் சேர்ந்து E I A Oversight Committee ஆகும். சுற்றாடல் தாக்க மதிப்பீடு தொடர்பான நடபடி முறைகளில் நிறுவன தலைவருக்கு ஆலோசனை வழங்குதல் இந்த நிறுவனத்தின் பிரதான பணியாகும். 
E I A Inter Agency Committe, , அனுமதி வழங்கும் நிறுவனங்களின் பிரதிநிதிகளையும், அரச சார்பற்ற நிறுவனங்களையும் கொண்டது. அஃது நிறுவனங்களுக்கு இடையிலான இந்த அமைப்பு பொதுமக்களின் பிரச்சினைகளை முன்வைக்க சிறந்த ஒரு களமாக அமைகின்றது. 
சுற்றாடல் தாக்க மதிப்பீட்டின் அந்தஸ்தினை நடபடியை அமுல்படுத்தும் பொறுப்பு இந்த நிறுவனத்தை சார்ந்தது ஆகும். மேலும் தேசிய சுற்றாடல் கொள்கையில் அணுகக்கூடிய விடயங்களையும் வழிகாட்டிகளையும் பற்றிய ஆலோசனைகளையும் இந்நிறுவனம் வழங்கும்.
மேலே குறிப்பிட்ட கருத்திட்டங்களுக்கு அனுமதி வழங்கும் நிறுவனங்கள் (1993 ஒழுங்குவிதி அட்டவணை 1 இன் கீழ்) உத்தேசிகப்பட்ட திட்டத்தை பற்றிய ஆரம்ப தகவல்களை பெற்றவுடன் சுற்றாடல் தாக்கம் பற்றிய அளவு தீர்மானிக்கப்படும். இதனை பின்வருமாறு மேற்கொள்ளும். 
சுற்றாடல் எல்லை வரைவு Environment Scoping என்பது உத்தேசிக்கப்பட்ட கருத்திட்டத்தின் எல்லை, மாற்று வழிகள், ஆரம்ப சுற்றாடல் பரீட்சை அறிக்கையில் அல்லது சுற்றாடல் தாக்க மதிப்பீட்டில் ஆலோசிக்கப்பட வேண்டிய விடயங்கள் ஆகும். 1998 ஆம் ஆண்டு மத்திய சுற்றாடல் அதிகார சபையினால் வழங்கப் பட்ட வழிகாட்டியிலே சுற்றாடல் எல்லை வரைவினுடைய இலக்கு கள் விபரிக்கப்பட்டுள்ளன. 
அதன் பிரகாரம் குறிப்பிட்ட கருத்திட்டம் அமுலாக்கப்படுகின்ற போது அதன் மூலம் பாதிக்கப்படப் போகின்ற அக்கறைகள் அல்லது நலன்கள் அஃது மனித வாழ்க்கைக்கும், இயற்கை சூழலுக்கும் ஏற்படப் போகின்ற பாதிப்புகள் மதிப்பீட்டு வழிமுறைகள், பொதுமக்கள் பங்குபற்றுவதற்குரிய சந்தர்ப்பங்கள், நேரம் மற்றும் பண விரயத்தை தடுத்தல் ஆகிய விடயங்களை கருத்தில் எடுக்கும்.

நல்லாட்சியின் மிக முக்கியமான பண்பு என்னவெனில் அரசின் தீர்மானம் எடுக்கும் நடைமுறை யில் பொதுமக்களுடைய விருப் பங்களையும், கருத்துக்களையும் தெரிவிக்க சந்தர்ப்பம் வழங்க வேண்டியமையாகும். இவ்வகை யில் சூழலை பாதிக்கின்ற அரசின் அபிவிருத்தி கருத்திட்ட நடவடிக்கையின் பிரதான மதிப்பீட்டு பொறிமுறையான சுற்றாடல் தாக்க மதிப்பீட்டில் பொதுமக்களின் கருத்துக்களுக்கு முக்கிய இடம் வழங்கப்படுகின் றது. 
ரியோ பிரகடனத்தின் 10 வது விதியில் பொதுமக்கள் அரசின் எல்லா ஆட்சி மட்டங் களிலும் (உ+ம் உள்ளூராட்சி, மாகாண) தமது கருத்துக்களை தெரிவிக்க சந்தர்ப்பம் வழங்கப்பட வேண்டும் குறிப்பிடுகிறது. 
இங்கு முக்கியமான விடயம் என்னவெனில் சுற்றாடல் தாக்கம் தொடர்பான அனைத்து தகவல்களையும் பொதுமக்கள் அணுகக்கூடிய வகையில் பரந்தளவில் வைத்திருத்தல் வேண்டும். 
இங்கு பொதுமக்கள் என்பது அக்கறையுடைய அரச சார்பற்ற நிறுவனங்கள், தனியார், கல்வியாளர்கள், குறிப்பிட்ட கருத்திட்டத்தினால் நேடியாக பாதிப்படையக் கூடிய குழுக்கள், நேரடியாக பாதிப்படையாத ஆயின் சூழல் மாசடைதலில் அக்கறையுடைய குழுக்கள் சுற்றாடல் தாக்க மதிப்பீட்டில் பங்குபற்றலாம். 
இலங்கையில் தேசிய சுற்றாடல் சட்டம் இதற்கான சந்தர்ப்பத்தை வழங்குகின்றது. ஆரம்ப சுற்றாடல் அறிக்கை அல்லது சுற்றாடல் தாக்க மதிப்பீட்டு அறிக்கை பொதுமக்களுடைய மேற்பார்வைக்காக வைக்கப்படும். இப்பணியை கருத்திட்டத்திற்கு அங்கீகாரம் வழங்கும் முகவர் அமைப்பு மேற்கொள்ளும். பொதுமக்கள் தமது அக்கறை களையும் கரி சனைகளையும் 30 நாட்களுக் குள் அறிவிக்க வேண்டும்.
பொதுமக்கள் பங்களிப்புக் கான சட்ட உரிமை சட்டத்தினால் அங்கீகரிக்கப் பட்டு இருக்கின்ற போதிலும் எவ்வளவு தூரத்திற்கு இந்நடபடி முறை பயனுடையது என்பது கேள்விக்குரிய விடயம் ஒன்றாகும். மக்கள் தமது சட்ட உரிமைகளை பற்றி அறிந்திருக்க வேண்டும். எமது மக்கள் நாட்டிலே உத்தேசிக்கப்பட்டுள்ள அபிவிருத்தி திட்டங்களையும் சுற்றாடல் பாதுகாப்பு தொடர்பான அறிவையும் போதியளவில் பெற்றுக் கொண்டிருக்கின்றார்களா என்பது முக்கியமாகும். 
எனவே சுற்றாடல் தாக்க மதிப்பீடு உண்மையிலே பயனுடையதாக வரவேண்டுமாயின் மக்களாகிய நாம் சட்டங்களையும், உரிமைகள் மீறப்படுகின்ற போது பெறப்படக்கூடிய பரிகாரங்களையும் அறிந்து இருத்தல் அவசியமாகும்.
பொதுமக்களுடைய கருத்துக்கள் பெறப்பட்டதை தொடர்ந்து பொது அக்கறைக்கு குறிப்பிட்ட கருத்துக்கள் அவசியம் என கருதப்படுகின்ற சந்தர்ப்பத்தில் சம்பந்தப்பட்ட நபருக்கு தன்னுடைய கருத்துக்களை முன்வைப்பதற்கான சந்தர்ப்பம் அளிக்கப்படும். 
பொதுமகன் ஒருவரால் வைக்கப்பட்ட கருத்துக்களின் மூலம் திட்டமிடப்பட்ட அல்லது உத்தேசிக்கப்பட்டுள்ள கருத்திட்டம் மிகவும் சர்ச்சைக்குரியதாகவும் மேலும் அத்திட்டம் தேசிய ரீதியில் பாரதூரமான தாக்கத்தை ஏற்படுத்தும் என கருதப்படுகின்ற சந்தர்ப்பத்திலேயே பொதுமகன் ஒருவருக்கு அவருடைய கருத்துக்களை முன்வைக்க சந்தர்ப்பங்கள் அளிக்கப்படும். 
அவ்வாறு கருத்துக்களை கேட்ட நாளில் இருந்து 30 நாட்களுக்குள் குறிப்பிட்ட திட்டத்திற்கு அதிகாரத்தை அல்லது அனுமதியை வழங்கும் நிறுவனம் குறிப்பிட்ட கருத்திட்டத் திற்கான அனுமதியை வழங்கும் அல்லது நிராகரித்துவிடும். இங்கு முக்கியமாக அவதானிக்கப்பட வேண்டிய விடயம் என்னவெனில் கருத்திட்டம், திட்டம் பாரதூரமான பாதிப்புகளை ஏற்படுத்தாது விடத்து நிபந்தனைகளுடன் கூடிய அங்கீகாரத்தை வழங்க முடியும். 
வழங்கப்பட்ட அல்லது விதிக்கப்பட்ட நிபந்தனைகளுடன் இணங்கி ஒழுகி கருத்திட்ட செயற்பாடுகளை முன்னெடுக்கலாம். குறப்பிட்ட கருத்திட்ட அனுமதியை வழங்க மறுத்த தீர்மானம் நிர்வாக தீர்மானம் ஒன்றாகும். எனவே நிர்வாக அதிகாரி கருத்திட்டம் நிராகரிக்கப்பட்ட மைக்கான காரணங்களை எழுத்து மூலம் அறிவிக்க வேண்டும். 
இத்தகைய தீர்மானத்தினால் திருப்தியடையாத நபர் குறிப்பிட்ட விடயத்திற்கு பொறுப்பான அமைச்சின் செயலாளருக்கு மேற்முறையீடு ஒன்றை மேன்கொள்ளலாம். செயலாளரின் வழங்கப்படும் தீர்மானம் முற்றான தீர்மானம் ஆகும்.

சர்வதேச மனித உரிமைகள் ஆவணங்கள் கெளரவமான மனித வாழ்க்கை அவசியமானது எனவும் அத்தகைய கெளரவமான வாழ்க்கைக்கு தேவையான விடயங்களுள் தரத்துடன் கூடிய சுற்றாடல் அவசியம் எனவும் வலியுறுத்துகின்றன. இலங்கையின் அரசியலமைப்பு அடிப்படை உரிமைகள் அத்தியாயம் ‘சட்டத்தின் முன் யாவரும் சமம். சட்டத்தின் சமமான பாதுகாப்புக்கு உரித்துடையவர்கள்’ என குறிப்பிடுகிறது. சுற்றாடல் சட்டங்களை ஆக்கி அதன் கீழ் சுற்றாடல் பாதுகாப்பை உறுதிப்படுத்தும் கடப்பாடு அரசுக்கு உரியதாகும். 
இந்தியா, பாகிஸ்தான், வங்காளதேசம் ஆகிய அரசியலமைப்புகளில் ‘உயிர் வாழ்வதற்கான உரிமை’ என்ற உரிரைம அரசியலமைப்பு ரீதியாக உத்தரவாதப்பட்டுள்ளது. எனினும் எமது 1978 ஆம் ஆண்டு அரசியலமைப்பில் இந்த ஏற்பாடு இல்லாமை பாரிய குறைபாடொன்றாக பல காலமாகபலராலும் சுட்டிக் காட்டப்பட்டு வருகின்றது. இந்தியாவை எடுத்துக் கொண்டால் அரசியலமைப்பின் உறுப்புரை 21 ‘உயிர் வாழ்வதற்கான உரிமை’யை அங்கீகரித்துள்ளது. 
சுற்றாடல் உரிமைகள் தொடர்பான அனைத்து விடயங்களும் உறுப்புரை 21 இன் கீழ் கையாளப்படுகின்றன. இந்திய உயர் நீதிமன்றத்தின் தீர்ப்புகள் மிகவும் சிறப்பான கோட்பாடுகளை நிலைநிறுத்தி வருகின்றது.
சுற்றாடல் உரிமையை ஏனைய மனித உரிமைகளுடன் தொடர்புறுத்தி பார்க்கின்ற போது சுத்தமான காற்று, சுத்தமான நீர், சுத்தமான உணவு, சுத்தமான இயற்கை சூழல் என்பன மனிதனுடைய ஏனைய மனித உரிமைகளை அனுபவிப்பதற்கு அத்தியாவசியமாகும். மேலே குறிப்பிட்ட அத்தியாவசியமான நீர், காற்று, சூழல் அபிவிருத்தி செயற்திட்டங்கள், தொழிற்சாலைகளில் இருந்து வெளியேறுகின்ற கழிவுப் பொருட்கள், மாசுக்கள் மற்றும் அணு ஆயுத பரீட்சை, கடலுக்கு நடைபெறுகின்ற பரிசோதனைகள் போன்ற செயற்பாடுகளின் காரணமாக அச்சுறுத்தலுக்கு உள்ளாகியுள்ளன. 
இவ்வாறான பிரதிகூலங்கள் ஏற்படுகின்ற போது கல்வி கற்பதற்கான உரிமை, தொழில் செய்வதற்கான உரிமை, அபிவிருத்திக்கான உரிமை உயிர்வாழ்வதற்கான உரிமைகள் என்பன மறுக்கப்படுகின்றன. மேலும் நீண்ட கால பாதிப்புக்களை மனித உடல்களில் ஏற்படுத்துவதன் காரணமாக எதிர்காலத்தில் அங்கவீனமுடைய குழந்தைகள் பிறக்கக்கூடிய வாய்ப்புகள், குழந்தைகள் பெற்றெடுப்பதற்கான அல்லது உருவாவதற்கான தகைமைகளை மனித குலம் இழக்கும். 
எனவே முழு மனித சமுதாயத்தின் அழிவுக்கு இட்டுச் செல்லக்கூடிய பாதகங்களை சூழல் பாதிப்புகள் ஏற்படுத்தும். எனவே மனிதர்களாகிய நாம் எம்முடைய நலன்களை மாத்திரம் அன்றி எதிர்கால சந்ததியினரின் நலன்களை கருத்தில் கொண்டு செயற்பட வேண்டும். சுற்றாடல் உரிமைகளை பாதுகாத்துக் கொள்ள பின்வரும் நடவடிக்கைகள் மிகவும் அனுசரணையாக அமையும்.
1. சுற்றாடல் உரிமைகளின் அவசியத்தை பாடசாலை, பல்கலைக்கழகங்களில் மாத்திரம் அன்றி முழு சமூகத்திற்கும் அறிவூட்டும் வகையிலான ஏற்பாடுகளை நடைமுறைப்படுத்த வேண்டும். - ஊடகங்கள் மூலம்
2. சுற்றாடல் உரிமைகளை பாதுகாக்கும் பொருட்டு ஒவ்வொரு தோட்டம் மற்றும் கிராமங்களின் சமூகம் சார்ந்த நிறுவனங்களை ஏற்படுத்தி மக்களுக்கு கற்றுக் கொடுத்தல்.
3. பாடசாலை மாணவர்களிடையே சுற்றாடல் உரிமைகள் தொடர்பான விவாதப் போட்டிகள் கட்டுரைப் போட்டிகளை நடத்துதல்.
4. சுற்றாடல் உரிமைகள் தொடர்பாக சிறு புத்தகங்களை வெளியிடுதல்.
5. சுற்றாடல் சட்டங்களை மக்களுக்கு விளங்க கூடிய வகையில் இலகுவான மொழி நடையில் எழுதி பொதுமக்கள் பார்வைக்கு வைத்தல்.
7. சுற்றாடல் உரிமைகள் தொடர்பான கண்காட்சிகளை தோட்ட மற்றும் கிராம மட்டங்களில் நடத்துதல்.
இவை எல்லாவற்றையும் விட பொறுப்புள்ள சமூகத்தின் பிரஜைகள் என்ற வகையில் நாம் ஒவ்வொருவரும் சுற்றாடல் பாதுகாப்பில் எம்முடைய பங்களிப்பை மேற்கொள்ள வேண்டும். சுற்றாடல் உரிமைகள் பற்றிய ஆவண ரீதியான தகவல்களை அறிந்து கொள்ளும் எமது அன்றாட வாழ்வில் நடைமுறைப்படுத்துவதன் மூலம் வீட்டுக்கும் நாட்டுக்கும் மாத்திரமன்றி முழு உலகத்திற்கும் அச்சுறுத்தலான சுற்றாடல் சீரழிவை தடுக்கும் முயற்சியில் ஈடுபடுவோம்.
