வித்தியாசமான கண்டுபிடிப்புகள்


மனிதனின் தேவைகள் அதிகம். அதுவும் இந்த தேவைகள் ஆளாளுக்கு வித்தியாசமாக இருக்கும். தங்களது தேவைக்கு ஏற்ப பல்வேறு கண்டுபிடிப்புகளை விஞ்ஞானிகளும், ஆராய்ச்சி மனப்பான்மை கொண்டவர்களும் உருவாக்கி வருகிறார்கள். அவ்வாறு இங்கிலாந்தில் உருவாக்கப்பட்ட வித்தியாசமான கண்டுபிடிப்புகள் சிலவற்றை இங்கு பார்ப்போம்.
வீட்டில் சிறிய இடம் கிடைத்தாலும் அங்கு தொட்டி மூலம் செடிகள் வளர்க்க பலரும் விரும்புவது உண்டு. அதே நேரத்தில் அந்த செடிகளுக்கு தேவையான சூரிய ஒளி கிடைக்கும் வகையில் தினமும் தொட்டியை நகர்த்த வேண்டிய நிலையும் சிலருக்கு ஏற்படலாம். இதை தவிர்க்க தானாகவே சூரிய ஒளி இருக்கும் இடத்தை தேடிச் சென்று சூரிய ஒளியை பெற்றுக்கொள்ளும் வகையில் தொட்டி ஒன்றை உருவாக்கி உள்ளனர்.
சக்கர மேடையுடன் இணைக்கப்பட்ட இந்த தொட்டியில் சிறிய மோட்டார் பொருத்தப்பட்டுள்ளது. இந்த தொட்டியின் சூரிய ஒளியில் இருந்து மின்சக்தி தயாரிக்கும் தகடுகளும் உண்டு. 
இந்த தடுகள் சூரிய ஒளி இருக்கும் பகுதியை உணரிகள் (சென்சார்) மூலம் அறிந்து கொண்டு அந்த இடத்துக்கு நகர்ந்து செல்லும், இவ்வாறு செடிகளுக்கு சூரிய ஒளி கிடைப்பதுடன், தனது இயக்கத்துக்கு தேவையான மின்சாரத்தையும் இந்த தொட்டி சேமித்துக்கொள்கிறது.
பாடிக்கொண்டே சுத்தம் செய்யலாம். சிலர் வீட்டு தரையை சுத்தம் செய்யும்போது சோர்வு தெரியாமல் இருக்க பாடிக்கொண்டே வேலை செய்வார்கள். 
அவர்களுக்கு ஏற்ற வகையில் உள்ள கருவி தான் இது. தரையை சுத்தம் செய்யும் இந்த கருவியில் ஒரு ஒலி வாங்கி மற்றும் இசையை ஒலிபரப்பும் கருவிகளும் பொருத்தப்பட்டுள்ளன. இதனால் ‘கரோக்கி’ முறையில் பின்னணி இசைக்கு ஏற்ப நீங்கள் பாடிக்கொண்டே வேலை செய்யலாம்.

சூரிய ஒளியினால் இயங்கும் உலகின் மிகப் பெரிய படகு இப்போது சிங்கப்பூரில் முகாமிட்டுள்ளது. இந்தப் படகு உலகில் உள்ள கடல்களையெல்லாம் (சுமார் 22 ஆயிரம் மைல்) சுற்றி வந்துள்ளது. இப்போது உலகின் அனைத்து நாடுகளுக்கும் சுற்றுப் பயணம் மேற்கொண்டுள்ளது. 
இந்தப் படகில் 6 பேர் கொண்ட குழு பயணிக்கிறது. கடந்த ஆண்டு உருவாக்கப்பட்ட இந்தப் படகை தயாரிக்க 26 மில்லியன் அமெரிக்க டொலர்கள் செலவாகியுள்ளது. 
ஜேர்மனியில் தயாரிக்கப்பட்ட இந்தப் படகின் மேற்புறத்தில் 500 சதுர மீற்றர் பரப்பளவுக்கு சூரிய ஒளியைக் கடத்தும் தகடுகள் பொருத்தப்பட்டுள்ளன. 
வேறு எந்த எரிபொருளும் இல்லாமல் சூரிய ஒளியைக் கொண்டே இந்த படகை இயக்குவது பெருமையாக உள்ளது. சுற்றுக் சூழலை மாசுபடுத்தக்கூடாது என்ற விழிப்புணர்வை ஏற்படுத்தவே உலகைச் சுற்றி வருகிறோம் என்கிறார் இந்தக் குழுவின் கெப்டன் இர்வான் லீ ரோசிக்.
