ஊவா மாகாணத்தில் தமிழ் மொழி மூல பட்டதாரிகள்பற்றாக்குறையினால் ஆசிரிய வெற்றிடங்களை நிரப்புவதில் சிரமம்


(பதுளை தினகரன் விசேட நிருபர்)
‘ஊவா மாகாண தமிழ் மொழி மூலமான பாடசாலைகளின் தமிழ் மொழி மூலமான பட்டதாரி ஆசிரியர் பற்றாக்குறையினை நிவர்த்தி செய்ய நடவடிக்கைகள் எடுக்கப்பட்ட போதிலும் மாகாணத்தில் தமிழ் மொழி மூலமான பட்டதாரிகள் போதுமானளவு இன்மையினால் ஏற்பட்டிருக்கும் பற்றாக்குறையினை பூரணமாக நிவர்த்தி செய்ய முடியவில்லை.’
இவ்வாறு ஊவா மாகாண முதலமைச்சர் சசிந்திர ராஜபக்ஷ ஊவா மாகாண சபை அமர்வின் போது பேசுகையில் குறிப்பிட்டார்.
சபையின் தவிசாளர் ஹேமாரட்னாயக்க தலைமையில் சபை பிரதான மண்டபத்தில் மேற்படி சபை அமர்வு இடம்பெற்றது.
மாகாண முதலமைச்சர் தொடர்ந்து பேசுகையில் :-
‘மாகாண தமிழ் மொழி மூலமான பாடசாலைகளுக்கு 147 பட்டதாரிகளை நியமிக்க விண்ணப்பங்களைக் கோரியிருந்தேன். அதற்கமைய 44 பேர் விண்ணப்பித்திருந்தனர். ஆனால் நேர்முகப் பரீட்சையின்போது 32 பேர் மட்டுமே சமுகமளித்திருந்தனர். அவர்கள் அனைவருக்குமே நியமனங்கள் வழங்கப்பட்டன. இன்னும் 115 பேருக்கான நியமனங்கள் நிலுவையில் இருந்து வருகின்றன.
தமிழ்ப் பாடசாலைகளில் ஆசிரியர் பற்றாக்குறையிருப்பதினால் தமிழ் மொழி மூலமான பட்டதாரிகள் 115 பேருக்கு நிபந்தனையடிப்படையில் நியமனங்களை வழங்க நடவடிக்கை எடுப்பேன். இச்சபையின் உறுப்பினர் வேலாயுதம் இது விடயத்தில் பூரண பங்களிப்புகளை வழங்கியுள்ளார்.
ஊவா மாகாணத்தில் 263 கிலோ மீட்டருக்கான பாதைகள் இருந்து வருகின்றன. 968 பஸ்கள் இப்பாதைகள் ஊடாக போக்குவரத்துச் சேவைகளை வழங்கி வருகின்றன. மேலும் ஊவா மாகாண பாதைகள் ‘ஏ’ முதல் ‘ஈ’ வரையில் தரம் பிரிக்கப்பட்டிருக்கின்றன. இதன் அடிப்படையில் பஸ்கள் சேவையிலீடுபடுத்தப்பட்டுள்ளன.
மாகாணத்தின் பெருந்தோட்டப் பாதைகள் தொடர்பாக பிரச்சினைகள் இருப்பதை நான் அறிவேன். இப்பாதைகளில் வாகனப் போக்குவரத்துகள் வீதி சட்டதிட்டங்களுக்கமைய மேற்கொள்ளப்படுகின்றன.
தரமான பாதைகளில் தரமான வாகனங்களை சேவையில் ஈடுபடுத்த நடவடிக்கை எடுத்துள்ளேன். அதற்காக குழுவொன்றையும் நியமித்திருக்கின்றேன். அக்குழுவின் சிபார்சின் பிரகாரம் வாகனங்கள் சேவையிலீடுபடுத்தப்படும்.
வாகனங்களுக்கு போக்குவரத்து அனுமதிப் பத்திரங்கள் வழங்கப்படாவிடத்து, விடுக்கப்பட்டிருக்கும் அறிவுறுத்தல்களை பின்பற்றி அதற்கான அனுமதிப் பத்திரங்களை வழங்கவும், ஏற்பாடுகளைச் செய்துள்ளேன். ஆகையினால் அது குறித்த விடயங்களை தனது கவனத்திற்கு சமர்ப்பிக்குமாறும் கேட்டுக் கொள்கிறேன்.
இம் மாகாண சபையின் இரண்டரை வருட காலப் பகுதியில் இதுபோன்ற பிரச்சினைகள் எமது கவனத்திற்கு கொண்டுவரப்பட வில்லை என்றார். (ஐ - ஞ)
