முதலமைச்சரை மாற்ற காங்கிரஸ் மறுப்பு: மராட்டிய அரசுக்கு நெருக்கடி முற்றுகிறது


மராட்டியத்தில் காங்கிரஸ் தேசியவாத காங்கிரஸ் கூட்டணி ஆட்சி நடைபெற்று வருகிறது. மாநிலத்தில் நிறைவேற்றப்பட்ட நீர்ப்பாசனத்திட்டங்களில் ரூ. 20 ஆயிரம் கோடிக்கு மேல் ஊழல் நடந்துள்ளதாக தகவல்கள் வெளியானதைத் தொடர்ந்து மராட்டிய துணை முதல் மந்திரியாக இருந்த தேசியவாத காங்கிரஸை சேர்ந்த அஜித் பவார் பதவியை இராஜினாமாச் செய்தார்.
அஜித் பவாரின் ராஜினாமா தகவல் வெளியானதும் தேசியவாத காங்கிரஸை சேர்ந்த மற்ற 19 மந்திரிகளும் கூண்டோடு பதவி விலக முன்வந்து தங்களுடைய ராஜினாமாக் கடிதங்களை கட்சியின் மாநில தலைவர் மதுக்கர் பிச்சாத்திடம் ஒப்படைத்தனர். அதே போன்று தேசியவாத காங்கிரஸ் எம். எல். ஏ.க்கள் ஒன்று கூடி, கூட்டணி ஆட்சியில் இருந்து வெளியேற வேண்டும் என்று கோரிக்கை எழுப்பினர்.
இந்த பரபரப்பான சூழ்நிலையில் தேசியவாத காங்கிரஸ் எம். எல். ஏக்கள் கூட்டம் மும்பை விதான் பவனில் நடைபெற்றது. இதில் எம். எல். ஏக்கள் ஆதவு தெரிவிக்கும் 9 சுயேச்சை எம். எல். ஏக்கள் 6 எம். எல். சி.க்கள் கலந்து கொண்டனர். இந்த கூட்டத்தில் அஜித் பவார் தன்னுடைய இராஜினாமாவை வாபஸ் பெறற வேண்டும் என்ற ஒரு வரி தீர்மானம் ஏகமனதாக நிறைவேற்றப்பட்டது. ஆனால் இராஜினாவை வாபஸ் பெற வேண்டும் என்ற கோரிக்கைக்கு அஜித் பவார் செவி சாய்க்கவில்லை என்று தேசியவாத காங்கிரஸ் எம். எல். ஏ. ஜிதேந்திர அவாத் கூறினார்.
அஜித் பவாருக்கு எதிராக ஊழல் குற்றச்சாட்டுகள் கூறப்பட்ட நிலையில், முதல் மந்திரி பிரதிவிராஜ் சவான் அவருக்கு ஆதரவாக நிற்கவில்லை என்ற ஆதங்கம் தேசியவாத காங்கிரஸ் கட்சியில் உள்ளது. இதுபற்றி அக்கட்சியின் மூத்த தலைவரும், மத்திய மந்திரியுமான பிரபுல் படேல் கூறுகையில், காங்கிரஸ் முதல் மந்திரிதான் (பிரிதிவிராஜ் சவான்) காங்கிரஸ்- தேசியவாத காங்கிரஸ் கூட்டணியின் சட்டமன்றக் கட்சி தலைவராக உள்ளார். அப்படி இருக்கையில் ஒரு மந்திரிக்கு எதிராக அடிப்படையற்ற குற்றச்சாட்டுகள் கூறப்பட்டு அரசு தாக்குதலுக்கு ஆளாகும் போது ஒட்டுமொத்த மாராட்டிய அரசும் ஒன்றுபட்டு நின்றிருக்க வேண்டும் என்றார்.
அஜித் பவார் உள்ளிட்ட தங்களுடைய மந்திரிகளுக்கு எதிராக வெளியான ஊழல் புகார்களுக்கு பின்னணியில் காங்கிரஸ் கட்சி இருப்பதாக தேசியவாத காங்கிரஸ் சந்தேகிக்கிறது. இதனால் முதல் மந்திரி பதவியில் இருந்து பிரிதிவிராஜ் சவானை காங்கிரஸ் கடசி மாற்ற வேண்டும். என்று அக்கட்சி விருப்புகிறது. ஆனால் அந்த கோரிக்கையை காங்கிரஸ் கட்சி நிராகரித்துவிட்டது.
இந்த நிலையில் சரத் பவார் கொல்கத்தாவில் நிருபர்களுக்குப் பேட்டி அளிக்கையில், மத்தியிலும் மாராட்டியத் திலும் காங்கிரஸ் தலைமையிலான கூட்டணி அரசுகளுக்கு தேசியவாத காங்கிரஸின் ஆதரவு தொடரும் என்றும் மராட்டியத் திலும், மத்தியிலும் நிலையற்ற நிலைமை ஏற்படுவதை தாங்கள் விரும்பவில்லை என்றும் கூறினார். முதல் மந்திரியை மாற்ற வேண்டம் என்பதில் தேசியவாத காங்கிரஸ் எம். எல். ஏக்களில் ஒரு பிரிவினர் உறுதியாக உள்ளனர்.
