வரவு செலவுத் திட்டத்தில் மக்களுக்கான நிவாரணங்களோ சலுகைகளோ இல்லை: தயாசிறி


சமர்ப்பிக்கப்படவிருக்கின்ற வரவு செலவுத் திட்டத்தில் மக்களுக்கான நிவாரணங்களோ சலுகைகளோ இல்லை. இதனை மூடி மறைப்பதற்காகவே 13 ஆவது திருத்தம் வேண்டுமா? வேண்டாமா? என்றதொரு சுலோகத்தை தூக்கிப்பிடித்துள்ள அரசாங்கம் மக்களை ஏமாற்றுவதற்கான திசை திருப்பல் முயற்சிகளையும் மேற்கொண்டு வருகின்றது என்று ஐக்கிய தேசியக் கட்சி எம்.பி. தயாசிறி ஜயசேகர நேற்று சபையில் குற்றம் சாட்டினார்.
இந்தியாவை விமர்சித்து குற்றச்சாட்டுக்களை முன்வைக்கின்ற அரசாங்கம் இரகசிய ஒப்பந்தங்களை மேற்கொண்டு வடக்கிலும் கிழக்கிலும் மட்டுமல்லாது கொழும்பிலும் காணிகளை இந்தியாவுக்கு தாரை வார்த்து தரகு பணத்தை குறியாகக் கொண்டு செயற்படுகின்றது என்றும் அவர் விசனம் வெளியிட்டார்.
பாராளுமன்றத்தில் நேற்று புதன்கிழமை அமர்வில் எடுத்துக் கொள்ளப்பட்ட காப்புறுதித் தொழிலை ஒழுங்குபடுத்தற் சட்டத்தின் கீழான ஒழுங்குவிதிகள் மீதான விவாதத்தில் கலந்து கொண்டு உரையாற்றுகையிலேயே தயாசிறி எம்.பி. மேற்கண்டவாறு தெரிவித்தார்.
இங்கு அவர் மேலும் கூறுகையில்,
இந்திய அரசாங்கம் இங்கு 55 ஆயிரம் வீடுகளை அமைத்துக் கொடுக்க முன்வந்துள்ளது. இது தொடர்பில் சஜித் பிரேமதாஸ எம.பி. கேள்வியெழுப்பிய போது அமைச்சர் விமல் வீரவங்ச மண்ணெண்ணெய் பட்ட சாரை பாம்பினைப் போல் துடித்தார்.
தற்போது இந்திய உதவியால் அமைக்கப்பட்டுள்ள வீடுகளின் பட்டியல் குறித்த விபரத்தையே நாம் இந்த சபையில் கேட்டிருந்தோம். இதனையே இந்திய அரசும் கேட்கிறது. இந்த பட்டியல் விபரம் இந்தியாவுக்கு வழங்கப்பட்டால் மாத்திரமே இந்தியாவின் அடுத்த கட்ட நடவடிக்கைகள் முன்னெடுக்கப்படும் சாத்தியம் உள்ளது.
எனினும் உரிய பதிலை வழங்காத அமைச்சர் விமல் வீரவங்ச றோவிடம் இருந்து பணம் வாங்குவதாக கூறினார். இந்தியா மீது குற்றம் சுமத்தினார். விமர்சித்தார்.
தேசப்பறறாளர் எனக் கூறிக் கொள்கின்ற விமல் வீரவங்ச இந்தியாவை விமர்சித்து வருகின்ற அதேவேளை, மறுபுறத்தில் இரகசிய ஒப்பந்தம் ஒன்றை மேற்கொண்டு கொழும்பு பேஸ்லைன் வீதியில் எட்டு ஏக்கர் காணியை வீடமைப்புத் திட்டம் ஒன்றுக்காக இந்திய நிறுவனம் ஒன்றிற்கு கொடுத்துள்ளார். இது 48 மில்லியன் டொலர்களுக்கு செய்யப்பட்டுள்ள இந்த ஒப்பந்தத்தின் நோக்கம் தரகுப் பணத்தை அடிப்படையகக் கொண்டதாகும்.
பேஸ்லைன் வீதியில் மட்டுமல்லாது டீன்ஸ் வீதியிலும் இன்னும் வடக்கு கிழக்கிலும் இவ்வாறு காணிகள் இந்திய நிறுவனங்களுக்கு தாரை வார்க்கப்பட்டுள்ளன. இது பாரிய பிரச்சினையாக உள்ளது என்றார்.

