சீன அணையால் பாதிப்பில்லைபிரதமர் மன்மோகன்


பிரம்மபுத்திரா நதியில் சீனா கட்டிவரும் அணையால் இந்தியாவுக்கு எவ்விதப் பாதிப்பும் ஏற்படாது என்று மாநிலங்களவையில் பிரதமர் மன்மோகன் சிங் வியாழக்கிழமை தெரிவித்தார்.
திபெத் பகுதியில் பிரம்மபுத்திரா நதி மீது தாங்கள் கட்டிவரும் அணையால் இந்தியாவின் நலன் பாதிக்காது என்று சீனா தன்னிடம் உறுதி அளித்துள்ளதாகவும் அவர் குறிப்பிட்டார்.
பிரம்மபுத்திரா நதியின் மீது சீனா அணை கட்டி வருவது தொடர்பாக மாநிலங்களவையில் வெளியுறவு அமைச்சர் எஸ். எம். கிருஷ்ணாவிடம் கேள்வி எழுப்பப்பட்டது. இதற்கு அவர் பதில் அளித்துக் கொண்டிருந்தார். அப்போது குறுக்கிட்ட பிரதமர் மன்மோகன் சிங் மேற்கண்டவாறு தெரிவித்தார். பிரம்மபுத்திரா நதி மீது அணை கட்டும் விவகாரம் குறித்து சீனாவிடம் பல தடவை ஆலோசிக்கப்பட்டுவிட்டது. ஆனால் அந்த நாடு எங்களை நம்புங்கள் என்று கூறுகிறது இதனால் அந்நாட்டின் மீது நம்பிக்கை வைப்போம் இந்தியாவும், சீனாவும் அண்டை நாடுகள் இதனால் முடிந்தவரை அந்நாட் டுடன் நல்லுறவை வைத்துக்கொள்ளவே இந்தியா விரும்புகிறது.
பிரம்மபுத்திரா நதி மீது கட்டப்படும் அணை, நீர்த்தேக்கத்துக்காக கட்டப்பட வில்லை. நீர்மின் நிலையத்துக்காகக் கட்டப்படுகிறது என்று அந்நாடு கூறுகிறது. சீனா இப்படி கூறினாலும் இதை அடிக்கடி ஆய்வின் வாயிலாக இந்தியா உறுதி செய்து கொள்ளும் என்றார் மன்மோகன் சிங். முன்னதாக எஸ். எம். கிருஷ்ணா பேசுகையில்,
ஜம்முவில் கட்டப்படும் அணை தொடர்பாக பிரதமரிடம் சீனாவின் உயர்நிலைத் தலைவர்களே உறுதி அளித்துள்ளதால் நாம் அந்நாட்டை நம்புவோம். இருப்பினும் அணையில் நீரைத் தேக்க மாட்டோம் என்று சீனா கூறியுள்ளதை அவ்வப்போது சோதித்துக் கொள்வோம் என்றார்.
மேலும் பிரம்மபுத்திரா நதியில் ஓடும் நீரில் 80 சதவீதம் இந்திய மண்ணில் உருவாவது என்றும் அவர் சுட்டிக்காட்டினார்.
