தீவிரவாதத்தை எதிர்த்து போராடுவதில் 
இந்தியாவுக்கு அமெரிக்கா முழு ஆதரவு


அணுசக்தி ஒப்பந்தம் முழுமையாக அமுல்; டில்லியில் ஹிலாரி அறிவிப்பு
புதுடில்லி,
தீவிரவாத எதிர்ப்பு போரில் இந்தியாவுக்கு முழு ஆதரவு அளிப்போம், அணுசக்தி ஒப்பந்தத்தை முழுமையாக அமுல்படுத்துவோம் என்று எஸ்.எம். கிருஷ்ணாவுடன் நடத்திய பேச்சுவார்த்தைக்கு பிறகு ஹிலாரி கிளிண்டன் கூறினார்.
அவர் தலைமையிலான குழு நேற்று முன்தினம் மத்திய வெளியுறவுத்துறை மந்திரி எஸ்.எம். கிருஷ்ணா தலைமையிலான இந்திய குழுவுடன் பேச்சுவார்த்தை நடத்தியது. இது கேந்திர முக்கியத்துவம் வாய்ந்த இரண்டாவது சுற்று பேச்சுவார்த்தை ஆகும்.
இதில் தீவிரவாதத்துக்கு எதிரான போரில் ஒத்துழைப்பு அணு விபத்து இழப்பீடு சட்டம், அந்நிய நேரடி முதலீடு, அவுட்சோர்சிங், ஆப்கானிஸ்தான்- பாகிஸ்தான் பிராந்திய நிலவரம் ஆகிய விவகாரங்கள் குறித்து இருதரப்பினரும் பேச்சுவார்த்தை நடத்தினார்கள்.
சமீபத்திய மும்பை தொடர் குண்டு வெடிப்பு சம்பவமும் முக்கிய இடம் பிடித்தது, அதைப் பற்றி தனது தொடக்க உரையில் குறிப்பிட்ட கிருஷ்ணா, அமெரிக்கா காட்டிய ஆதரவுக்கு நன்றி தெரிவித்துக் கொண்டார். பின்னர் பேசிய ஹிலாரி, தீவிரவாதத்தில் இருந்து தன்னை காத்துக் கொள்ள இந்தியா எடுக்கும் முயற்சிகளுக்கு அமெரிக்கா முழு ஆதரவு அளிக்கும் என்று கூறினார்.
இந்த பேச்சுவார்த்தைக்கு பிறகு இந்தியா- அமெரிக்கா இடையே, சைபர் பாதுகாப்பு தொடர்பான ஒப்பந்தம் கையெழுத்தானது. தீவிரவாதிகள் தங்களுக்கிடையிலான தகவல் தொடர்புகளுக்கு இணையத்தளங்களை பயன்படுத்துவதால், அந்த துறையில் ஒத்துழைப்பை அதிகரிப்பது தொடர்பாக இந்த ஒப்பந்தம் கையெழுத்தானது.
சைபர் பாதுகாப்பு அம்சங்கள் தொடர்பாக, இரு நாடுகளும் தகவல்களை உரிய நேரத்தில் பரிமாறிக் கொள்வதற்கும், ஒத்துழைப்பை வலுப்படுத்துவதற்கும் இந்த ஒப்பந்தம் வகை செய்கிறது.
பின்னர், இந்தியா- அமெரிக்கா கூட்டு அறிக்கை வெளியிடப்பட்டது, எஸ். எம். கரஷ்ணாவும், ஹிலாரி கிளிண்டனும் கூட்டாக நிருபர்களுக்கு பேட்டி அளித்தனர், அப்போது ஹிலாரி கூறியதாவது,
மும்பை குண்டு வெடிப்பு சம்பவத்துக்கு பிறகு, தீவிரவாத எதிர்ப்பு போரில் ஒத்துழைப்பதுதான், எங்கள் மனதில் முதன்மையாக உள்ளது. தீவிரவாதத்தை எதிர்த்து போராடுவதற்கு இந்தியாவுக்கு முழு ஆதரவு அளிப்போம். உலகில் எந்த நாடும், தீவிரவாதிகளுக்கு புகலிடம் அளிப்பதை சகித்துக் கொள்ள மாட்டோம், பாகிஸ்தானில் உள்ள தீவிரவாதிகள் பாகிஸ்தானுக்கு மட்டுமின்றி அமெரிக்காவுக்கும் அச்சுறுத்தலாக உள்ளனர். அந்த தீவிரவாதிகளுக்கு எதிராக நடவடிக்கை எடுப்பது பாகிஸ்தானுக்கே கூட நல்லதுதான்.
இந்தியா- அமெரிக்கா அணுசக்தி ஒப்பந்தத்தை முழுமையாக அமுல்படுத்த அமெரிக்கா உறுதி பூண்டுள்ளது. வரலாற்று சிறப்புமிக்க அந்த ஒப்பந்தம் அமெரிக்க பாராளுமன்றத்தில் நிறைவேறுவதற்கு நான் பாடுபட்டேன், இருப்பினும், அதில் உள்ள சில பிரச்சினைகளுக்கு தீர்வு காணப்பட வேண்டும். அணு சேதங்களுக்கு இழப்பீடு அளிப்பது தொடர்பான ஐ.நா. தீர்மானத்துக்கு இந்தியா ஒப்புதல் அளிப்பது அவசியம்.
தீவிரவாத எதிர்ப்பு போரில் பாகிஸ்தானும் எங்கள் கூட்டாளிதான், அங்குள்ள தீவிரவாதிகளின் புகலிடங்கள் அழிக்கப்பட வேண்டும் இவ்வாறு ஹிலாரி கூறினார்.
எஸ்.எம். கிருஷ்ணா நிருபர்களிடம் கூறுகையில், &quot;பாகிஸ்தானில் உள்ள தீவிரவாதிகளின் புகலிடங்கள் அழிக்கப்பட வேண்டும். இந்த பிராந்தியத்தில் அமைதி நிலவ, பாகிஸ்தான் இதைச் செய்ய வேண்டும். அணுசக்தி ஒப்பந்தத்தை முழுமையாக அமுல்படுத்துவதாக அமெரிக்கா உறுதி அளித்துள்ளது. ஐ.நா. பாதுகாப்பு சபையில் இந்தியாவுக்கு நிரந்தர இடம் கிடைப்பது பற்றியும் பேச்சு நடத்தினோம், இந்தியாவும் அமெரிக்காவும் இருதரப்பு வர்த்தகம் மற்றும் முதலீட்டு ஒப்பந்தம் குறித்து பேச்சுவார்த்தையை தொடங்க முடிவு செய்துள்ளன. ஆப்கானிஸ்தானில் அமெரிக்கா உள்ளிட்ட நாடுகளின் படைகள் தொடர்ந்து இருக்க வேண்டும்&#39; என்றார்.
பின்னர் பிரதமர் மன்மோகன் சிங்கை அவரது இல்லத்தில் ஹிலாரி சந்தித்து பேசினார். இதேபோல் காங்கிரஸ் தலைவர் சோனியா காந்தியின் இல்லத்திற்கு சென்று அவரை சந்தித்து பேசினார்.
நிதி மந்திரி பிரணாப் முகர்ஜியையும் ஹிலாரி சந்தித்து பேசினார். அப்போது, இரு நாடுகளுக்கும் இடையேயான உறவை மேம்படுத்துவது, பொருளாதார ஒத்துழைப்பை அதிகரிப்பது குறித்து அவர்கள் ஆலோசனை நடத்தினார்கள்.
எதிர்க்கட்சி தலைவர் சுஷ்மா சுவராஜையும் ஹிலாரி சந்தித்து பேசினார்.
