நல்லிணக்க ஆணைக்குழுவின் பரிந்துரைகளில் இந்திய வசம்சாவழியினர் உள்வாங்கப்படவில்லை



கற்றுக் கொண்ட பாடங்கள் மற்றும் நல்லிணக்க ஆணைக்குழுவின் விசாரணை நடவடிக்கைகள் நாடு முழுவதிலும் முன்னெடுக்கப்பட்ட போதிலும் அதில் இந்திய வம்சாவழியினரின் உரிமைகள் தொடர்பில் எந்தவொரு பரிந்துரையும் இடம் பெறவில்லை எனத் தெரிவித்துள்ள ஐக்கிய தொழிலாளர் காங்கிரஸ் அவ்வாணைக்குழுவால் பரிந்துரை செய்யப்பட்ட அடிப்படை வசதிகள் கூட இதுவரையில் பெருந்தோட்டப் பகுதிகளில் பெற்றுக் கொடுக்கப்படவில்லை என்றும் விசனம் தெரிவித்துள்ளது.
மனித உரிமைகள் மற்றும் சமூக நீதிக்கான சிவில் சமூக ஒன்றியத்தினால் நாவலப்பிட்டி நகரசபை கேட்போர் கூடத்தில் நேற்று முன்தினம் நடத்தப்பட்ட செயலமர்வில் கலந்து கொண்டு உரையாற்றுகையிலேயே காங்கிரஸின் பொதுச் செயலாளர் எஸ். முருகையா மேற்கண்டவாறு தெரிவித்தார்.
ஒன்றியத்தின் செயலாளர் காமினி ஜெயவீர தலைமையில் நடைபெற்ற மேற்படி செயலமர்வில் செயலாளர் முருகையா தொடர்ந்தும் உரையாற்றுகையில்,
மலையக அரசியல்வாதிகளும் தொழிற் சங்கவாதிகளும் கட்சி பேதமின்றி நாமும் இந்திய வம்சாவழி சந்ததியினரே என்ற நோக்கில் ஒன்றிணைந்து செயல்படுவதன் மூலமே பெருந்தோட்ட வாழ் இந்திய வம்சாவழி மக்களின் வாழ்வு மேம்பாடையும். இல்லையேல் இந் நாட்டிலும் சரி அல்லது சர்வதேசரீதியிலும் சரி வாழ்ந்தும் வாழாத மக்களாக தொடர்ந்தும் கணிக்கப்படுவார்கள். எனவே இன்றைய கால கட்டத்திலாவது எமது சமூகத்திற்கு நாம் செய்யும் ஒரு புனித செயலாகவும் அர்ப்பணிப்பாகவும் அமையும்.
அகில இலங்கை ஐக்கிய தொழிலாளர் காங்கிரஸ் பொதுச் செயலாளர் எஸ். முருகையா மேற்கண்டவாறு குறிப்பிட்டார். மனித உரிமைகள் மற்றும் சமூக நீதிக்கான சிவில் ஒன்றியம் நடாத்திய செயலமர்வு நேற்று முன்தினம் நாவலப்பிட்டி நகரசபை கேட்போர் கூடத்தில் ஒன்றியத்தின் செயலாளர் காமினி ஜெயவீர தலைமையில் இடம் பெற்றது. இச் செயலமர்வில் தோட்டத் தொழிலாளர்கள் அரச உத்தியோகத்தர்கள் மற்றும் சமூக சேவையாளர்களும் கலந்து கொண்டனர்.
செயலாளர் முருகையா இங்கு மேலும் கூறுகையில்,
கற்றுக் கொண்ட பாடங்கள் மற்றும் நல்லிணக்க ஆணைக்குழு இலங்கையில் பல பகுதிகளில் அரசியல் கட்சிகள் மற்றும் பொது மக்களிடம் விசாரணை நடத்தி சிறுபான்மை மக்கள் எதிர் நோக்கும் உரிமைகள் தொடர்பாக பரிந்துரை செய்த போதிலும் இந்திய வம்சாவளி தமிழர்களின் உரிமைகள் சம்பந்தமாக எதுவித பரிந்துரைகளும் செய்யவில்லை. மாறாக வெறுமனே சலுகைகள் சம்பந்தமாக குறிப்பாக கல்வி, சுகாதாரம், வாழ்க்கைத்தராதரம் போன்ற விடயங்களே உள்ளடக்கப்பட்டன.
சிங்களம் அரச கரும மொழியாக்கப்பட்ட பின் தமிழ்மொழி தொடர்ந்தும் புறக்கணிக்கப்பட்டுள்ளது. ஆணைக்குழுவின் பரிந்துரைக்கமைய பொலிஸ் நிலையங்களில் தமிழ்மொழி பேசும் உத்தியோகத்தர்கள் இன்றுவரை நியமிக்கப்படவில்லை. இந்திய வம்சாவழி தமிழர்கள் செறிந்து வாழும் பகுதிகளில் கல்வி, சுகாதாரம் போன்றவற்றில் குறைபாடுகள் காணப்படுகின்றன. 1987இல் கொண்டு வரப்பட்ட 1ஆவது அரசியல் அமைப்பு திருத்தச்சடடத்தின் படி தமிழ் சிங்களம் ஆகிய இரு மொழிகளும் அரச கருமமொழியாக அங்கீகரிக்கப்பட்டும் நடைமுறைப்படுத்தப்படவில்லை . கட்சிகளின் ஆட்சி மாற்றத்தால் மக்கள் மத்தியில் நம்பிக்கையின்மை எழுந்துள்ளது. சொந்த நாட்டிலேயே 2ஆம் தரப் பிரஜையாக வாழ்ந்து வருவதாக விரக்தி மனப்பான்மையுடன் எமது மக்கள் வாழ்ந்து வருகின்றனர்.
மேலும், பெருந்தோட்டப் பகுதிகளில் நிலவும் கடின வாழ்க்கை சம்பந்தமாக கவனத்திற் கொண்ட ஆணைக்குழு சுகாதாரம மற்றும் கல்வி மேம்பாட்டிற்குரிய வளங்களையும் பெருந்தோட்ட மக்களின் வாழ்க்கை வசதிகளை மேற்கொள்ளுமாறும் பரிந்துரைத்துள்ளது.
யுத்தத்தின் பின் மேற்கொள்ளவிருக்கும் சகல அபிவிருத்தி வேலைத்திட்டங்களையும் இந்திய வம்சாவளித் தமிழர்களின் அத்தியாவசிய தேவைகளை கணக்கில் கொள்ள வேண்டும் எனவும் வட,கிழக்கு பிரதேசங்களில் வாழும் சிறுபான்மையினருக்கு வழங்கப்பட இருக்கும் அரசியல் தீர்வு எம்மக்களுக்கும் வழங்க வேண்டும் என்பதில் சிவில் சமூகங்கள் ஒன்றியணைந்து செயல்பட வேண்டும்.
மக்களை பிரதிநிதித்துவம் செய்யும் தலைவர்கள் பிரச்சினையை நல்லெண்ணத்துடன் ஒன்றிணைந்து எதிர்கொள்வதன் மூலம் சிறுபான்மை மக்கள் எதிர்பார்க்கும் தீர்வில் இந்திய வம்சாவழி மக்களையும் உள்ளடக்கியதாக அமையப்பெறும் என்றார்.

