நாடு முழுவதும் எழுச்சியால் ஸ்டாலின் மட்டும் விடுதலை

- கருணாநிதி
நாடு முழுவதும் எழுந்த எழுச்சியின் காரணமாக ஸ்டாலினை மட்டும் விடுதலை செய்து இருக்கிறார்கள் என்று தி. மு. க. தலைவர் கருணாநிதி கூறினார்.
இது குறித்து தி. மு. க. தலைவரும் முன்னாள் முதல்வருமான கருணாநிதி நேற்று முன்தினம் எழுதியுள்ள கேள்வி பதில் அறிக்கையில் கூறியிருப்பதாவது,
ஜெயலலிதா அளித்த பேட்டியில் பழி வாங்கும் நோக்கத்தோடு யாரையும் கைது செய்யவில்லை என்று சொல்லியிருக்கிறாரே?
ஜெ. அன்பழகனை அதிகாலையில் சென்று தூங்கிக் கொண்டிருந்தவரை எழுப்பி கைது செய்திருக்கிறார்கள். புகார் கொடுத்தவர் யார் தெரியுமா? 2009 ஆம் ஆண்டு ஆகஸ்டில் நலிவடைந்த மில்களை வாங்கி, போலி ஆவணங்கள் மூலம் ரூ. 250 கோடிக்கு மேல் மோசடியில் ஈடுபட்டு கைதாகி பிணையில் வெளிவந்த ஒருவர். 20க்கும் மேற்பட்ட நிறுவனங்களின் பெயரில் போலி ஆவணங்கள் தயாரித்தவர். ஒரு மாவட்ட செயலாளரை, எம். எல். ஏ.வை காவல் துறை அதிகாலையில் கைது செய்திருக்கிறார்கள் என்றால் அது பழிவாங்கும் செயல் அல்லவா? படிப்பவர்களே முடிவு செய்து கொள்ளுங்கள்
அதைப் போலவே, அமைச்சராக இருந்த வீரபாண்டி ஆறுமுகம் மீது அவர் காவல் நிலையத்திற்கு கையெழுத்திடச் சென்ற போது யாரோ ஒருவர் புகார் செய்திருக்கிறார் என்று கைது. 
அந்தப் புகார் பற்றி விசாரிக்கப்பட்டதா? அதைப் போலவே திருவாரூரில் லொரியும் பேருந்தும் மேதிக் கொண்டதில் பள்ளி மாணவன் ஒருவன் இறந்ததையொட்டி அந்த விபத்து ஏற்படவே தி. மு. க. மாவட்ட செயலாளர்தான் காரணம் என்று ஒரு வழக்கைப் பதிவு செய்து அதற்காக அவர் கழகப் பிரசாரத்திற்காக தி. மு. க. பொருளாளரோடு பயணம் செய்த நேரத்தில் கைது செய்வது முறைதானா?
உள்ளாட்சி தேர்தலிலும் அ. தி. மு. கவுடன் கூட்டணி நீடிக்கும் என்று இந்திய கம்யூனிஸ்ட் கட்சியின் தமிழ் மாநிலச் செயலாளர் தா. பாண்டியன் சொல்லியிருக்கிறாரே?
ஓ! இதன் விளைவுதான் தா. பாண்டியனைக் கண்டித்து இந்தியக் கம்யூனிஸ்ட் கட்சியின் 30 கிளைகள் கலைப்பு, ‘1000 பேர் விலகினர்’ என்ற செய்தியா?
ஆளுங்கட்சிக்கு ஆதரவான செய்திகளை வெளியிடுவதில் தமிழ் ஏடுகள் சிலவற்றுக்கு மத்தியில் பெரிய போட்டி நிலவுகிறதே?
ஆட்சிக்கு ஒரு கட்சி வந்தவுடன், அதனை ஆதரிக்க இப்படிப்பட்ட போட்டிகள் இருக்கத் தான் செய்யும்.
ஆ. ராசா கூறிய குற்றச்சாட்டுகளுக்கு பிரதமரும், சோனியா காந்தியும் பதிலளிக்க வேண்டுமென்று ஜெயலலிதா பேட்டியில் கேட்டிருக்கிறாரே?
பொதுத் தேர்தலுக்கு முன்பு இதே ஜெயலலிதா, ஆ. ராசா மீது காங்கிரஸ் தலைவரும், பிரதமரும், நடவடிக்கை எடுத்து அமைச்சர் பதவியிலிருந்து ராசாவை நீக்க வேண்டும் என்றார்.
