இளைஞர் அலுவல்கள் மற்றும் திறன் அபிவிருத்திஅமைச்சில் நடைபெற்ற பொங்கல் விழா


பொங்கல் திருநாள் என்பது தனியேதமிழர்கள் மட்டும் கொண்டாடும் விழா அன்று. இந்நாட்டில் உழைக்கும் வர்க்க அனைத்து விவசாய பெருமக்களுக்குமே உரித்தான பெருவிழா. இதனை சகல இன, மத மக்களும் ஆதவனுக்கு நன்றி செலுத்தும் விழாவாக கொண்டாடுகின்றனர்.
இவ்விழாவினை தேசிய விழாவாக பிரகடனம் செய்தல் அவசியம். இதனை அமைச்சர் டலஸ் அலகபெரும முன் நின்று செய்து தருவார் என்று நம்புகிறேன் என கொழுந்து ஆசிரியரும், எழுத்தாளருமான அந்தனிஜீவா குறிப்பிட்டார்.
இளைஞர் அலுவல்கள் மற்றும் திறன் அபிவிருத்தி அமைச்சின் பொங்கல் விழா கடந்த 26ம் திகதி நாரேஹேன்பிட்டியில் அமைந்துள்ள அமைச்சின் அலுவலகத்தில் ‘பியசேனமண்டபத்தில்’ அமைச்சின் செயலாளர் எஸ்.எஸ். ஹேவாபத்திரன தலைமையில் நடைபெற்றது.
இவ்விழாவில் இளைஞர் அலுவல்கள் மற்றும் திறன் அபிவிருத்தி அமைச்சர் டலஸ் அலகபெரும சிறப்பு அதிதியாகவும்,விசேட அதிதியாக தமிழக பிரபலநாவலாசிரியர் கு. சின்னப்பாரதி கொழுந்து சஞ்சிகையின் ஆசிரியர் அந்தனி ஜீவா, தினகரன் ஆசிரியர் எஸ். தில்லைநாதன், கிளிநொச்சி ஸ்ரீலங்கா சுதந்திரக் கட்சி அமைப்பாளர் திருமதி கீதாஞ்சலி நகுலேஸ்வரன் உட்பட அமைச்சின் உயர் அதிகாரிகள் ஆகியோர் கலந்துகொண்டு சிறப்பித்தனர்.
காலையில் அமைச்சின் வாசலில் வாழைமரம், கரும்பு கொண்டு அலங்கரித்துமாக்கோலம் இட்டு அடுப்பேற்றி மண்பானைவைத்து பொங்கி அமைச்சின் செயலாளர் உட்பட பல உயர் அதிகாரிகள் பானையில் பச்சரிசியிட்டு பொங்கல் வைத்தனர்.
இந்த அமைச்சு உருவாக்கியதிலிருந்து இம்முறைதான் முதன் முதலாக பொங்கல் விழாவினை நடத்த அமைச்சர் விரும்பி செயலாளர் எஸ். எஸ். ஹேவபத்திரனசெயல்வடிவம் கொடுக்க அதற்கு உறுதுணையாக உதவிச் செயலாளர் திருமதி நளனிபாலசுப்பிரமணியம், கணக்காளர் கே. சத்தியநாதன், உதவிப் பணிப்பாளர் பி. சிவானந்தன் ஆகியோரின் துணையுடன் மிககோலாகலமாக இப் பொங்கல் விழா நடந்தேறியது.
தெஹிவளை மங்களவினாயகர் கோயில் பிரதம குரு ஸ்ரீ சிகிவாகனக்குருக்கள் பூஜையை செய்து முடிக்க, அமைச்சர் சிறப்புகளாஞ்சியை பெற்றுக் கொண்டார். வரவேற்புரையை உதவிச் செயலாளர் திருமதி நளனி பாலசுப்பிரமணியம் நிகழ்த்த சிறப்பு சொற்பொழிவாளராக போக்குவரத்துப் பிரிவின் சிரேஷ்ட அத்தியட்சகர் கே. அரசரட்ணம் பொங்கல் விழாவின் மகத்துவம், அதன் பாரம்பரியம் பற்றிமிகதெளிவாக சிங்கள மொழியில் உரையாற்றினார்.
அளவெட்டிநாதஸ்வரவித்வான் சிதம்பரநாதன் குழுவினர் மங்கள வாத்திய இசைவழங்க கொழும்பு சைவமங்கையர் கழக மாணவிகளின் இசைக் கச்சேரி மற்றும் குழு நடனம் ஆகிய நிகழ்வுகளும் பொங்கல் விழாவை சிறப்பு செய்தன.
நிகழ்வுகளைச் சிங்கள மொழியில் அமைச்சின் உதவிச் செயலாளர் திருமதி நளனி பாலசுப்பிரமணியமும், உதவிப் பணிப்பாளர் பி. சிவானந்தனும் தொகுத்து வழங்கினர்.
