முப்பதாண்டு இறைபணியில் அருட்திரு nஜயம் சாரங்கபாணி



என் தாசன்... நான் உன்னில் மகிமைப்படுவேன்....’ (ஏசாயா 49:3) நம்முடைய ஆண்டவர் தம்மை பின்பற்றுபவர்களுக்கு கடைசியாய் கொடுத்த கட்டளைகள் அவருடைய எதிர்பார்ப்பை நமக்கு விளக்குகிறது.
நாம் வாழ்ந்து கொண்டிருக்கும் உலகின் கடைசி காலகட்டத்தில் இயேசுவின் எதிர்பார்பையும் சித்தத்தையும் செய்ய வேண்டிய உத்தரவாதத்தை ஏற்று இதுவரை 30 ஆண்டுகளாக தேவ இராச்சியத்திற்காய் அரும்பணியாற்றி வருகின்றவர். கொழும்பு மிஸ்பா ஜெப மிஷ்னரி ஆலயத்தின் தலைமை போதகரும் சுவிசேஷகருமான அருட்திரு கலாநிதி ஜெயம் சாரங்கபாணி அவர்கள்.
இவர் யாழ். மண்ணில் 1958ம் ஆண்டு 9ம் மாதம் 4ம் திகதி திரு திருமதி ஜேம்ஸ் சொலமன் ஆகியோருக்கு மகனாகப் பிறந்தார். தனது குடும்பத்தில் 7 சகோதரர்களின் 4 வது பிள்ளையாவார். மெதடிஸ்த குடும்பத்தைச் சேர்ந்த இவர் தனது ஆரம்பக் கல்வியை யாழ்ப்பாணம் பண்டதரிப்பு தமிழ் வித்தியாலயத்தில் கற்று கொழும்பு மத்திய கல்லூரியில் தனது கல்வியை நிறைவு செய்தார். 
கல்வி கற்கும்போது நேர்மை, ஒழுக்கம், கீழ்ப்படிவு, தலைமைத்துவம் என இவ் அனைத்திலும் நற்சான்று பெற்று பாடசாலை வாழ்க்கையை சிறப்பித்தார். ஏழை எளியவர்களுக்கு உதவி செய்தல், தியாகம், அர்ப்பணிப்பு என வாழ்ந்த இவர் காலப் போக்கில் ஏற்பட்ட சோதனைகளுக்கு முகங்கொடுக்க நேர்ந்தது. இருப்பினும் அவற்றை ஒரு சவாலாக எண்ணி தனது வாழ்க்கையில் சாதித்தார்.
கடவுளின் வெளிப்படுத்தலையும் இறை அழைப்பையும் ஏற்று தனது ஊழியப் பயணத்தில் தடம் பதித்தார். இவரின் ஊழியத்திற்கு இயேசு ஜீவிக்கிறார் பணியகத்தின் ஸ்தாபகரும், தலைமை போதகருமான மறைந்த அருட்திரு கலாநிதி இராஜேந்திரம் அவர்களே வித்திட்டுள்ளார்.
“ஜெயம் கொள்கிறவனொருவனே அவனை என் தேவனுடைய ஆலயத்தின் தூணாக்குவேன். அதினின்று அவன் ஒருகாலும் நீங்குவதில்லை” (வெளி..3:12) என்பதைப்போல் கர்த்தர் கிருபையால் 1990ம் ஆண்டு ‘மிஸ்பா ஜெப மிஷனரி’ என்ற சுவிசேஷ சபையை தாமாகவே நிறுவினார். 
ஏழு அங்கத்தவர்களுடன் ஆரம்பிக்கப்பட்ட இந்த ஆலயம் தற்போது ஏழு கிளை சபைகளை கொண்டதாக வளர்ச்சியடைந்துள்ளது. இவற்றிற்கு தலை சபையாக மிஸ்பா ஜெப மிஷனரி ஆலயம், மோதரை வீதி, மட்டக்குளி, கொழும்பு 15 இல் அமைந்துள்ளது.
தொடர்ந்து மனச் சோர்வுற்றோருக்கும் வாழ்வில் நம்பிக்கை இழந்து தவிக்கும் அனைவருக்கு ஆறுதலும், நல் உற்சாகத்தையும் தரக்கூடிய வகையில் பல ஒலி நாடாக்களையும், ஓடியோ, வீடியோ இறுவட்டுகளையும், வெளி இட்டு இதன் மூலம் மக்களுக்கு சுவிசேஷத்தையிட்டு பரப்பி வருகிறார்.இலங்கை ஒரு சுபிட்சமான நாடாக துலங்கவும், தலைவர்கள் மத்தியில் ஒற்றுமை நிலவ ஊக்கமான பிரார்த்தனைகளை ஏறெடுத்து வருகிறார். 
கலாநிதி ஜெயம் சாரங்கபாணி அவர்கள் உள்நாட்டு மட்டுமன்றி சர்வதேச ரீதியிலும் அமெரிக்கா, இங்கிலாந்து, கனடா, ஜெர்மன், சுவிட்சர்லாந்து, மலேசியா இத்தாலி முதலிய நாடுகளுக்கு சென்று அங்குள்ள மக்கள் மத்தியில் சுவிசேஷ கூட்டங்களை நடாத்தி வருகிறார். 
“ஜாதிகள் உன் நீதியையும், சகல ராஜாக்களும் உன் மகிமையையும் காண்பார்கள் என்ற கர்த்தருடைய வாய் சொல்லும் புது நாமத்தால் நீ அழைக்கப்படுவாய்” (ஏசாயா 62: 2) என்ற இந்த வசனத்தின் அடிப்படையில் வாழும் அருட்திரு ஜெயம் சாரங்கபாணி, தனது பணியில் 30 ஆண்டுகள் நிறைவையொட்டி சனிக்கிழமை மாலை 4.30 மணிக்கு மோதரை மிஸ்பா ஜெப மிஷனரி ஆலயத்தில் விசேட வழிபாடு நடைபெறவுள்ளது.

