நீதிக்கும் நேர்மைக்கும் தலைவணங்கி அரசியல் எதிர்காலத்தை தியாகம் செய்தவர்

திர்வரும் கொழும்பு மாநகரசபை தேர்தலில் ஐக்கிய மக்கள் சுதந்திர முன்னணியின் சார்பில் போட்டியிடும் அசாத் சாலிக்கு வயது 47. இவர் முதன் முதலில் 1982ம் ஆண்டில் அரசியலில் அடியெடுத்து வைத்தார். பாராளுமன்றத்தில் பதவிக்காலத்தை நீடிப்பதற்காக அன்றைய ஜனாதிபதி ஜே.ஆர் ஜயவர்தன விளக்கு சின்னத்திற்கும் குடம் சின்னத்திற்கும் இடையில் பொதுஜன அபிப்பிராய வாக்கெடுப்பு தேர்தலொன்றை நடத்திய போது, ஜனாதிபதித் தேர்தலில் ஜே. ஆர். ஜயவர்தனவை எதிர்த்து போட்டியிடவிருந்த சுதந்திரக் கட்சியின் முன்னாள் காணி சீர்திருத்த அமைச்சராக இருந்த ஹெக்டர் கொப்பேகடுவவை ஆதரித்து குடம் சின்னத்திற்கு வாக்களித்து பாராளுமன்றத்தின் பதவிக்காலத்தை நீடிக்கக்கூடாது என்ற நிலைப்பாட்டை ஆதரித்து அசாத்சாலி அரசியல் பிரசாரத்தில் இறங்கினார்.
அப்போது அவர் பெளஜன நிதகாஸ் பெரமுன என்ற அரசியல் அணியில் தற்போதைய மீன்பிடித்துறை அமைச்சர் ராஜித்த சேனாரத்னவுடன் இணைந்து அரசியலில் ஈடுபட ஆரம்பித்தார். ஜனாதிபதி மஹிந்த ராஜபக்ஷவின் நெறியான கொள்கைகளை ஆதரிக்கும் ஒரு சிந்தித்து செயலாற்றும் அரசியல்வாதியான அசாத்சாலி இந்நாட்டு மக்களுக்கு நன்மை செய்யக்கூடிய ஒரே தேசத் தலைவர் ஜனாதிபதி மஹிந்த ராஜபக்ஷ என்பதை உணர்ந்து கொண்டு அவரை 2010ம் ஆண்டு ஜனவரி 26ம் திகதியன்று நடந்த ஜனாதிபதித் தேர்தலில் ஆதரிப்பது என்ற தீர்மானத்தை எடுத்து ஐக்கிய தேசியக் கட்சியில் இருந்து வெளியேறிய ஒரு நேர்மையான அரசியல்வாதியாகும்.
அசாத்சாலி அவர்கள் ஐக்கிய தேசியக்கட்சியில் தனக்கு ஒரு நல்ல எதிர்காலம் இருந்தும் கூட அவர் தற்போதைய வர்த்தக அமைச்சர் ஜோன்ஸ்டன் பெர்ணான்டோவுடன் இணைந்து ஐக்கிய தேசியக்கட்சியில் இருந்து வெளியேறி ஜனாதிபதித் தேர்தலில் ஜனாதிபதி மஹிந்த ராஜபக்ஷ அவர்களை ஆதரித்தார்.
நீங்கள் ஏன் இந்த முடிவை எடுத்தீர்கள் என்று அசாத்சாலி அவர்கள் தினகரனுக்கு அளித்த பேட்டியின் போது நாம் கேட்ட கேள்விக்கு பதிலளித்த அவர், இலங்கையில் பாராளுமன்ற ஜனநாயகம் நிலைத்திருக்க வேண்டுமா? அல்லது அராஜக ஆட்சியொன்று ஏற்பட வேண்டுமா? என்ற இரண்டு விடயங்களை நான் நன்கு ஆராய்ந்த பின்னர் திரு. மஹிந்த ராஜபக்ஷ அவர்களே நாட்டின் ஜனாதிபதியாக தொடர்ந்து இருக்க வேண்டும். அவர் ஜனாதிபதி பதவியில் வீற்றிருந்தால் தான் சர்வாதிகார போக்கை கடைப்பிடிக்கும் நேற்று அரசியல் வானில் தோன்றிய சில காளான்களின் கொடுங்கோல் ஆட்சியை தடுத்துவிட முடியுமென்று தீர்மானித்தே இன்றைய ஜனாதிபதி மஹிந்த ராஜபக்ஷ அவர்களை நான் ஆதரித்தேன் என்று கூறினார்.
திரு. மஹிந்த ராஜபக்ஷ அவர்கள் எதிர்க்கட்சி தலைவராக இருந்த போது ஸ்ரீலங்கா சுதந்திரக் கட்சியில் 68 பாராளுமன்ற உறுப்பினர்களுக்கு வாகனங்கள் இருந்த போதிலும் அவர் எங்கள் நாட்டில் ஐக்கிய தேசியக்கட்சியின் பிற்போக்கு மற்றும் சர்வாதிகார போக்கை முறியடிக்க வேண்டுமாயின் உதயசூரியனைப் போன்று தென்னிலங்கையில் தோன்றி அரசியலில் வளர்ந்து கொண்டிருக்கும் தலைவரான மஹிந்த ராஜபக்ஷவின் சகல எதிர்ப்பு நடவடிக்கைகளுக்கும் தோளோடு தோள் நின்று ஒத்துழைப்பை வழங்கினார்.
திரு. மஹிந்த ராஜபக்ஷவின் பல தரப்பட்ட எதிர்ப்பு ஆர்ப்பாட்டங்களுக்கு திரு. ராஜித்த சேனாரத்ன, திரு. அசாத்சாலி அவர்களின் இரு வாகனங்களும் பயன்படுத்தப்பட்டன. கொழும்பில் இருந்து கதிர்காமத்திற்கு மஹிந்த ராஜபக்ஷ அவர்கள் மேற்கொண்ட பாத யாத்திரையின் போது அவரோடு இணைந்து ஒத்துழைப்பை இவர் வழங்கினார்.
ஜனகோசா என்ற ஒலியெழுப்பி மக்களின் எதிர்ப்பை வெளிக்காட்டும் திரு. மஹிந்த ராஜபக்ஷ அவர்களின் எதிர்ப்பு ஆர்ப்பாட்டங்களுக்கும் அசாத்சாலி பூரண ஒத்துழைப்பை அளித்தார்.
1980 முதல் 89வரை ஒரு தனியார் வங்கியில் உயர் அதிகாரியாக பணியாற்றிய அசாத்சாலி அவர்கள் 1996ம் ஆண்டில் முழு நேர அரசியல்வாதியானார். இவர் பின்னர் 1994ம் ஆண்டு ஜனாதிபதி ஆர். பிரேமதாஸவின் மறைவிற்கு பின்னர் ஐக்கிய தேசியக் கட்சியில் அங்கத்தவராக சேர்ந்து கொண்டார். 1997ம் ஆண்டில் கொழும்பு மாநகர சபை தேர்தலில் போட்டியிட்டு வெற்றி பெற்ற இவர், 2002ம் ஆண்டில் கொழும்பு மாநகரசபையின் பிரதி மேயரானார்.
அசாத்சாலி அவர்கள் தனது அரசியலை கட்சி சாதி, மத பேதங்களின்றி கஷ்டப்படும் ஏழை மக்களுக்காக அர்ப்பணிப்புடன் பணியாற்றிய ஒரு நல்ல அரசியல் வாதியாவார். 2004ம் ஆண்டளவில் மூதூரில் ஏற்பட்ட கலவரங்களினால் பாதிக்கப்பட்ட மக்களுக்கு அசாத்சாலி பவுண்டேசன் பல்வகையில் உதவிகளை வழங்கியது. ஒவ்வொரு குடும்பத்திற்கும் 500 ரூபா பணமும் ஒவ்வொரு குடும்பத்திற்கும் தேவையான சுமார் 2000 ரூபா பெறுமதியான உலர் உணவுப் பொருட்களும் கொடுக் கப்பட்டன.
இவர் 49 சுகாதார வைத்திய முகாம்களை நடத்தியதுடன் அவற்றின் மூலம் 5லட்சத்திற்கும் மேற்பட்ட நோயாளிகளுக்கு தமது சொந்த செலவிலேயே வைத்திய சிகிச்சை களையும் பெற்றுக் கொடுத்திருக்கிறார். 98ஆயிரம் பேருக்கு இலவசமாக மூக்குக் கண்ணாடிகளையும் அசாத்சாலி பவுண்டேசன் பெற்றுக் கொடுத்துள்ளது.
கண்பார்வை குறைவானவர்களுக்கு 2000 கண்களில் பொருத்துவதற்கான விலை உயர்ந்த லென்ஸ்களையும் இவ் அமைப்பு அன்பளிப்பு செய்திருக்கிறது. 134 பாரிய சத்திரசிகிச்சைகளை செய்து கொள்வதற்கும் இவரது அசாத்சாலி பவுண்டேசன் நிதி உதவியை வழங்கியிருக்கிறது.
கடந்த 6 வருடங்களாக ரமழான் நோன்பு பண்டிகை காலத்தில் அசாத்சாலி பவுண்டேசன் 4ஆயிரம் ரூபா பெறுமதியான 4 ஆயிரத்து 800 உலர் உணவுப் பொதிகளையும் ஏழை மக்களுக்கு அன்பளிப்பு செய்தது.
அசாத்சாலி அவர்கள் ஒரு ஏழைப் பங்காளன். அவர் கொழும்பு மாநகரின் உதவி மேயராக இருந்த போது தன்னுடைய கையடக்கத் தொலை பேசியை 24 மணிநேரமும் பொது மக்களிடமிருந்து கிடைக்கும் முறைப்பாடுகள், பிரச்சினைகளை கேட்டறிவதற்கும், அத்தகைய முறைப் பாடுகளை உடனடியாக நிவர்த்தி செய்வதற்கும் தம்மாலான சகல உதவிகளையும் செய்திருக்கின்றார். இப்படியான நேர்மையும் துணிச்சலும் மிக்கவர்களை கொழும்பு மாநகர சபைக்கு தெரிவு செய்தால் கொழும்பு மாநகரம் ஒரு சகல வசதிகளையும் கொண்ட மக்கள் அனைவரும் நிம்மதியாக வாழும் சிறந்த நகரமாக மாறிவிடுமென்று நாம் அசையாத நம்பிக்கை கொள்ளலாம்.
