ஆரத்தி எடுக்கும் போது பணம் போட தடை



ஆரத்தி எடுக்கும் பெண்களுக்கு, பணம் கொடுக்கும் வேட்பாளர்கள் மீது நடவடிக்கை எடுக்கப்படும் என்று சென்னை மாவட்ட தேர்தல் அதிகாரி கார்த்திகேயன் தெரிவித்தார்.
மாவட்ட தேர்தல் அதிகாரி கார்த்திகேயன், தொகுதி தேர்தல் பார்வையாளர் வெங்கட்ராம ரெட்டி ஆகியோர் எத்திராஜ் கல்லூரிக்குச் சென்று, தேர்தல் பயிற்சி அளிக்கும் விதத்தை ஆய்வு செய்தனர், அப்போது, மாவட்ட தேர்தல் அதிகாரி கார்த்திகேயன் கூறியதாவது: ஊழியர்களுக்கு முதல்கட்ட பயிற்சி அளிக்கப்பட்டது. 
அடுத்து இரண்டாவது கட்ட பயிற்சி வரும் ஏப்ரல் 3ம் திகதி நடைபெறும். அப்போது, ஊழியர்கள் எந்தெந்த தொகுதியில் பணிபுரிய வேண்டுமோ, அந்த தொகுதியில் வைத்து பயிற்சி அளிக்கப்படும். தேர்தல் பணி குறித்து ஊழியர்கள் எளிதில் புரிந்து கொள்ளும் வகையில், வீடியோ காட்சி மூலம் பயிற்சி அளிக்கப்படுகிறது.
தேர்தல் பணி செய்ய நியமனம் செய்யப்பட்டுள்ள ஊழியர்களுக்கு கடிதம் அனுப்பப்பட்டுள்ளது.
உத்தரவு கிடைத்தும் ஒரு சிலர் பயிற்சிக்கு வரவில்லை. அப்படி வராமல் இருப்பது, கடுமையான தண்டனைக்குரிய குற்றம். அவர்கள் மீது வழக்கு பதிவு செய்து, குற்றவியல் நடவடிக்கை எடுக்க முடியும். அப்படி அரசு ஊழியர்கள் மீது நடவடிக்கை எடுக்க விரும்பவில்லை. அதனால், அனைத்து ஊழியர்களும் ஒத்துழைக்க வேண்டும். 
