ஊடக அடக்குமுறைக்கு எதிராக துணிச்சலுடன் போராடியவர் ஜனாதிபதி


சக்தி

2005ம் ஆண்டு ஜனாதிபதித் தேர்தலில் ஐக்கிய தேசியக் கட்சியின் பணப்பலத்துடனும், மேற்கத்திய நாடுகளின் ஆதரவுடனும் தான் வெற்றி பெறுவேன் என்று மிகவும் நம்பிக்கையுடன் தேர்தல் களத்தில் குதித்த ஐக்கிய தேசியக் கட்சியின் தலைவர் ரணில் விக்கிரமசிங்க, இந்த ஜனாதிபதித் தேர்தலில் படுதோல்வியடைந்தார். 2005ம் ஆண்டில் ஜனாதிபதியாக தெரிவு செய்யப்பட்ட தினம் முதல் மஹிந்த ராஜபக்ஷ நாட்டின் நன்மைக்காக இரவு, பகலாக ஊன், உறக்கமின்றி உழைத்து, சுனாமியினால் பாதிக்கப்பட்ட மக்களுக்கு வெற்றிகரமான முறையில் வீடுகளையும், வாழ்வாதாரங்களையும் செய்து கொடுத்து, அந்த மக்களின் கண்ணீரை துடைத்து வைத்தார்.
அதையடுத்து, எல்.ரி.ரி.ஈ. இயக்கத்துடன் சமாதானப் பேச்சுவார்த்தைகளை மேற்கொண்டு, நாட்டில் இரத்தம் சிந்தாமல் இனப்பிரச்சினைக்கு சமரச தீர்வொன்றை ஏற்படுத்துவதற்கு அவர் எடுத்த முயற்சிகள் எல்.ரி.ரி.ஈ.யின் பிடிவாத போக்கினால் படுதோல்வியடைந்து இறுதியில் மக்களை பயங்கரவாதத்தில் இருந்து மீட்டெடுத்து, அவர்களுக்கு நிம்மதியான வாழ்க்கையை பெற்றுக் கொடுப்பதற்காக ஜனாதிபதி அவர்கள் மனிதாபிமான ரீதியில் எல்.ரி.ரி.ஈ.யுடன் யுத்தத்தை மேற்கொண்டு 2009ம் ஆண்டு மே மாதம் 18ம் திகதியன்று எல்.ரி.ரி.ஈ. இயக்கத்தை துவம்சம் செய்து இந்நாட்டு மக்களுக்கு பயங்கரவாதிகளின் கொடுமையில் இருந்து நிரந்தரமாக விடுவித்து அந்த மக்களுக்கு சுதந்திரக் காற்றை சுவாசிப்பதற்கு வாய்ப்பை பெற்றுக் கொடுத்தார்.
ஜனாதிபதி அவர்களுக்கு எதிராக இன்று சுதந்திர ஊடக அமைப்பைச் சேர்ந்த சில சுயநலவாதிகள் போர்க்கொடி தூக்கியிருக்கின்ற போதிலும், 1990ம் ஆண்டில் ஊடகங்களைச் சேர்ந்த பலர் திடீர், திடீரென்று காணாமல் போன யுகத்தில் மஹிந்த ராஜபக்ஷ அவர்கள் அஞ்சா நெஞ்சத்துடன் ஊடகவியலாளர்களின் சுதந்திரத்திற்காக போராடி அவர்களில் பலர் படுகொலை செய்யப்பட்டதை ஊர்ஜிதம் செய்தார். 1990ம் ஆண்டு பெப்ரவரி மாதம் செல்வாக்கு வாய்ந்த சொய்சா குடும்பத்தைச் சேர்ந்த தந்தைக்கும் யாழ்ப்பாணத்தைச் சேர்ந்த சரவணமுத்து என்ற உயர்குலத்து குடும்பத்தைச் சேர்ந்த தமிழ் பெண் வைத்தியருக்கும் மகனாக பிறந்த ரிச்சட் டி. சொய்சா அன்றைய ஆட்சியாளர்களினால் எவ்வித குற்றம் இழைக்காத போதிலும் அவர் போனாவின் எழுதிய உண்மையான கருத்துக்கள் அன்றைய ஆட்சியாளர்களை கோபப்படுத்தியதனால் அவரை வஞ்சம் தீர்க்கும் முகமாக நள்ளிரவில் வந்த அரச அனுசரணை கும்பலினால் கடத்தி செல்லப்பட்டு கொல்லப்பட்டார்.
இந்தச் சம்பவம் 1990ம் ஆண்டு பெப்ரவரி மாதம் 18ம் திகதி நடைபெற்றது. அப்போது ஊடகவியலாளர்களுக்காக எவரும் குரல் கொடுக்க பயந்தார்கள். அவர்களுக்கான தன்னந் தனியாக போராடிய மஹிந்த ராஜபக்ஷ என்ற செயல்வீரர் என்பதை நாம் மறந்துவிடலாகாது. அவ்விதம் ஒவ்வொரு சந்தர்ப்பத்திலும் ஜனாதிபதி மஹிந்த ராஜபக்ஷ ஊடகங்களின் உரிமைகளை பேணிப் பாதுகாப்பதற்காக தன் உயிரையும் துச்சமாக மதித்து போராடினார்.
அந்த நல்ல மனிதருக்கு எதிராக இன்று சுதந்திர ஊடக அமைப்பு என்ற வெளிநாட்டு டொலர்களை எதிர்பார்த்து தேசத்துரோக குற்றச் செயல்களில் ஈடுபடும் ஒரு ஊடக அமைப்பு இப்போது ஜனாதிபதி மஹிந்த ராஜபக்ஷவை இலங்கையிலும் எமது அரசாங்கத்தை சர்வதேச ரீதியிலும் இழிவுபடுத்தும் தேசத்துரோக செயல்களில் இறங்கியிருப்பது கண்டிக்க வேண்டிய ஒரு விடயமாகும்.
எதிர்வரும் மார்ச் மாதத்தில் ஜெனீவாவில் நடைபெறவுள்ள மனித உரிமைகள் ஆணைக்குழுவின் மாநாட்டில் இலங்கை மீது மீண்டும் ஒரு தடவை யுத்தக் குற்றச் சாட்டுகளையும் மனித உரிமை மீறல் குற்றச் சாட்டுகளையும் சுமத்தி சர்வதேச அரங்கில் இலங்கைக்கு தீங்கிழைப்பதற்கு இந்த சக்திகள் முயற்சிகளை எடுத்து வருகின்றன. இந்த முயற்சிகள் என்றுமே வெற்றியளிக்கப் போவதில்லை. உண்மை என்றென்றும் நிலைத்திருக்கும் என்ற முதியோர்களின் நம்பிக்கைக்கு அமைய எந்தவொரு சக்தியினாலும் இலங்கைக்கு எதிராக போலிப் பிரசாரங்களை மேற்கொள்ள முடியாது என்பதை நாம் வலியுறுத்த விரும்புகிறோம்.
இந்த சந்தர்ப்பத்தில் நாம் முதல் தடவையாக ஜனாதிபதியாக தெரிவு செய்யப் பட்ட பின்னர் 2005ம் ஆண்டு நவம்பர் மாதம் 10 ம் திகதியன்று மஹிந்த ராஜபக்ஷ அவர்கள் நிகழ்த்திய பதவிப் பிரமாண உரையின் சில முக்கிய அம்சங்களை இங்கு தருகின்றோம்.
ஒரு கொள்கையை வெற்றியடைய வைப்பது என்பதே இந்த தேர்தலில் நாம் வைத்த பிரதான இலக்காகும். இன்று, இந்நாட்டு மக்களில் பெரும்பாலானோர் தங்களின் வாக்குறுதியை பயன்படுத்தி இந்தக் கொள்கையை அங்கீகரித்துள்ளார்கள். இது மக்களின் இறைமையை பிரதிபலிக்கும் ஒரு சிறப்பம்சமாகும்.இந்தக் கொள்கை நாட்டைப் பிரித்து விடாமல் பாதுகாப்பதற்கு வழிவகுக்கின்றது. இந்தக் கொள்கை வறுமையை ஒழித்து நாட்டை அபிவிருத்தியின்மை மற்றும் பின்தங்கிய நிலையில் இருந்து முன்னேற்றப் பாதையில் வழிநடத்திச் செல்வதற்கு உதவுகின்றது. இந்தக் கொள்கை ஒரு புதிய இலங்கையை உருவாக்குவதற்கு உதவியாக அமையும். இன்றிலிருந்து மஹிந்த சிந்தனை வெறுமனே தேர்தலுக்காக முன்வைக்கப்பட்ட கொள்கை பிரகடனமாக இருக்காது. இது அரசாங்கத்தின் கொள்கையாக இனி கடைப்பிடிக்கப்படும்.
இந்த தேர்தல் பிரசாரத்தின் போது எங்கள் நாட்டின் கெளரவமான சமாதானத்தை ஏற்படுத்துவதற்கு அயராது உழைப்போம் என்றகருத்தை வலியுறுத்தினோம். ஜனாதிபதி தேர்தலின் போது எங்கள் நாட்டின் பெரும்பான்மையான மக்கள் நாடு பிரிக்கப்படக் கூடாது என்ற கருத்தை வலியுறுத்தினார்கள்.
இது எங்களுடைய பொதுவான தேசிய அபிலாஷையாக மாறியிருக்கிறது. இந்த அபிலாஷையை அடிப்படையாக கொண்டு இந்நாட்டில் சமாதானத்தை ஏற்படுத்துவதற்கான கொள்கையை நான் தயாரிப்பேன். இதனை மையமாக வைத்தே நான் எனது சமாதான செயற் பாடுகளை ஆரம்பிக்க உத்தேசித்திருக்கிறேன். யுத்தம் என்னுடைய செய்முறை அல்ல. தேசிய வினாவிற்கு தீர்வொன்றை ஏற்படுத்துவதற்காக இதில் சம்பந்தப்பட்ட சகல தரப்பினருடன் புதிய சுற்றுப் பேச்சுவார்த்தைகளை நான் ஆரம்பிக்க இருக்கிறேன். இந்தப் பேச்சுவார்த்தைகளின் போது வடக்கிலிருந்தும் தெற்கிலிருந்தும் கருத்துக்களை பிரதிநிதித்துவப்படுத்தக்கூடிய வகையில் சகல தரப்பினரையும் சேர்த்துக் கொள்வதற்கு நான் விரும்புகிறேன்.
பலதரப்பட்ட தரப்பினருடன் பேச்சுவார்த் தைகளை மேற்கொள்ளும், இதுவரை கடைபிடித்து வந்த இருதரப்பு பேச்சுவார்த் தைகளுக்கு பதிலாக, வேறொரு செயற் பாட்டினை நான் அறிமுகம் செய்யவுள்ளேன். இந்த சந்தர்ப்பத்தில் நான் எல்.ரி.ரி.ஈ. இயக்கத்துடன் நேரடிப் பேச்சுவார்த்தைகளில் ஈடுபடுவதற்கு எனக்கு இருக்கும் விருப் பத்தை வலியுறுத்த விரும்புகிறேன். தற்போது அமுலில் உள்ள யுத்த நிறுத்தத்தில் இருக் கும் தவறுகளை திருத்தியமைத்து, அதனை தற்போதைய தேவைக்கு ஏற்புடைய வகையில் மாற்றியமைக்கவும் விரும்புகிறேன்.
எங்களுடைய சிறிய தீவுத் தேசத்தின் மீது அன்பு செலுத்தும் இந்தியாவிற்கும், எங்களின் ஏனைய ஆசியாவில் உள்ள நட்புறவு அயல் நாடுகளுக்கும் சர்வதேச சமூகத்திற்கும் எங்கள் நாட்டில் கெளரவமான சமாதானம் ஒன்றை ஏற்படுத்துவதற்கு எங்களுக்கு உதவி செய்யுமாறு நான் வேண்டுகோள் விடுக்கிறேன். உங்கள் கடமையை செய்யுங்கள். உங்கள் பணியை உறுதியாகவும், ஊக்கமுடனும் செய்யுங்கள். உங்கள் உழைப்பின் மூலம் நாம் அனைவரும் நாட்டை அபிவிருத்தி செய்வோம். நாடு வளம் பெறும் போது உங்கள் வாழ்க்கையும் வளம்பெறும். நான் உங்கள் அனைவருக்கும் வெற்றி கிட்ட வேண்டுமென்று வாழ்த்துகிறேன். உங்கள் அனைவருக்கும் மும் மணிகளின் ஆசீர்வாதம் கிட்டும். சகல தெய்வங்களும் உங்களை பாதுகாக்கும் என்று பிரார்த்திருக்கிறேன். இவ்வாறு தெரிவித்த தனது கருத்துக்களை ஜனாதிபதி மஹிந்த ராஜபக்ஷ அவர்கள் நிறைவேற்றிக் கொண்டிருக்கிறார்.
