அமுலாக்கப் பிரிவில் ஹசன் மனைவி ஆஜர்


புனே குதிரைப் பண்ணை உரிமையாளர் ஹசன் அலி, வெளிநாட்டு வங்கிகளில் பல ஆயிரம் கோடி கறுப்பு பணத்தை பதுக்கி வைத்திருப்பதாக கைது செய்யப்பட்டு உள்ளார். இந்த பணம் தொடர்பாக விசாரணைக்கு ஆஜராகும்படி ஹசன் அலியின் மனைவிக்கு அமலாக்கப் பிரிவு அதிகாரிகள் 23 முறை சம்மன் அனுப்பினர். ஆனால், ஒரு முறை மட்டுமே விசாரணைக்கு ஆஜரானார்.
இந்த நிலையில், மும்பை உயர் நீதிமன்றத்தில் ரீமா தாக்கல் செய்துள்ள மனுவில், பணம் பதுக்கல் சட்டத்தின் கீழ் அமலாக்கப் பிரிவு தன்னிடம் நடத்தும் விசாரணையை ரத்து செய்யும்படி கோரினார். இந்த மனு விசாரணைக்கு வந்தபோது ரீமா சார்பில் ஆஜரான வழக்கறிஞர் பகாரியா, “கறுப்பு பணம் தொடர்பாக சிறப்பு விசாரணைக் குழு ஏற்கனவே விசாரித்து வருகிறது. எனவே இது பற்றி அமலாக்கப்பிரிவும் விசாரணை நடத்த வேண்டிய அவசியம் இல்லை” என்றார். 
இதை நிராகரித்த நீதிமன்றம், அமலாக்கப் பிரிவு விசாரணைக்கு ஆஜராகும்படி ரீமாவுக்கு உத்தரவிட்டது. அதன்படி அமலாக்கப் பிரிவு அதிகாரிகள் முன்னிலையில் ரீமா நேற்று ஆஜராகி வாக்குமூலம் கொடுத்தார். ஆகஸ்ட் 1, 2, 3, 5 திகதிகளில் மாலை 3 மணி முதல் 5 மணி வரை அமலாக்கப் பிரிவு விசாரணைக்கு ரீமா ஆஜராவார். என்று அவருடைய வக்கீல் தெரிவித்தார்.
