சர்வதேச குற்றவியல் நீதிமன்ற நியதிச் சட்டம்



முதலாவது உலக மகா யுத்தம், இரண்டாவது உலக மகா யுத்தம், அதனைத் தொடர்ந்து நடைபெற்ற ருவாண்டா, யூகோஸ்லாவியாவில் நடைபெற்ற உள்நாட்டு யுத்தம் போன்ற பலவித கொடூரமான செயற்பாடுகளின் விளைவாக குறிப்பிட்ட யுத்தங்களின் சூத்திர தாரிகளையும், குற்றம் புரிந்தவர் களையும் விசாரிப்பதற்காக காலத் திற்கு காலம் பல நிரந்தரமற்ற நீதிமன்றங்கள் உருவாக்கப்பட்டன.
		
		- இலங்கை திறந்த பல்கலைக்கழகம்.
இரண்டாவது உலக மகா யுத்தத்தின் முடிவில் நியூரம்பேக்கில் நீதிமன்றம் ஒன்று உருவாக்கப்பட்டு யுத்த குற்றவாளிகள் விசாரிக்கப்பட்டு தண்டனை வழங்கப்பட்டது. 
அதன் பின்பு ஐக்கிய நாடுகள் சபையின் தீர்மானங்களின் கீழ் ருவாண்டா, மற்றும் யூகோஸ்லாவியாவில் நடைபெற்ற யுத்த குற்றங்களை விசாரிப்பதற்கென நீதிமன்றங்கள் உருவாக்கப்பட்டன. 
எனினும் நிரந்தரமான சர்வதேச நீதிமன்றம் ஒன்றை உருவாக்குதில் பல தடைகளும், சிக்கல்களும் காணப்பட்டு வந்தன. 1998 ஆம் ஆண்டு சர்வதேச குற்றவியல் நீதிமன்ற நியதிச் சட்டம் உருவாக்கப்பட்ட போதிலும், 2005 ஆம் ஆண்டில் இருந்தே சர்வதேச குற்றவியல் நீதிமன்றம் தனது செயற்பாடுகளை ஆரம்பித்தது.
சர்வதேச குற்றவியல் நீதிமன்ற நியதிச் சட்டத்தின் முகவுரை முக்கியமான நிகழ்வுகளை ஞாபகப்படுத்துகின்றது. அதன் பிரகாரம் 20 ஆம் நூற்றாண்டிலே பல மில்லியன் பெண்கள், சிறுவர்கள் மற்றும் ஆண்கள் யுத்தத்தினால் அவல நிலைக்கு உள்ளாக்கப்பட்டனர். ஐக்கிய நாடுகள் பட்டயத்தில் உறுதிப்படுத்தப்பட்டுள்ள அமைதி, சமாதானம் என்பவற்றை உறுதிப்படுத்த வேண்டுமாயின் மிக பாரதூரமான குற்றங்களை புரிந்தவர்கள் தண்டிக்கப்பட வேண்டும் என குறிப்பிடுகிறது.
யுத்த குற்றங்களை புரிந்தவர்கள் உள்நாட்டு வழக்கு நடவடிக்கைக்கு முகம் கொடுத்து பாதிக்கப்பட்டவர்களுக்கு நியாயம் பெற்றுக்கொடுக்க வேண்டும் என்பதை வலியுறுத்துகின்றது. ஒவ்வொரு உறுப்பு நாடும் தனது நாட்டிற்குள் சர்வதேச குற்றங்களை இழைத்தவர்களுக்கு எதிராக குற்றவியல் நியாயாதிக்கத்தை பிரயோகிக்க வேண்டும் எனக் குறிப்பிடுகின்றது.
நிரந்தரமாக உருவாக்கப்பட்ட சர்வதேச குற்றவியல் நீதிமன்றம் சர்வதேச மட்டத்தில் மிகவும் பாரதூரமானவை என கருதப்படும் குற்றங்களை விசாரிப்பதற்கான நியாயாதிக்கம் உண்டு. உறுப்புரை 4 இன் பிரகாரம் குறிப்பிட்ட நீதிமன்றத்திற்கு சர்வதேச சட்ட ஆளுமை இருப்பதுடன், குறிப்பிட்ட நீதிமன்ற நியதிச் சட்டத்தின் உறுப்பு நாடுகளில் நடைபெறுகின்ற குற்றங்களை விசாரிப்பதற்கு நியாயாதிக்கம் கொண்டுள்ளது.
குற்றவியல் நீதிமன்றத்தின் நியாயாதிக்கத்துக் குள் விசாரிக்கப்பட வேண்டிய குற்றங்களாவன, இனப்படுகொலை, மனிதாபிமானத்திற்கு எதிரான குற்றங்கள், யுத்தக் குற்றங்கள் மற்றும் ஆக்கிரமிப்பு தொடர்பான குற்றம் என்பனவாகும். இங்கு குறிப்பிடப்பட்ட குற்றங்கள் மேலும் விரிவாக விளக்கப்பட்டுள்ளன.
ஜெனிவா சமவாயங்களில் (இல 12 1949) இருக்கின்ற ஏதேனும் ஏற்பாடுகளை வேண்டுமென்ற கொலை, சித்திரவதை, மனிதாபிமானமற்ற நடத்தை, உடம்புக்கு பாரதூரமான காயங்களை ஏற்படுத்தல், சொத்துக்களுக்கு ஏற்படுத்துகின்ற பாரதூரமான பாதிப்பு, நியாயமான விசாரணையை தடுத்தல் நியாயமற்ற தடுத்துவைப்பு போன்ற குற்றங்கள் மற்றும் சர்வதேச ஆயுத போராட்டத்திற்கு ஏற்புடைய சட்டங்கள் மற்றும் வழக்காறுகளை முறியடிக்கும் வகையிலான பாரதூரமான குற்றங்களை இழைக்கின்றவர்களுக்கு எதிராக முறைப்பாடுகளை மேற்கொள்ளலாம்.
வேண்டுமென்றே பொதுமக்கள் மீது நடத்தப்படுகின்ற தாக்குதல், பொதுமக்களின் உடமைகளுக்கு வேண்டுமென்றே ஏற்படுத்துகின்ற சேதங்கள், இராணுவ நோக்கங்களுக்காக அல்லாத நகரங்கள், கிராமங்கள், வசிப்பிடங்கள் மற்றும் கட்டடங்கள் மீது ஏற்படுத்துகின்ற தாக்குதல் போன்ற குற்றங்கள் சர்வதேச குற்றவியல் நீதிமன்றினால் விசாரிக்கப்பட்ட நியாயாதிக்கம் உள்ள குற்றங்களாகும். இத்தகைய குற்றங்களை குறிப்பிட்டு நாடு தனது நாட்டில் நிகழ்கின்ற விடத்து குற்றவியல் நீதிமன்ற வழக்கு தொடுநருக்கு ஆற்றுப்படுத்தலாம்.
வழக்கு தொடுநர் தனக்கு சர்வதேச குற்றங்கள் தொடர்பான முறைப்பாடு கிடைக்கப்பெற்ற பின்பு குறிப்பிட்ட தகவல்களின் பாரதூரமான தன்மையை பற்றி பகுப்பாய்வு செய்ய வேண்டும். 
இத்தகைய நோக்கங்களுக்காக மேலதிக தகவல்களை உறுப்பு நாடுகள் ஐக்கிய நாடுகள் சபையின் அமைப்புகள், வேறு நம்பகமான தோற்றுவாயிகளிடம் இருந்து பெற்றுக் கொள்ள வேண்டும். தகவல்களை பகுப்பாய்வு செய்து நியாயமான அடிப்படையில் விசாரணை / புலனாய்வு செய்வதற்கான காரணங்கள் இருக்கின்றன என தீர்மானிக்கின்றவிடத்து அவ்வழக்கை விசாரணைக்கு முன்னரான சபைக்கு ஆற்றுப்படுத்த வேண்டும். வழக்கு தொடர்பான ஆவணங்கள், துணை ஆவணங்கள் என்பவற்றை சமர்ப்பித்தல் வேண்டும். பாதிக்கப்பட்டவர்கள் தமது பிரதிநிதித்துவத்தை விசாரணைக்கு முன்னரான சபையில் மேற்கொள்ள வேண்டும்.
(அ) குறிப்பிட்ட குற்றத்தை, குற்றம் நடைபெற்ற நாடு தனது நாட்டில் விசாரிக்கின்றவிடத்து, அதேவேளை குறிப்பிட்ட நாடு குற்றச் செயலை விசாரிக்க முடியாதவிடத்து அல்லது உண்மையில் அதனை விசாரிக்க விரும்பாத விடத்து.
(ஆ) நியாயமான அடிப்படை யில் வழக்கை விசாரிக்க ஆதாரங்கள் இல்லாதவிடத்து.
(இ) குறிப்பிட்ட வழக்கை விசாரித்து ஆயின் வழக்கு தொடர வில்லை என்ற தீர்மானத்தை குறிப்பிட்ட உறுப்பு நாடு எடுத்துள்ள விடத்து
ஏற்புடைத்தான சட்டங்கள்
(அ) நியதிச் சட்டம், குற்றம் தொடர்பான மூலகங்கள், சான்று மற்றும் நடபடி தொடர்பான வரிகள்
(ஆ) பொருத்தமான சமவாயங் கள், சர்வதேச சட்ட விதிகள், ஆயுதப் போராட்டங்களுக்கு இயைபான விதிகள்.
(இ) உள்நாட்டு சட்டங்களில் இருந்து எடுத்துக்கொள்ளப்பட்ட பொதுவான சட்ட விதிகள்.
(ஈ) கடந்தகால வழக்கு தீர்ப்புகளில் இருந்து பெற்றுக்கொள்ளப்பட்ட விதிகளும், கொள்கைகளும்,
சர்வதேச குற்றவியல் நீதிமன்றம், குற்றங்களை விசாரித்த பின்பு, குற்றவாளிகள் மீது தனிப்பட்ட குற்றவியல் பொறுப்புடமையை விதிக்கும் பின்வரும் சந்தர்ப்பங்களில் தனிப்பட்ட குற்றவியல் பொறுப்புடைமைக்கு உள்ளாக்கப்படுவார்.
(அ) தனித்தோ அல்லது கூட்டாக அல்லது இன்னுமொரு வருடன் சேர்ந்து குற்றம் இழைத்தல்.
(ஆ) குற்றம் புரியுமாறு கட்டளை வழங்குதல் அல்லது ஏனை யோரை தூண்டுதல்.
(இ) அனுசரணை வழங்குதல் அல்லது ஏனைய வழிகளில் குற்றம் இழைக்க தூண்டுதல்.
இத்தகைய குற்ற வியல் பொறுப்புட மைக்கு மேலதிகமாக இராணுவ கட்டளையிடுபவர் அல்லது இராணுவ கட்டளை அதிகாரி போன்று செயற்படும் நபர் தனது கீழ் அதிகாரிகளுக்கு / அலுவல ருக்கு இங்கு குறிப்பிடப்பட்டுள்ள குற்றங்களை இழைக்குமாறு கட்டளை வழங்கியிருக்கும் போது இராணுவ கட்டளையிடும் அதிகாரி குற்றவியல் பொறுப்புக்கு ஆளாக்கப்படுவார்.
