அதிபர்,ஆசிரியர்களின் கோரிக்கைகளை வென்றெடுப்பதற்கு மாபெரும் பாதயாத்திரை


அதிபர்,ஆசிரியர்களின் சம்பள உயர்வு உட்பட பல்வேறு கோரிக்கைகளை வென்றெடுப்பதற்காக இலங்கை ஆசிரியர் சேவை சங்கம் உட்பட பதினைந்து ஆசிரியர், அதிபர் சங்கங்கள் ஒன்றிணைந்து எதிர்வரும் 24 ஆம் திகதி புதன்கிழமை கொழும்பு இராஜகிரியவில் அமைந்துள்ள பெரேராவின் உருவச்சிலைக்கு அருகிலிருந்து கல்வி அமைச்சு வரை இப் பாதயாத்திரையை மேற்கொள்ளத் தீர்மானித்துள்ளதாக இலங்கை ஆசிரியர் சேவை சங்கத்தின் உப தலைவர் சுந்தரலிங்கம் பிரதீப் தெரிவித்துள்ளார்.
இது தொடர்பாக அவர் மேலும் தெரிவிக்கையில்,
இப் பாதயாத்திரையில் அமைச்சரவையின் அனுமதியுடன் அதிபர்-ஆசிரியர்களின் ஊதியமானது நிலுவையுடன் இணைத்து உடனடியாக வழங்கப்பட வேண்டும், ஆசிரியர், அதிபர் பதவிஉயர்வுகள் உடனடியாக நடைமுறைப்படுத்தப்பட வேண்டும்,
மிகுதிச்சம்பளம், அனர்த்தக் கொடுப்பனவு ,சொத்துக்கடன் உட்பட அனைத்துக் கொடுப்பனவுகளுக்கும் உடனடியாக நிதி ஒதுக்கீடு செய்யப்பட வேண்டும், தேசிய உற்பத்தியில் 6 வீதம் கல்விக்கு ஒதுக்க வேண்டும், கல்வித்துறையை அரசியல் மயமாக்குவதை நிறுத்தி சுதந்திரத்தை பாதுகாத்தல் போன்ற கோரிக்கைகளை வலியுறுத்தி 220,000 அதிபர்-ஆசிரியர்களின் ஒத்துழைப்புடன் இப்பாதயாத்திரை நடைபெறும். 
இக் கோரிக்கைகளுக்கு அரசாங்கம் செவிசாய்க்காவிட்டால் அடுத்த கட்டமாக மாபெரும் தொழிற்சங்கப் போராட்டத்தை முன்னெடுக்கப்போவதாகவும் குறிப்பாக வடக்கு,கிழக்கு உட்பட மலையக ஆசிரியர்களிற்கான பிரச்சினைகளும் அதிகமாகவே காணப்படுகின்றதால் இப்போராட்டத்திற்கு அவர்களின் ஒத்துழைப்பு மிகவும் அவசியமெனவும் அவர் மேலும் தெரிவித்தார்.

