ஒரே தோட்டத்தில் ஒரே பெயரில் இருவர் வேலை செய்ததால் நிதி பதிவில் மாறாட்டம்


(பதுளை தினகரன் விசேட நிருபர்)
ஒரே பெயரைக் கொண்ட இரு பெண் தொழிலாளர்களுக்கு தனித்தனியாக சேர வேண்டிய ஊழியர் சேமலாப நிதி மற்றும் ஊழியர் நம்பிக்கை நிதி உள்ளிட்ட கொடுப்பனவுகள், ஒரே பெண் தொழிலாளியின் பதிவில் சேர்க்கப்பட்டிருப்பதினால், மற்ற பெண் தொழிலாளி பாதிக்கப்பட்டிருக்கும் சம்பவம், பசறைப் பகுதி பெருந் தோட்டத்தில் இடம் பெற்றுள்ளது.
இது தொடர்பாக பாதிக்கப்பட்ட மாப்பாகலை பெருந்தோட்டத்தைச் சேர்ந்த 50 வயது நிரம்பிய பெருமாள் இந்திராணி, இலங்கை தொழிலாளர் ஐக்கிய முன்னணியின் பிரதிச் செயலாளர் இரா. சலோபராஜாவின் கவனத்திற்கு கொண்டு வந்துள்ளார்.
மேற்படி பாதிக்கப்பட்ட பெண் தொழிலாளியான பெருமாள் இந்திராணிக்கு சேர வேண்டிய கொடுப்பனவுகள் அனைத்தும் எஸ்டெப் பெருந்தோட்டத்தைச் சேர்ந்த 50 வயது நிரம்பிய காளிமுத்து இந்திராணியின் பெயரில் பதியப்பட்டுள்ளது.
ஒரே பெயரைக் கொண்ட இரு பெண் தொழிலாளர்களில் பெருமாள் இந்திராணி என்பவர் பசறையைச் சேர்ந்த எல்டெப் பெருந்தோட்டத்திலிருந்து மாப்பாகலை பெருந் தோட்டத்திற்கு இடம்மாறி தொழில் செய்து வருகின்றார். இதே வேளை பசறைப் பகுதியின் கமேவெலை பெருந்தோட்டத்திலிருந்து, காளிமுத்து இந்திராணி பசறைப் பகுதியின் எல்டேப் பெருந்தோட்டத்திற்கு இடம்மாறி வந்து தொழில் செய்து வருகின்றார்.
இது குறித்து, இலங்கை தொழிலாளர் ஐக்கிய முன்னணி பிரதிச் செயலாளர் இரா. சலோபராஜா பதுளை உதவித் தொழில் ஆணையாளருக்கு அறிவித்திருப்பதுடன், இரு பெண் தொழிலாளர்களுக்குமே எவ்வகையிலும் பாதிப்புக்கள் ஏற்படாத வகையில் பிரச்சினையை நிவர்த்தி செய்ய, துரித நடவடிக்கைகளை மேற்கொண்டுள்ளார். (ஐ-ஞ)
