இந்தியாவிலேயே சிறந்த மாநிலமானது தமிழகம்

- கருணாநிதி
பெரும்பான்மை தொகுதிகளில் வெற்றிபெற்று, மீண்டும் ஆட்சி அமைப்போம் என்று முதல்வர் கருணாநிதி தெரிவித்தார். திருவாரூரில் நேற்று முன்தினம் மாலை முதல்வர் கருணாநிதி பங்கேற்ற தேர்தல் பிரசார நிறைவு பொதுக்கூட்டம் நடைபெற்றது. 
முதல்வர் கருணாநிதி பேசியதாவது, நான் திருவாரூரில் எத்தனையோ கூட்டங்களில், எத்தனையோ நிகழ்ச்சிகளில் கலந்துகொண்டு உரையாற்றினாலும், எத்தனையோ விழாக்களில், வைபவங்களில் கலந்து கொண்டிருந்தாலும் கூட இன்றைக்கு மணவறைக்கு வந்துள்ள புதுப் பெண் போல நான் உங்கள் முன்னால் உட் கார்ந்திருக்கிறேன். 
காரணம், மற்றவர்களுக்கு ஆதரவு கேட்டும், துணை நின்றும் ஒவ்வொரு வேட்பாளரையும் பெயர் சொல்லி மாநில முழுவதும் வாக்கு கேட்டு பல்லாயிரக்கணக்கான மக்கள் மத்தியில், பேசியிருக்கிறேன். 
என்னை முதன் முதலாக அண்ணா தேர்தலில் போட்டியிட ஆணையிட்டார். நானும் நண்பர்களிடம் கலந்துபேசிவிட்டு நாகை தொகுதியில் போட்டியிடுகிறேன் என்றேன். அதற்கு அண்ணா போட்டியிடுவதாக இருந்தால் திருவாரூர் தொகுதியில்தான் போட்டியிட வேண்டும். 
அது தனி தொகுதியாக இருப்பதால் நீ குளித்தலையில் போட்டியிடு என்றார். அப்படியே நானும் குளித்தலையில் போட்டியிட்டு வெற்றிபெற்றேன். நான் இதுவரை 11 முறை சட்டமன்ற தேர்தலில் போட்டியிட்டு வெற்றி பெற்றுள்ளேன். தஞ்சை, சென்னை போன்ற தொகுதிகளில் போட்டியிட்டு வெற்றி பெற்று 11 முறை சட்டமன்ற உறுப்பினராக சட்டசபைக்கு சென்றுள்ளேன். 
இப்போது நீங்கள் தேர்ந்தெடுத்து அனுப்பினால் 12வது முறையாக சட்டமன்றத்திற்கு செல்லும் வாய்ப்பு கிடைக்கும். நான் என்றைக்கும் ஆத்திகருக்கு எதிரானவனாக செயல் பட்டதில்லை. அண்ணாவின் கொள்கையான பகுத்தறிவு கொள்கையையும், சுய மரியாதையையும் மாணவ பருவத்திலேயே கடைப்பிடித்தேன். 
இப்போதும் நான் சுயமரியாதைகாரன் தான். நான் ஆத்திகர்களுக்கும் பக்தர்களுக்கும் தீங்கு விளைவித்தவன் அல்ல. பகுத்தறிவு என்பது பரப்பப்பட வேண்டுமே தவிர ஊட்டப்பட கூடாது.
சிலர் திராவிடத்தை வீழ்த்திவிட, அழித்திட துடிக்கின்றனர். தி.மு.க இருக்கும் வரை அவர்களது எண்ணம் நிறைவேறாது. திராவிடத்திற்கு எதிராக செயல்படுபவர்கள் கூட தனது கட்சிக்கு திராவிடத்தின் பெயரை சூட்டியுள்ளனர். அப்படியாவது அவர்கள் திராவிடத்தின் பெயரை கூறிக் கொண்டால் நமக்கு மகிழ்ச்சிதான். 
தமிழகத்தில் சிறப்பான ஆட்சி நடைபெறுகிறது. அந்த திட்டங்கள் தொடர தி.மு.க கூட்டணிக்கு வாக்களியுங்கள் என சோனியா காந்தியும், தமிழகம் இந்தியாவில் முன்னணி மாநிலமாக முன்னேறி வருகிறது என மத்திய அமைச்சர் பிரணாப் முகர்ஜியும் பாராட் டியுள்ளனர். இதனை கருத்தில்கொண்டு நீங்கள் வாக்களிக்க வேண்டும். நான் மீண்டும் முதல்வராக தேர்ந்தெடுக்கப் பட்டாலும், எதிர்க்கட்சியினரை, என்னை எதிர்த்து போட்டியிட்டவர்களை எதிரியாக கருதமாட்டேன். 
நான் தேர்ந்தெடுக்கப்படும் திருவாரூர் தொகுதியின் வளர்ச்சிக்காக அவர்களையும் அழைத்து கலந்தாலோசித்து திட்டத்தை செயல்படுத்துவேன். திருவாரூரில் பாதாள சாக்கடை திட்டம் 75 சதவீதம் முடிந்துவிட்டது. மீதம் உள்ள பணிகளும் விரைந்து முடிக்கப்படும். இவ்வாறு முதல்வர் கருணாநிதி பேசினார். வெற்றிக் கூட்டணி முதல்வர் கருணாநிதி நிரு பர்களுக்கு அளித்த பேட்டியில் பிரசாரத்தை முடித்து விட்டீர்கள்.
வாக்காளர்களுக்கு என்ன சொல்ல விரும்புகிaர்கள் என்பதற்கு எங்கள் கூட்டணி வெற்றிக்கூட்டணி, மக்களுக்கு எத்தனையோ திட்டங்களை செய்து கொடுத்திருக்கிறோம். அதை மனதில் வைத்து வாக்களிக்க வேண்டும் என்று கேட்டுக்கொள்கிறேன் என்றார். உங்கள் கூட்டணிக்கு எத்தனை இடம் கிடைக்கும் என்பதற்கு தமிழகத்தில் பெருவாரியாக ஆட்சி அமைக்கும் வகையில் பெரும்பான்மையான தொகுதி களில் எங்களுக்கு வெற்றி கிடைக்கும் என்று நம்புகிறேன் என்றார்.
