பிணையில் வெளியே வரமாட்டேன்: முன்னாள் அமைச்சர் ஆ. ராசா


டெல்லி திகார் சிறையில் இருக்கும் ஆ. ராசா பிணையில் வெளியே வர விருப்பம் இல்லை என தெரிவித்துள்ளார். மேலும் குற்றமற்றவனாக வெளியே வரவே விரும்புகிறேன் என்றார்.
2ஜி ஸ்பெக்ட்ரம் ஒதுக்கீட்டு சர்ச்சையில் தொலைத் தொடர்புத்துறை அமைச்சராக இருந்த ஆ. ராசா மற்றும் அந்தத் துறை அதிகாரிகள் என பத்துக்கும் மேற்பட்டோர் கைது செய்யப்பட்டனர். அவர்கள் அனைவரும் டெல்லி திகார் சிறையில் அடைக்கப்பட்டனர்.
கடந்த 2010 நவம்பரில் கைதான அவர் தற்போது 17 மாதங்களாக டில்லி திகார் சிறையில் இருந்து வருகிறார். 
இவருடன் கைது செய்யப்பட்டவர்களில் தொலைத்தொடர்பு துறை முன்னாள் செயலாளர் சித்தார்த் பெகுரா தவிர மற்றவர்கள் அனைவரும் பிணையில் விடுவிக்கப்பட்டனர்.
இந்நிலையில் சித்தார்த் பெகுராவின் பிணை மனுவை விசாரணை நீதிமன்றம் நிராகரித்து விட்டது. எனவே அவர் உச்ச நீதிமன்றத்தில் மேல் முறையீடு செய்துள்ளார். அவரது மனு நிலுவையில் உள்ளது. ஆனால் ஆ. ராசா தரப்பில் இதுவரை பிணை கேட்டு மனு தாக்கல் செய்யப்படவில்லை.
இந்நிலையில் 2ஜி ஸ்பெக்ட்ரம் வழக்கு விசாரணை நடைபெற்று வரும் பாட்டியாலா ஹவுஸ் நீதிமன்றத்துக்கு ஆ. ராசா அழைத்து வரப்பட்டிருந்தார்.
அங்கு அவர் அளித்த பேட்டியில் எனக்கு பிணையில் விடுதலையாக விருப்பமில்லை. குற்றமற்றவனாக வெளியே வரவே விரும்புகிறேன்.
2ஜி ஸ்பெக்ட்ரம் வழக்கில் தற்போது சாட்சிகளிடம் குறுக்கு விசாரணை நடைபெற்று வருவதால் எனது முழு கவனத்தையும் அதன் மீதுதான் செலுத்தி வருகிறேன்.
வழக்கு மத்திய புலனாய்வு துறை சிறப்பு நீதிமன்றத்தில் நிலுவையில் இருப்பதால் இதற்கு மேல் விரிவாக விவரிக்க விரும்பவில்லை என அவர் தெரிவித்தார்.
