மருந்து விற்பனையில் உள்ளமோசடிகளை தவிர்க்க வேண்டும்


தேசிய வருமானத்தில் பெரும் பகுதியை செலவிட்டு நாட்டின் நாலா பக்கங்களிலும் அரச வைத்தியசாலைகள் அமைக்கப் பட்டு மக்களுக்கு சிறந்த சுகாதார சேவையை அரசாங்கம் வழங்கி வருகின்ற போதிலும், வெளிநாடுகளில் இருந்து மருந்துகளை இறக்குமதி செய்வதில் பெரும் தில்லுமுல்லுகள் நிலவுவதாக இப் போது பகிரங்கக் குற்றச்சாட்டுக்கள் எழுந்துள்ளன.
இலங்கைக்கு மருந்துகளை இறக்குமதி செய்வதில் பெரும் மோசடிகள் இடம் பெறுவதாகவும் இந்தியா, பங்களாதேஷ் போன்ற தெற்காசிய நாடுகளில் இருந்து தரக்குறைவான மருந்துகள் இறக்குமதி செய்யப்ப டுவதாகவும் அவை நோயாளியைக் குணமாக்குவதைவிட பெரும்பா லும் நோய்க்குரிய குணத்தை மோசமடையச் செய்வதாகவும் பல குற் றச்சாட்டுக்கள் எழுந்துள்ளன.
இலங்கைக்கு வெளிநாடுகளில் இருந்து மருந்துகளை பெரும்பாலும் பல் தேச நிறுவனங்களும், பெரிய நிறுவனங்களுமே இறக்குமதி செய்கின் றன. இந்த மருந்துகள் அதிக விலையில் பொதுச் சந்தையில் விற்ப னைக்கு விடப்படுகின்றன.
இந்தப் பல்தேச நிறுவனங்கள் தாங்கள் இறக்குமதி செய்யும் மருந்து களை வைத்திய நிபுணர்களிடம் தங்கள் செல்வாக்கைப் பயன்படுத்தி அவற்றையே நோயாளிகளுக்கு வாங்குமாறு சிபாரிசு செய்ய வேண் டும் எனவும் நிர்ப்பந்தித்து வருவதாகவும் அறிவிக்கப்படுகின்றது.
தங்கள் கோரிக்கைக்கு இணக்கம் தெரிவிக்கும் வைத்திய நிபுணர்களுக்கு ஓராண்டுக்கு ஒரு தடவை தங்கள் சொந்த செலவில் மேற்கத்தைய நாடு ஒன்றில் விடுமுறையை மகிழ்ச்சியோடு கழித்து நாடு திரும்புவ தற்கும் இந்தப் பல்தேச நிறுவனங்கள் வசதிகளைச் செய்து கொடுப்ப தாகவும் அறிவிக்கப்படுகின்றது.
தங்களுக்கு இவ்வளவு தூரம் சலுகைகளையும் உதவிகளையும் செய்யும் இந்த பல்தேச நிறுவனங்களுக்கு கைமாறு செலுத்துவதற்காக, ஒரே மருந்து சிக்கனமான விலையில் விற்கப்பட்டாலும் அந்த மருந்தை வாங்காமல் விலை உயர்ந்த மருந்தை வாங்குமாறு இந்த வைத்திய நிபு ணர்கள் நோயாளிகளை வற்புறுத்துவதாகவும் அறிவிக்கப்படுகின்றது.
பொதுவாக ஒரு மருந்துக்கு வைத்திய ரீதியில் ஒரே பெயர் தான் இருக்கின்றது. ஆனாலும் இந்தப் பல்தேச நிறுவனங்கள் அவற்றுக்கு வர்த்தகப் பெயர்களை வைத்து அந்த மருந்துகளை அழகாக பைக்கெட்டுக்களில் அடைத்து சந்தைப்படுத்துகின்றது. உதாரணமாக அதே மருந்து வில்லை ஒன்றை சாதாரண விலைக்கு பத்து ரூபாவு க்கு வாங்க முடியுமானால் அந்த மருந்து வர்த்தகப் பெயருடன் விற் கப்படும் போது ஒரு வில்லையின் விலை 80 முதல் 100 ரூபா வரை உயர்ந்து விடுகின்றது. ஆயினும் இரண்டு மருந்து வில்லைகளும் ஒரே அளவு சக்தியைப் பெற்றிருப்பதும் நோயைக் குணமாக்கும் வலுப் பெற்றிருக்கின்றன.
அரசாங்க ஆஸ்பத்திரிகளில் சிகிச்சை பெறும் அப்பாவி ஏழை நோயாளி களும் இந்த மோசடியினால் பாதிக்கப்பட்டு கடன்பட்டு அதிக விலை கொடுத்து இந்த மருந்துகளை வாங்கி அருந்துகின்றார்கள்.
இவ்விதம் அப்பாவி நோயாளிகளை சுரண்டி பணம் சம்பாதிக்கும் சுய நலம் படைத்த பல்தேச மருந்து நிறுவனங்களும் தங்கள் சொந்த நன் மைக்காக இவ்விதம் விலை உயர்ந்த மருந்துகளை நோயாளிகளை வாங்கச் செய்யும் வைத்திய நிபுணர்களும் டெங்கு நோயைப் பரப் பும் நுளம்புகளைவிட மனித உயிர்களுக்கு தீங்கிளைக்கும் சமூக விரோதிகள் என்று நாம் அடையாளம் கண்டால் அது தவறு என்று எவரும் மனம் திறந்து மறுக்க முடியாது.
இலங்கையில் இலவச வைத்திய வசதிகளை அரசாங்கம் நாட்டு மக்கள் அனைவருக்கும் பெற்றுக் கொடுத்து வருவது ஒரு பாராட்டுக்குரிய விடயம். ஆயினும் இந்த இலவச வைத்திய வசதியை கொச்சைப் படுத்தக்கூடிய வகையில் சில வைத்திய நிபுணர்கள் அரசாங்க ஆஸ் பத்திரிகளில் சிகிச்சை பெறும் ஏழை நோயாளிகளை இவ்விதம் விலை உயர்ந்த மருந்துகளை வாங்கச் செய்து நோயினால் பாதிப்புக்குள் ளான இந்த அப்பாவிகளை கடன் பெற்று மருந்து வாங்கக் கூடிய அவல நிலைக்கும் தள்ளிவிடுவதை தடுப்பதற்கு சுகாதார அமைச்சு கவனம் செலுத்துவது அவசியம்.
அரசாங்க ஆஸ்பத்திரிகளில் சிகிச்சை பெறும் நோயாளிகளுக்கு அரசா ங்க மருந்தகங்களில் உள்ள மருந்துகளை கொடுப்பதே நல்ல செயற் பாடாகும். அவ்விதம் சம்பந்தப்பட்ட மருந்து அரச மருந்தகங்களில் இல்லாதிருந்தால் ஆஸ்பத்திரிகளில் பணிபுரியும் வைத்தியர்கள் நியாய விலைக்கு தனியார் பார்மஸிகளில் விற்கப்படும் மருந்துகளை வாங்குமாறு கேட்டுக் கொள்ள வேண்டும். அதைவிடுத்து நூற்றுக் கணக்கான ரூபாய்களைச் செலவிட்டு பல்தேச நிறுவனங்கள் இறக்கு மதி செய்யும் மருந்துகளை இந்த நோயாளிகளை வாங்கச் செய்வது அவர்களுக்கு இழைக்கும் பெரும் துரோகமாகும்.
சிறுநீரக மாற்று சத்திர சிகிச்சை செய்து முடித்தவர்கள் ஒரு மாதத்துக்கு 50 ஆயிரம் முதல் 80 ஆயிரம் வரை மருந்துக்காக எங்கள் நாட்டில் செலவிட வேண்டிய அவல நிலையில் இருக்கின்றார்கள். ஆனால் இந்தியாவிலும் இவ்விதம் பலர் சிறுநீரக மாற்றுச் சத்திர சிகிச்சை யைப் செய்து கொண்டிருக்கிறார்கள். அவர்கள் இந்தளவு பெருந்தொ கைப் பணத்தை மாதாந்தம் மருந்துக்காகச் செலவிடுவதில்லை. அதிக விலைக்கு விற்கப்படும் அதே மருந்தை இந்தியாவில் தயாரிக்கப் படும் போது அதன் விலை ஏழைகளும் வாங்கக் கூடியதாக குறை வாக இருப்பதே இதற்கான காரணமாகும்.
எங்கள் நாட்டிலும் இவ்விதம் வைத்திய நிபுணர்களும் பல்தேசிய மருந்து இறக்குமதி நிறுவனங்களும் நோயாளிகளைச் சுரண்டி கொள்ளை இலாபம் ஈட்டுவதைத் தடுப்பதற்கு உடனடியாக சுகாதார அமைச்சு நடவடிக்கை எடுக்க வேண்டும்.
