கூடங்குளம் பிரச்சினையில் மத்திய அரசு நாடகம்: கடிதம் கிடைக்கவில்லை என்கிறார் nஜயலலிதா

மக்கள் பிரச்சினைகன் தீரும் வரை கூடங்குளம் அணுமின் நிலைய பணிகளை நிறுத்த வேண்டும். இதில், மாநில அரசு மீது, மத்திய அரசு வீண்பழி சுமத்த வேண்டாம், என தமிழக முதல்வர் ஜெயலலிதா கூறியுள்ளார். பிரதமர், தனக்கு கடிதம் எழுதியதாகக் கூறப்படுவதிலும் உண்மை இல்லை என்றும் விளக்கியுள்ளார். இதுகுறித்து ஜெயலலிதா ஆதாரங்களுடன் விளக்கியுள்ளதால் கூடங்குளம் பிரச்சினையில், மத்திய அரசு நாடகமாடுகிறதோ என்று சந்தேகப்படும் சூழல் உருவாகி உள்ளது.
முதல்வர் ஜெயலலிதா நேற்று முன்தினம் விடுத்த அறிக்கையில் குறிப்பிடப்பட்டிருப்பதாவது; ஜப்பானில் புகுஷிமா அணு மின் நிலையத்தில் கதிரியக்க பிரச்சினை ஏற்பட்டதால், கூடங்குளம் அணுமின் நிலைய பாதுகாப்பு குறித்து மக்கள் மனதில் ஐயப்பாடுகள் எழுந்தன. அதனால், அணுமின் நிலையத்தை மூடக்கோரி, இடிந்தகரையில் உண்ணாவிரதம் மேற்கொண்டுள்ளனர். மக்களுக்காகத்தான் திட்டங்கள் என்பதில், நான் எப்போதும் உறுதியுடன் செயல்படுவதை மக்கள் நன்கு அறிவர். கூடங்குளம் திட்டத்தை செயல்படுத்தக் கூடாது என்பதில் உறுதியாக உள்ளேன். இத்திட்டத்தின் பாதுகாப்பு பற்றிய முழுவிவரமும், மத்திய அரசு மற்றும் அணுமின் கழகத்துக்குத் தான் தெரியும். மக்களின் அச்சத்தை போக்குவது, முழுக்க முழுக்க மத்திய அரசின் கடமை ஆனால், இதில் தனக்கு சம்பந்தம் இல்லாதது போல், மத்திய அரசு நடந்து கொண்டதால், பிரதமருக்கு நான் கடிதம் எழுதினேன். பின் பிரதமர் அலுவலக அமைச்சர் நாராயணசாமி, இடிந்தகரைக்கு வந்து மக்களிடம் பேச்சு நடத்தினார். ஆனாலும், மக்களின் அச்சத்தை போக்க அவர் நடவடிக்கை எடுக்கவில்லை. மக்களின் அச்சம் தீரும் வரை திட்டப் பணிகளை நிறுத்தி வைக்க, தமிழக அமைச்சரவை தீர்மானம் போட்டது.
இதையடுத்து, தமிழக நிதியமைச்சர் பன்னீர் செல்வம் தலைமையிலான குழு, பிரதமரை சந்தித்து மனு கொடுத்தது. அப்போது, மத்திய மாநில அரசின் பிரதிநிதிகள், நிபுணர்கள் மற்றும் போராட்டக்குழு பிரதிநிதிகள் கொண்ட கூட்டுக்குழு அமைத்து, அணுமின் நிலைய பிரச்சினை குறித்து விரிவாக ஆராயும் என பிரதமர் தெரிவித்தார். ஆனால், உறுதிமொழிக்கு ஏற்ப பிரதமர் நடவடிக்கை எடுக்கவில்லை. தமிழகக் குழுவின் சந்திப்புக்கு பின், கடந்த 4ம் திகதியிட்டு பிரதமரால் எழுதப்பட்ட கடிதம், ஒக்டோபர் 7இல் ஊடகங்களில் வெளியிடப்பட்டது. ஆனால், அந்தக்கடிதம் தமிழக அரசுக்கு கிடைக்காததால், கடந்த 9ம் திகதி பிரதமர் அலுவலகத்தில் கடித நகலை, தமிழக அரசு கேட்டுப் பெற்றது.
மீண்டும், எனக்கு, பிரதமர் கடிதம் எழுதியதாக ஊடகங்களில், 12ம் திகதி செய்தி வெளியானது: அந்த கடிதம், இதுவரை எனக்கு கிடைக்கவில்லை. ஆனால், கூட்டுக்குழு பிரதிநிதிகள் பட்டியலை, தமிழக அரசு தராததால் குழு அமைக்க முடியாமல் உள்ளதாக மத்திய அமைச்சர் நாராயணசாமி வேண்டுமென்றே மாநில அரசின் மீது குற்றம் சாட்டியுள்ளார். மூன்றாவது முறையாக முதல்வர் பொறுப்பு வகிக்கிறேன். இதுவரை என் ஆட்சிகளின்போது, அன்றைய பிரதமர்களுடன் பல முறை கடித பரிவர்த்தனை நடந்துள்ளது. எந்த பிரதமரும் எனக்கு எழுதியதாக சொல்லி, ஊடகங்களுக்கு மட்டும் அனுப்பிவிட்டு எனக்கு அனுப்பாமல் விட்டதில்லை. ஆனால், கடந்த 10 நாட்களில் இந்த புதிய அனுபவம் நிகழ்ந்துள்ளது.
எனவே, கூடங்குளம் பிரச்சினையில் மாநில அரசு மீது வேண்டுமென்றே பழி சுமத்தும் நோக்கில் மத்திய அரசு செயல்படுகிறதோ என்ற சந்தேகம் ஏற்படுகிறது. கூடங்குளம் மக்களின் பிரச்சினைகளை தீர்க்கும் வரை அணுமின் நிலைய பணிகளை நிறுத்தி வைக்கவேண்டும் என்பதுதான் என் அரசின் உறுதியான நிலைப்பாடு மத்திய அரசு பணிகளை நிறுத்தாததால், கூடங்குளம் மக்கள் மீண்டும் போராட்டங்களில் ஈடுபடும் நிலைக்கு தள்ளப்பட்டுள்ளனர். எனவே, பிரச்சினையை தீர்க்க மத்திய அரசு அனைத்து நடவடிக்கைகளையும், உடனடியாக மேற்கொள்ள வேண்டும். மாநில அரசு மீது வீண் பழி சுமத்துவதையும் கைவிட வேண்டும். இவ்வாறு முதல்வர் ஜெயலலிதா அறிக்கையில் தெரிவித்துள்ளார்.
