உத்தரகண்ட் தெஹ்ரி தொகுதி இடைத் தேர்தலில் காங்கிரஸ் தோல்வி

பிரணாப் முகர்ஜியின் மகன் நூலிழையில் வெற்றி
உத்தரகண்ட் மாநிலம், தெஹ்ரி மக்களவைத் தொகுதி இடைத் தேர்தலில் காங்கிரஸ் தோல்வியைத் தழுவியுள்ளது. இத்தொகுதியில் மாநில முதல்வரின் மகன் பா. ஜ. க. வேட்பாளரிடம் தோல்வியடைந்தார்.
மேற்கு வங்க மாநிலம் ஜாங்கிபூர் மக்களவைத் தொகுதி இடைத் தேர்தலில் காங்கிரஸ் வேட்பாளராகப் போட்டியிட்ட குடியரசுத் தலைவர் பிரணாப் முகர்ஜியின் மகன் அபிஜித்முகர்ஜி நூலிழையில் வெற்றிபெற்றார். 
மொத்தத்தில் இந்த இடைத்தேர்தல் முடிவுகள் காங்கிரஸ் கட்சிக்கு பின்னடைவை ஏற்படுத்தியுள்ளது.
உத்தரகண்ட் மாநிலம், தெஹ்ரி மக்களவைத் தொகுதி உறுப்பினராக இருந்த விஜய் பகுகுணா, சில மாநிலங்களுக்கு முன்னர் மாநில முதல்வராகப் பதவியேற்றார். இதையடுத்து அவர், தனது எம்.பி. பதவியை இராஜிநாமா செய்தார். இதையடுத்து அந்த காலியிடத்துக்கு கடந்த 10 ஆம் திகதி இடைத் தேர்தல் நடைபெற்றது.
தெஹ்ரி மக்களவைத் தொகுதியில் காங்கிரஸ் வேட்பாளராக விஜய் பகுகுணாவின் மகன் சாகேத் பகுகுணா களத்தில் இறக்கப்பட்டார். இவரை எதிர்த்து பா. ஜ. க. வேட்பாளராக மாலா ராஜலட்சுமி ஷா போட்டியிட்டார்.
இடைத் தேர்தல் முடிவுகள் சனிக்கிழமை அறிவிக்கப்பட்டன. இதன்படி தெஹ்ரி மக்களவைத் தொகுதி இடைத் தேர்தலில் பா. ஜ. க. வேட்பாளரான மாலா ராஜலட்சுமி ஷா, தன்னை எதிர்த்துப் போட்டியிட்ட காங்கிரஸ் வேட்பாளர் சாகேத் பகுகுணாவைவிட 22,431 வாக்குகள் அதிகம் பெற்று வெற்றிபெற்றார். மாலா ராஜலட்சுமி ஷா பெற்ற மொத்த வாக்குகள் 2,45,292 சாகேத் பகுகுணா பெற்ற வாக்குகள் 2,22,861 மாநிலத்தில் ஆளும் காங்கிரஸ் அரசுக்கு இது பெரும் பின்னடைவாகக் கருதப்படுகிறது.
இப்போது வெற்றி பெற்றுள்ள ராஜலட்சுமி ஷாவின் மாமனாரும், அரச பரம்பரையைச் சேர்ந்தவருமான மானவேந்திர ஷா இத்தொகுதியில் 8 முறை வெற்றிபெற்று சாதனை படைத்தவர் என்பது குறிப்பிடத்தக்கது. அவர் இறந்த பின்னர் 2007 ஆம் ஆண்டு மக்களவைத் தேர்தலில் விஜய் பகுகுணா இங்கு வெற்றிபெற்றார்.
மேற்கு வங்க மாநிலம் ஜாங்கியூர் மக்களவைத் தொகுதியில் காங்கிரஸ் கட்சி சார்பில் பிரணாப் மகன் அபிஜித் முகர்ஜி போட்டியிட்டார். அவரை எதிர்த்து திரிணமூல் காங்கிரஸ் கட்சி சார்பில் வேட்பாளர் நிறுத்தப்படவில்லை. மார்க்சிய கம்யூனிஸ்ட் கட்சி சார்பில் முஸப்ஃபர் உசைன், பா. ஜ. க. தரப்பில் சுதாங்ஷ¤ பிஸ்வாஸ் உள்ளிட்டோர் போட்டியிட்டனர். காங்கிரஸ் மற்றும் மார்க்சிஸ்ட் கம்யூனிஸ்ட் கட்சி வேட்பாளர்களுக்கு இடையே கடும் போட்டி நிலவியது. உசைனைவிட அபிஜித் முகர்ஜி 2,536 வாக்குகள் அதிகம் பெற்று வெற்றி பெற்றார். அவர் பெற்ற மொத்த வாக்குகள் 3,32,919, உசைன் 3,30,383 வாக்குகள் பெற்று இரண்டாமிடமும், பா. ஜ. க. வேட்பாளர் 85,867 வாக்குகள் பெற்று மூன்றாமிடமும் பெற்றனர். சுயேச்சை வேட்பாளர்கள் ரெய்சுதீன், தகிதுல் இஸ்லாம் ஆகியோர் முறையே 41,620 மற்றும் 24,691 வாக்குகள் பெற்றனர்.
முன்னதாக கடந்த 2009 ஆம் ஆண்டு நடந்த மக்களவைத் தேர்தலில் ஜாங்கிபூரில் பிரணாப் முகர்ஜி 1.28 லட்சம் வாக்குகள் வித்தியாசத்தில் வெற்றி பெற்றிருந்தார். ஆனால் இம்முறை காங்கிரஸில் 25,386 வாக்குகள் வித்தியாசத்தில் மட்டுமே வெற்றிபெற முடிந்துள்ளது. இது குறித்து அபிஜித் முகர்ஜி கூறுகையில் :-
‘காங்கிரஸ் கட்சியின் வெற்றி வித்தியாசம் குறைந்ததற்கு அன்னிய நேரடி முதலீடு மற்றும் விலைவாசி உயர்வுக்கு எதிராக எதிர்க் கட்சிகள் மேற்கொண்ட தீவிர பிரசாரமும் ஒரு காரணம். பா. ஜ. க. மற்றும் ஒரு குறிப்பிட்ட கட்சியின் வாக்குகள் மார்க்சி ஸ்ட் கட்சி இந்த அளவுக்கு வாக்குகள் பெற உதவியுள்ளன. 2009 மக்களவைத் தேர்லை விட தற்போது வாக்குப் பதிவு குறைந்ததும், எங்கள் கட்சியின் வெற்றி வித்தியாசத்தைக் குறைத்துவிட்டன என்று தெரிவித்தார். ஜாங்கிபூர் அமைந்துள்ள முர்ஷிதாபாத் மாவட்ட காங்கிரஸ் தலைவர் ஆதிர் செபத்ரி கூறுகையில் :-
திரிணமூல் காங்கிரஸ் எங்களை ஆதரித்து வாக்களிக்கவில்லை, மாறாக எங்களை எதிர்த்ததுதான் முக்கிய காரணம் என்றார்.
