வீதி அபிவிருத்தியில் தொழிலாளர்களின் சுகாதாரமும் பாதுகாப்பும் பேணப்படவேண்டும்


தற்போது இலங்கை முழுவதும் பாரிய வீதி அபிவிருத்தியும், புதிய வீதிகள் அமைப்பதும் இடம்பெற்று வருவதை நாம் அவதானிக்கலாம். இவ் வீதி அபிவிருத்தியில் ஆயிரக்கணக்கான தொழிலாளர்கள் ஈடுபடுத்தப்பட்டுள்ளார்கள். இத் தொழிலாளர்களின் சுகாதாரமும் பாதுகாப்பு பற்றி வீதி அபிவிருத்தியில் சம்பந்தப்பட்ட அனைவரும் கவனம் செலுத்த வேண்டும்.
வீதி அபிவிருத்தியில் ஈடுபடும்போது அங்கு பெருமளவில் புழுதி ஏற்படுவதையும், கற்கள், மண், சீமெந்து போன்றவைகள் கையாளவேண்டியும், பல வகையான உபகரணங்கள் பயன்படுத்த வேண்டியும் இருக்கும். இவைகளை தொழிலாளர்கள் எவ்வாறு கையாள வேண்டும் எனும் அறிவித்தல்களை வீதி அபிவிருத்தியை பொறுப்பு ஏற்று உள்ள ஒப்பந்தக்காரர்களும், அவர்களின் மேற்பார்வையாளர்களும் வழங்க வேண்டும். இங்கு பயன்படுத்தப்படும் பொருட்களும், உபகரணங்களும், வாகனங்களும் பலவகையான விபத்துக்களுக்கும், நோய்களுக்கும் காரணமாகின்றன.
மேலும் வீதி அபிவிருத்தியில் ஈடுபடும்போது அவ் வீதியில் பல நூற்றுக்கணக்கான வாகனங்களும் தினமும் செல்ல வேண்டி இருப்பதால் அவ்வாகனங்களில் இருந்து வெளியேறும் புகை மூட்டத்தினாலும் தொழிலாளர்கள் பாதிக்கப்படுகின்றனர்.
வீதி அபிவிருத்தியில் உள்ள தொழிலாளர்கள் திறமையான மற்றும் திறமை குறைந்த ஊழியர்களும் உள்ளனர். திறமையான ஊழியர்களில் பொறியியலாளர்கள், மேற்பார்வையாளர்கள் போன்றோர் உள்ளனர். இவர்கள் பொதுவாக கண்ணாடி கையுறைகள், கால்அணிகள், முகமூடிகள் போன்றவை அணிந்திருப்பதை காணலாம்.
ஆனால் திறமை குறைந்த கீழ் மட்ட ஏனைய ஊழியர்கள் பெருமளவில் வீதி அபிவிருத்தியில் ஈடுபட்டுள்ளனர். இவர்களுக்கான சுகாதார, பாதுகாப்பு ஏற்பாடுகள் வீதி அபிவிருத்தி ஒப்பந்தக்காரர்கள் செய்து கொடுத்துள்ளார்களா என்பது கேள்விக்குறியாகும்.
இவர்களுக்கான சுகாதார, பாதுகாப்பு ஏற்பாடுகள் வழங்கப்படாவிடின் அவற்றை மேற்பார்வை செய்து அவர்களுக்கு எதிராக சட்ட நடவடிக்கைகள் எடுக்கப்படுகின்றதா என்பதும் அடுத்த பாரிய கேள்வியாகும். இக்கீழ்மட்ட தொழிலாளர்களுக்கு எவ்வகையான சுகாதார பாதுகாப்பு ஏற்பாடுகள் இலங்கைச் சட்டத்தின் மூலம் வழங்கப்பட்டுள்ளன என்பதும் அத்தொழிலாளர்களுக்கு தெரியாது. 
மேலும், இவ்வீதியோர அபிவிருத்தியில் அதிகளவான பெண்களும் ஈடுபடுத்தப்பட்டுள்ளதும் பெரும் கவலைக்குரிய விடயமாகும். எனவே இத் தொழிலாளர்களுக்கான உரிய சுகாதார, பாதுகாப்பு ஏற்பாடுகள் முறையே செய்யப்படாவிடில் அவர்கள் பாரிய விபத்துக்களையும் தொழில்சார் நோய்களையும் எதிர்நோக்கவேண்டி ஏற்படும்.
நிர்மாணம் என்பதை வரையறுக்கும்போது பின்வரும் விடயங்கள் உள்ளடக்கப்படும்.
வதிவிட நோக்கத்துக்காக, வியாபார நோக்கத்திற்காக கட்டிடங்கள் நிர்மாணம், தற்போதுள்ள கட்டிடத்துக்கான புனரமைத்தல் அல்லது பராமரிக்கும்போது தற்போதுள்ள கட்டிடங்களை அகற்றலும், சுத்தப்படுத்தலும், பெருந்தெருக்கள் அமைத்தல், பாலங்கள் அமைத்தல் மற்றும் நீர் விநியோகமும் வடிகால் அமைத்தலும் அல்லது ஏனைய நிர்மாண வேலைகளையும் உள்ளடக்குகின்றன. 
வீதி அபிவிருத்தியானது நிர்மாணக் கைத்தொழில் ஓர் முக்கிய பிரிவாகும். நிர்மாணக் கைத்தொழில் பற்றி கனடாவின் நிர்மாணக் கைத்தொழில் கூலிகள் சட்டமானது பின்வரும் சிலவற்றையும் குறிப்பிடுகிறது.
1. சிறிய வடிகால் அமைப்புடன் கூடிய பெருந்தெருக்கள், வீதிகள் புகையிரத வீதிகள் அல்லது ஓடு பாதைகள் நிர்மாணமும், பராமரித்தலும்,
2. பாறை, கிரவல், மண், களி, அல்லது கொங்aட் போன்றவற்றை நிர்மாணிப்பதில் பயன்படுத்துவதற்காக பகுதி, பகுதியாக கொண்டு செல்லலும் மேலும் பாறை, கிரவல் அல்லது ஒன்று திரட்டிய மணல் போன்றவற்றை செயன்முறைக்கு உட்படுத்தலும் பகுதியாக்குதலையும் உள்ளடக்குகிறது. 
எனவே நிர்மாணம் என்பதை வரையறுக்கும்போது ஆய்வாளர்கள் பெரும் தெருக்கள் நிர்மாணம் பாலம் நிர்மாணம், வடிகாலமைப்பு நிர்மாணம் போன்றவற்றையும் உள்ளடக்குகின்றனர்.
நிர்மாணக் கைத்தொழிலானது மிகவும் ஆபத்து நிறைந்த வேலைகளை கொண்டதாக உள்ளது. இக் கைத்தொழில் ஒரே நேரத்தில் பல்வேறு ஆபத்துக்கள் காணப்படுகின்றன. விபத்துக்கள், புழுதி, சத்தம், அரிப்பு, இரசாயன மற்றும் ஏனைய ஆபத்துக்கள் நிறைந்த பொருள்கள், பாவனை, பாரிய வேலை மற்றும் பாற்றாக்குறையான வசதிகளையும் கொண்டதாக நிர்மாணக் கைத்தொழில் காணப்படுகின்றது. எனவே வீதி நிர்மாணமும், புனரமைப்பும் நிர்மாணக் கைத்தொழிலில் உள்ளடக்கப்படுவதனால் இதே தொழில்சார் ஆபத்துக்களை இங்கும் காணலாம்.
பொதுவாக வீதி நிர்மாணத்தில் பயன்படுத்தப்படும் மண், சீமெந்து, கல் போன்றவற்றில் இருந்து பெருமளவான புழுதியும், இங்கு பயன்படுத்தப்படும் பாரிய வாகனங்களில் இருந்து வெளியேற்றப்படும் புகை போன்றவையும் இங்கு வேலை செய்யும் தொழிலாளர்களுக்கு பாதிப்புகளை ஏற்படுத்துகின்றன. 
மேலும் இங்கு போதியளவான பாதுகாப்பு உபகரணங்கள் வழங்கப்படாததால் பல்வேறு சுகாதார, பாதுகாப்பு ஆபத்துக்களை தொழிலாளர்கள் எதிர்நோக்குகின்ற னர். சிலவேளை மோசமான காயங்களுக்கும் உள்ளாகின்றனர். வீதியில் வேலை செய்யும் தொழிலாளர்களுக்கு கையுறையும் கால்களை முழுமையாக மறைக்கும் பாதணியும் முகமூடி போன்றவையும் வழங்கப்பட வேண்டும்.
ஆனால் தற்போது அதிகமான தொழிலாளர்கள் வெறும் சாதாரண றப்பர் பாதரட்சைகளையே அணிகின்றனர். இவர்கள் கொங்கிaட் கலவைகள் செய்யவேண்டி இருக்கும். இவைபோன்ற வேலைகளுக்கு போதிய பாதுகாப்பு கவசங்கள் வழங்கப்படாவிடின் அவர்களின் கைகள் மிகவும் கடினமானதாகமாறுவதுடன் காயம் ஏற்படல் அழுக்கடைதல், தோல்களில் கடி உண்டாதல் போன்ற நோய்களும் ஏற்படலாம்.
வீதியில் செல்லும் பாதசாரிகள், வாகனத்தில் செல்வோர் கூட தங்களின் முகத்தை மூடி வீதியில் உருவாகும் புழுதியில் இருந்து பாதுகாக்க முனைவதை நாம் காண்கிறோம். அப்படியானால் அங்கு வேலை செய்யும் தொழிலாளர்களுக்கு போதிய சுகாதார பாதுகாப்பு வசதிகள் ஏற்படுத்தி கொடுக்க வேண்டியது எவ்வளவு முக்கியம் என்பதை மனித நேயமுள்ள எவரும் ஏற்றுக்கொள்வர். 
இலங்கையின் தொழிற்சாலைச் சட்டத்தின் கீழ் தேவையான சுகாதார பாதுகாப்பு ஏற்பாடுகள் வீதி அபிவிருத்தி, பராமரிப்பு நிறுவனங்களால் அமுல்படுத்தப்படாவிடில் அவர்களுக்கு எதிராக உரிய சட்ட நடவடிக்கைகள் சம்பந்தப்பட்ட அதிகாரிகள் மேற்கொள்ள வேண்டும். சில இடங்களில் வீதியில் வேலை செய்யும் தொழிலாளர்கள் பழைய துணியினால் தங்களது மூக்கை மறைத்துக் கட்டியிருப்பதையும் காணலாம். 
வீதியால் செல்லும் வாகனங்கள் தங்களது வாகன கண்ணாடிகளை வீதி வேலை நடைபெறும் இடங்களில் மூடுவதையும், மோட்டார் சைக்கிளில் செல்வோர் மூக்கை இருப்பதையும் அவதானிக்கலாம். வீதி வேலை நடைபெறும் இடங்களைக் கடக்கும் அந்த வினாடிக்கு பாதசாரிகள் வாகனங்களில் செல்வோர் அந்த அளவு பாதுகாப்பு முன்னேற்பாடுகள் செய்கையில் அந்த வீதியில் வேலை செய்யும் தொழிலாளர்களுக்கு எந்த அளவு சுகாதாரம், பாதுகாப்பு ஏற்பாடுகள் செய்யப்பட வேண்டும் என்பதை விளங்கிக்கொள்ளலாம்.
வேலைத் தளங்கள் சுகாதாரமாகவும், பாதுகாப்பாகவும் இருப்பதை உறுதி செய்வது தொழில் செய்பவரின் கடமையாகும். தொழிலாளர்களின் நோய்களும் விபத்துக்களும் இன்று எல்லா நாடுகளிலும் பாரிய பிரச்சினையாக உள்ளது. சர்வதேச தொழிலாளர் நிறுவனத்தின் தகவலின் பிரகாரம் ஆண்டு தோறும் 270 மில்லியன் தொழிலாளர்கள் விபத்துக்களாலும் 160 மில்லியன் பேர் தொழில்சார் நோய்களாலும் பாதிக்கப்படுவதாக மதிப்பிடப்படுகின்றது.
இப்படியான விபத்துக்கள் காரணமாக 2.2 மில்லியன் பேர் உலகம் முழுவதும் மரணமடைகின்றனர். தினமும் சராசரி சுமர் 6000 தொழிலாளர்கள் மரணமடைகின்றனர். ஒவ்வொரு 15 நிமிடங்களுக்கும் ஒரு தொழிலாளி மரணமடைகின்றான். 
5% தொழிலாளர்கள் தினமும் விபத்துக்கள் காரணமாக வேலைக்கு சமுகமளிக்காமல் உள்ளனர். மேலும் நாட்டின் மொத்த தேசிய உற்பத்தியில் 4% இழப்பு தொழில்சார் விபத்துக்கள் காரணமாக ஏற்படுகின்றன. இவ்விடயத்தில் கைத்தொழில் நாடுகளை விட 10 மடங்கு அதிகமான ஆபத்தான கட்டத்தில் அபிவிருத்தியடைந்து வரும் நாடுகள் உள்ளது என தொழிலாளர் உறவுகள், மனிதசக்தி அமைச்சர் குறிப்பிடுகிறார்.
தொழில் கொள்வோர் சுகாதாரம், பாதுகாப்பு விடயத்தில் போதிய கவனம் எடுக்க வேண்டும். குறிப்பாக வீதி அபிவிருத்தியில், பராமரிப்பில் ஈடுபட்டுள்ள தொழிலாளர்களும் பல வகையான தொழில்சார் விபத்துக்களையும், நோய்களையும் எதிர் நோக்குவதனால் அவர்களுக்கு சுகாதாரமான வேலைச் சூழல், பாதுகாப்பு என்பவற்றை ஏற்படுத்திக்கொடுக்க வேண்டியது அவசியமாகும்.
இலங்கையில் தொழில்சார் பாதுகாப்பையும், சுகாதாரத்தையும் உறுதி செய்ய பல சட்டமூலங்கள் காணப்படுகின்றன. 
இச்சட்டமூலங்கள் பற்றி வீதி அபிவிருத்தி, பராமரிப்பு வேலைகளில் ஈடுபட்டுள் நிறுவனங்கள் கவனமெடுப்பதாக தெரியவில்லை. 
ஏனெனில் அந்தளவு அங்கு வேலை செய்யும் தொழிலாளர்களின் வேலைச் சூழல் ஆபத்து நிறைந்ததாகவும், சுகாதாரமற்றதாகவும் இருக்கும் அதேவேளை அவர்களுக்கான பாதுகாப்பு உபகரணங்கள் வழங்கப்பட்டுள்ளதையும் அவதானிக்க முடிவதில்லை. 
அத்துடன் இத்தொழிலாளர்களுக்கு இச்சட்டமூலங்களின் அறிவும் குறைவாகவே உள்ளது. இது தொடர்பான சட்டங்களில் குறிப்பாக தொழிற்சாலைகள் சட்டம் முக்கியமாகும். தொழிற்சாலை சட்டமானது கைத்தொழில் பாதுகாப்பு சுகாதாரம் தொடர்பான அம்சங்களை குறிப்பிடுகின்றது. 
இச்சட்டமூலத்தை நிறுவனங்கள், ஒபந்தக்காரர்கள் முறையாக அமுல்படுத்துவார்க ளேயானால், தொழிலாளர்கள் எதிர்நோக்கும் சுகாதாரம், பாதுகாப்பு தொடர்பான பல்வேறு பிரச்சினைகளுக்கு தீர்வு காணமுடியும். வீதி வேலையில் தொழிலாளர்களுக்கு பல வகையான பாதுகாப்பு உபகரணங்கள் வழங்கப்படலாம். இப் பாதுகாப்பு உபகரணங்களை இரண்டு வகையாக பிரிக்கலாம்.
1. சுவாசம் சாரா பாதுகாப்பு கருவிகள்.
2. சுவாசம் சார் பாதுகாப்பு கருவிகள்.
சுவாசம் சாரா பாதுகாப்பு கருவிகள்.
தொழிலாளர்களின் உடம்பின் பகுதிகளைப் பாதுகாப்பதற்கான கருவிகளை ஐந்து வகைகளுக்குள் உள்ளடக்க முடியும்
a. தலைப் பாதுகாப்பு
தலைப் பாதுகாப்புக்காக தலைக்கவசங்கள், கனமான தொப்பிகள், பயன்படுத்தப்படு கின்றன.
இவைகள் தொழிலாளர் களின் தலைகளை காயங்களில் இருந்தும் சூட்டிலிருந்தும் பாதுகாப்பதற்காக வழங்கப்படுகிறது.
b. கண்ணிணதும், முகத்தினதும் பாதுகாப்பு
புழுதி, பறந்து வரும் பொருட்கள், ஆபத்தான கதிர் வீச்சுக்கள் போன்றவைகளில் இருந்து கண்களை பாதுகாக்க வேண்டியுள்ளது. முறையாக பாதுகாக்காவிடில் கண்களில் காயங்கள் ஏற்படுவதுடன் சில வேளை கண்களை அல்லது பார்வையை இழக்க வேண்டியும் ஏற்படலாம். 
ஒட்டுவேலை தலைக்கவசங்கள், ஒட்டுவேலை பெரிய கண்ணாடிகள் போன்றவை பயன்படுத்தப்படுகிறது. முழுமுகத்தை பாதுகாக்க முக உறைகள் பயன்படுத்தப்படுகின்றன.

பொதுவாக பாதமும் காலுக்குமான பாதுகாப்பு கருவிகளாக பாதுகாப்பு காலணிகள், பூட்ஸ் போன்றன உள்ளன. பாதுகாப்பு காலணிகள் காயங்கள் அதாவது காலில் கீறல்கள் என்பவற்றில் இருந்து பாதுகாக்கின்றன. 
பூட்ஸ் போன்றவை காலை இரசாயணப் பொருட்கள் போன்றவைகளில் இருந்து பாதுகாக்கின்றன. பசை பூட்ஸ் எனும் ஓர் வகையான காலணி ஈரலிப்பான இடங்களில் வேலை செய்வதற்கு பயன்படுத்தப்படுகின்றது.
னீ. கை, முழங்கையினுடைய பாதுகாப்பு
தொழிலாளர்கள் கல், மண், இரசாயணப் பொருட்கள், சீமெந்து போன்றவற்றை பயன்படுத்த வேண்டும். 
இவற்றைப் பயன்படுத்தும்போது கை, முழங்கைகளில் ஏற்படும் பாதிப்புக்களைக் குறைக்க போதிய ஏற்பாடு கெய்யவேண்டும்.

தொழிலாளர்களின் வேலையின் தன்மையை பொறுத்து சில வேலைகளில் முழு உடம்மையும் பாதுகாக்க கூடிய பாதுகாப்பு உபகரணங்கள் பயன்படுத்துவதன் மூலம் காயங்கள் போன்ற ஆபத்துக்களில் இருந்து பாதுகாக்கலாம். சில தொழில்கள் மிகவும் ஆபத்தானதாக இருக்கும். அதற்கேற்ப முழு உடம்பையும் மறைக்கும் வகையில் தோல் போன்றவற்றால் செய்யப்பட்ட மேலங்கி பயன்படுத்தப்படலாம்.
எம். ஏ. எம். ஹுசைன் அலி, ....-
சிரேஷ்ட விரிவுரையாளர், தென்கிழக்குப் பல்கலைக்கழகம்.
