பிரதமரை பதவி விலக கோரி ஆளுநரிடம் பா. ஜனதா மனு


நிலக்கரி சுரங்க ஒதுக்கீட்டில் நடந்த முறைகேடு தொடர்பாக பிரதமர் மன்மோகன்சிங்கை பதவி விலக கோரி பாரதீய ஜனதா கட்சி நூதனமான போராட்டங்களை நடத்தி வருகிறது.
அதன்படி தமிழ்நாட்டில் அனைத்து பொலிஸ் நிலையங்கள் மற்றும் ஆளுநர் அலுவலகங்களில் பிரதமர் மன்மோகன் சிங்கை பதவி விலக கோரி மனு கொடுக்கப்பட்டு வருகிறது. ஆளுனர் ரோசய்யாவை சந்தித்து தமிழக பாரதீய ஜனதா தலைவர் பொன். 
ராதாகிருஷ்ணன் மற்றும் இல. கணேசன், டாக்டர் தமிழிசை சவுந்தரராஜன், வானதி சீனிவாசன் ஆகியோர் ஜனாதிபதிக்கு வழங்குவதற்கான ஒரு மனுவை கொடுத்தனர்.
அந்த மனுவில் கூறியிருப்பதாவது:-
நிலக்கரி சுரங்க முறைகேடு தொடர்பாக தார்மீக பொறுப்பேற்று பிரதமர் மன்மோகன் சிங் இராஜினாமா செய்ய வேண்டும். சாதாரண மக்களை வெகுவாக பாதிக்கும் டீசல் விலை உயர்வை ரத்து செய்ய வேண்டும். சில்லறை வர்த்தகத்தில் அன்னிய நேரடி முதலீட்டை அனுமதிக்க கூடாது. பொது மக்கள் நலன் கருதி இவ்விஷயங்களில் மத்திய அரசுக்கு ஆலோசனை கூறி நடவடிக்கை எடுக்க வேண்டும். இவ்வாறு அதில் குறிப்பிட்டு உள்ளது.
