ரமழான் மனித வாழ்க்கையில் திருப்புமுனையை ஏற்படுத்தியதா?


எம்மை விட்டும் பிரிந்துசென்ற புனித ரமழான் எமது அன்றாட வாழ்க்கையில் ஏதாவது திருப்புமுனையை அல்லது மாற்றத்தை ஏற்படுத்தியதா? அல்லது அதன் மூலமாக நாம் ஏதாவது மாற்றத்தை எமது வாழ்க்கையில் கண்டு கொண்டோமா. இவ்வினாவுக்கான பதிலை ஒவ்வொருவரும் தன்னை தானே சுயவிசாரணை செய்துகொள்ள கடமைப்பட்டவர்களாவர்.
ரமழானின் ஊடாக வாழ்க்கையில் மாற்றத்தையும் திருப்புமுனையையும் அடைந்துகொள்வதே அதன் யதார்த்த உண்மை நிலைப்பாடாகும்.
ஆனால், அது எம்மில் சாத்தியமானதா?
இந்த உண்மை நிலை இன்னுமே தெரியப்படாமல் இருப்பதுதான் கவலைக்குரிய விடயமாகும்.
ரமழானின் மூலம் வாழ்க்கையில் திருப்புமுனை ஏற்படுவது என்பதே எம்மை பொறுத்தவரை ஒரு கானல் நீர் கதையேதான். இதுதான் உண்மையும் கூட.
காரணம், ரமழானை ஒரு சடங்காகவே கவனித்தோம். நோன்பு நோற்றோம். தெளபாவும் கோரினோம்.
லைலதுல் கத்ரின் இரவில் வணங்கவும் செய்தோம். இவைகளையெல்லாம் மற்ற மனிதர்களின் விமர்சனத்தையும் குத்து வார்த்தைகளையும் பயந்தே செய்தோம்.
இறைவனுக்காக செய்ய வேண்டிய வணக்கங்களை முகஸ்துதிக்காக செய்து பலனை இழந்துவிட்டோம்.
ரமழானின் ஊடாக வாழ்க்கையில் தக்வாவை பெற்று அதன் மூலமாக பரகத்தையும், அபிவிருத்தியையும் காண வேண்டிய அடியார்கள் இவைகளைப் பற்றிய எவ்வித சிந்தனையும் இன்றியே நோன்புகளை நோற்று வழி அனுப்பி வைத்துவிட்டார்கள்.
இதற்காகவே இறைவன் நோன்பை கடமையாக்கினான்.
‘லஅல்லகும் தத்தகூன்’ நீங்கள் இறைவனை முற்றிலும் பயந்தவனாகவே மாறுவதற்காக வேண்டியேதான் இந்த நோன்பை கடமையாக்கினான்.
நாம் நோற்ற நோன்புகள் இந்த கூறப்பட்ட அம்சத்தை எம்மில் ஏற்படுத்தியதா? நிச்சயமாக இல்லவே இல்லை. இது தான் எமது பதில்.
நாம் நோற்ற நோன்பின் மூலமாக நாம் எந்த அபிவிருத்தியை எமது வாழ்க்கையில் கண்டோம்? எம்முடைய ஏதாவது ஒரு சிறு பிரச்சினையாவது எம்மை விட்டும் அகன்றுவிட்டதா? அல்லது எம்முடைய ஏதாவதொரு தேவையாவது இந்த நோன்பின் மூலமாக நிறைவேற்றப்பட்டதா? அதுவும் இல்லையே.
ஏன்? இவைகள் ஒன்றுமே சாத்தியப்படவில்லை.
நாம் நோற்ற நோன்புகள் எமக்கு தக்வாவை ஏற்படுத்தவில்லை. அப்படி தக்வா ஏற்பட்டிருந்தால் எம்மை கெளவியுள்ள சகல பிரச்சினைகளும் நீங்க இந்த நோன்பு வழி திறந்திருக்கும்.
லஅல்லகும் தத்தகூன் என்ற இறைவாக்கு எம்மை ஆளவுமில்லை நாம் அதன்மூலம் ஆளப்படவுமில்லை. இவைகளுக்கு அடிப்படை யதார்த்த காரணம் நோன்பு நோன்பின் பார்வையில் தக்வாவின் அடிப்படையில் நோற்கப்படவில்லை. மாறாக அதனை வருடா வருடம் சடங்காக கவனித்து செயல்பட்டோம்.
ரமழானை நாம் இக்லாஸான முறையில் கவனித்து வரவேற்றிருந்தால் நாம் பொருளாதார ரீதியில் இறை உதவியை பெற்றிருப்போம். எம்முடைய பல தேவைகளுக்கு நாம் வழிகண்டிருப்போம்.
வாழ்க்கையில் பல பிரச்சினைகளுக்கு தீர்வை தரவேண்டிய ரமழான் அது எம்மை கவனிக்காமலே சென்றுவிட்டது.
பல ரமழான்களை சந்தித்த நாம் ஏன் இன்னுமே வாழ்க்கையில் கஷ்டத்தையும் சோதனைகளையும் மாறி மாறி அனுபவித்துக் கொண்டிருக்கிறோம்.
ரமழான் சோதனைகளுக்கும், கஷ்டங்களுக்கும் மனிதனுக்கு உதவக்கூடியதாக இருக்க வேண்டும். ஆகவே இனிவரும் ரமழான்களை இஃலாஸான முறையில் வரவேற்று தக்வாவை வளர்த்து ரஹ்மத்தையும் பரகத்தையும் அடைந்து கொள்வோமாக! ஆமீன்
மெளலவி தாஜுதீன் அப்துல் அஹத் 
