கலைஞர் ரி.வி.க்கு வழங்கிய ரூ. 200 கோடி சொத்து டி.பி.ரியலிட்டி நிறுவனத்திடமிருந்து பறிமுதல்

அமுலாக்கப் பிரிவு ஊடாக நடவடிக்கையில் இறங்குகிறது சி.பி.ஐ
ஸ்பெக்ட்ரம் ஊழல் வழக்கில் சம்பந்தப்பட்டுள்ள டி.பி. ரியலிட்டி நிறுவனத்தின் இந்திய ரூ. 200 கோடி மதிப்புள்ள சொத்துக்களை பறிமுதல் செய்ய அமுலாக்க பிரிவுக்கு விரைவில் கடிதம் எழுத இருப்பதாக சி.பி.ஐ. தெரிவித்து உள்ளது.
2 ஜி ஸ்பெக்ட்ரம் அலைவரிசை ஒதுக்கீட்டில் நடைபெற்ற ஊழல் பற்றி விசாரித்து வரும் சி.பி.ஐ. தாக்கல் செய்த 2வது குற்றப் பத்திரத்தில் டி.பி. ரியலிட்டி நிறுவனத்தின் மூலம் குசேகான் ஹெல்த்தி மற்றும் சினியுக் நிறுவனம் ஆகியவற்றின் வழியாக கலைஞர் தொலைக்காட்சிக்கு ரூ. 200 கோடி போய் சேர்ந்ததாக கூறப்பட்டு இருந்தது. ஸ்பெக்ட்ரம் அலைவரிசை ஒதுக்கீட்டில் சுவான் டெலிகாம் நிறுவனம் பெற்ற ஆதாயத்துக்காக இந்த பணம் வழங்கப்பட்டதாகவும் குறிப்பிடப்பட்டு இருந்தது.
மேலும் அந்த குற்றப்பத்திரத்தில் கனிமொழி எம்.பி. கலைஞர் தொலைக்காட்சியில் நிர்வாக இயக்குனர் சரத்குமார் ஆகியோரின் பெயரும் இடம்பெற்று இருந்தது. இதைத் தொடர்ந்து அவர்கள் இருவரும் கைது செய்யப்பட்டு டில்லி திகார் சிறையில் அடைக்கப்பட்டு உள்ளனர். டி.பி. ரியலிட்டி நிறுவனத்தின் நிர்வாக இயக்குனர் சாகித் உஸ்மான் பல்வா ஏற்கனவே கைது செய்யப்பட்டு சிறையில் உள்ளார்.
இந்த நிலையில் கலைஞர் தொலைக்காட்சிக்கு கொடுக்கப்பட்ட இந்திய ரூ. 200 கோடிக்கு சமமான மதிப்புள்ள டி.பி. ரியலிட்டி நிறுவனத்தின் சொத்துக்களை பறிமுதல் செய்ய இருப்பதாகவும், இது தொடர்பாக அமுலாக்கப் பிரிவுக்கு விரைவில் கடிதம் எழுத இருப்பதாகவும் சி.பி.ஐ. வட்டாரங்கள் நேற்று முன்தினம் தெரிவித்தன. சி.பி.ஐ. நிறுவனமே நேரடியாக சொத்துக்களை முடக்க முடியாது என்பதாலும், சட்டவிரோத பண பரிமாற்றம் மற்றும் வெளிநாட்டு பணம் விதிமுறை மீறல் சட்டத்தின்படி, அமுலாக்கப் பிரிவுதான் அந்த நடவடிக்கையை எடுக்க முடியும் என்பதாலும் அந்த அமைப்புக்கு கடிதம் எழுத இருப்பதாக சி.பி.ஐ வட்டாரங்கள் கூறின.
