மத்திய அரசுக்கான ஆதரவிலிருந்து விலகினார் மம்தர் நாட்டை விற்க முயல்வதாக குற்றச்சாட்டு

தனது கோரிக்கை இதுவரை நிறைவேறாததால் மத்திய அரசுக்கான ஆதரவை வாபஸ் பெற்றுக்கொள்வதாக மேற்கு வங்க முதல்வர் மம்தா பனர்ஜி அறிவித்தார். நாளை வெள்ளிக்கிழமை தங்கள் கட்சி சார்பில் அமைச்சரவையில் இடம்பெற்றுள்ள அமைச்சர்கள் ராஜினாமா செய்வார்கள் எனவும் கூறினார். மேலும் அவர், நாட்டை விற்க ஐ.மு. கூட்டணி முயற்சி செய்வதாக மம்தா கூறினார்.
கடந்த சில நாட்களுக்கு முன்னர் டீசல் விலை லீட்டருக்கு 5 ரூபாய் உயர்த்தப்பட்டது. காஸ் சிலிண்டர்கள் மீதும் கட்டுப்பாடு விதிக்கப்பட்டது. ஆண்டுக்கு 6 சமையல் காஸ் சிலிண்டர்கள் மட்டுமே இனி மானிய விலையில் வழங்கப்படும் என அறிவித்தது. 
அத்துடன் சில்லறை வர்த்தகத்தில் அன்னிய நேரடி முதலீட்டிற்கும் அனுமதி வழங்கியது. இதனால் அதிருப்தியடைந்த மேற்கு வங்க முதல்வர் மம்தா பனர்ஜி இந்த மூன்று முடிவுகளையும் வாபஸ் பெற வேண்டும் என எச்சரிக்கை விடுத்தார். இல்லையென்றால் கடுமையான முடிவு எடுக்க வேண்டியிருக்கும் என எச்சரிக்கை விடுத்தார்.
இந்த கெடு நேற்று முன்தினமுடன் முடிவடைந்தது. ஆனால் மத்திய அரசிடமிருந்து இதுவரை எந்த ஒரு சாதகமான முடிவும் வரவில்லை. இதனையடுத்து அடுத்த கட்ட நடவடிக்கை எடுப்பது குறித்து திரிணமுல் காங்கிரஸ் கட்சியின் எம்.பி.க்கள் கூட்டம் கோல்கட்டாவில் நடந்தது.
இந்த கூட்டத்திற்கு பின்னர் பத்திரிகையாளர்களுக்கு பேட்டியளித்த மம்தா பனர்ஜி ஐ.மு.கூட்டணியில் குறைந்தளவு மரியாதை கூட எங்களுக்கு அளிக்கப்படவில்லை. மத்திய அரசு முடிவெடுக்கும் முன்னர் எங்களிடம் ஆலோசனை நடத்தவில்லை. குறைந்தளவு விலை குறைப்பு என்பதை ஏற்றுக்கொள்ள முடியாது. 
சில்லரை வர்த்தகத்தில் நேரடி அன்னிய முதலீடு இந்தியாவில் மிகப்பெரிய பாதிப்பை ஏற்படுத்தும். மத்திய அரசுக்கு அளித்து வரும் ஆதரவை வாபஸ் பெற்றுக்கொள்கிறோம். நாளை வெள்ளிக்கிழமை எங்களது அமைச்சர்கள் ராஜினாமா செய்வார்கள். மக்களை பாதிக்கும் செயல்களை காங்கிரஸ் தன்னிச்சையாக செய்துள்ளது.
ஓய்வூதிய மசோதவை ஆரம்ப நிலையிலேயே எதிர்த்தோம். காங்கிரஸ் மிரட்டும் பாணியை கடைபிடித்தது. சில சமயங்களில் கீழ்பணிய வேண்டிய நிலை ஏற்பட்டது. நாட்டை விற்க ஐ. மு. கூட்டணி முயற்சி செய்கிறது. இதனை நாட்டை நாங்கள் எதிர்த்தோம் என கூறினார்.
மம்தா அரசுக்கான ஆதரவை வாபஸ் பெற்றதையடுத்து மத்திய அரசின் பலம் 254 ஆக குறைந்தது. திரிணமூல் கட்சிக்கு 19 உறுப்பினர்கள் உள்ளது குறிப்பிடத்தக்கது. ஐ. மு. கூட்டணியில் காங்கிரஸ் கட்சிக்கு 206 எம்.பி.க்களும் தி. மு. க.வுக்கு 18 எம்.பி.க்களும், தேசியவாத காங்கிரஸ் கட்சிக்கு 9 எம்.பி.க்களும் இடம்பெற்றுள்ளனர். மேலும் மற்ற கட்சிகள் சார்பில் 21 எம்.பி.க்கள் மத்திய அரசுக்கு ஆதரவு அளித்து வருகின்றனர்.
இதனிடையே பிரச்சினைகள் குறித்து விவாதிக்க தன்னை சந்திக்க வருமாறு பிரதமர் மம்தாவுக்கு கடந்த 3 நாட்களுக்கு முன்னர் அழைப்பு விடுத்ததாக தகவல் வெளியாகியுள்ளது.ஆனால் இதுவரை மம்தாவிடமிருந்து எந்த பதிலும் கிடைக்கவில்லை எனவும் கூறப்படுகிறது.
