சேறுபூசும் காரியத்தில் ஈடுபட்டுள்ள மங்களதோல்விப் பாதையில் சென்று கொண்டிருக்கிறார்


(மத்திய மாகாண மேலதிக குறூப் நிருபர்)
“ஒரே பொய்யைத் திரும்பத் திரும்பக் கூறி “கோபெல்ஸ்” நியதியைப் பின்பற்றி சரித்திரம் முழுவதும் பலருக்கு சேறு பூசும் காரியத்தில் ஈடுபட்டிருக்கும் மங்கள சமரவீர தோல்வி வழியிலேயே சென்றுகொண்டிருக்கிறார். ஜனாதிபதி மஹிந்த ராஜபக்ஷ அவர்களின் அரசாங்க காலத்திலேயே எமது நாட்டின் ஊடக சுதந்திரம் வெகுவாகப் பேணப்பட்டு வருகிறது.”
இவ்வாறு வெகுசன ஊடகத்துறை அமைச்சர் கெஹெலிய ரம்புக்வெல்ல ஊடகவியலாளர்களுக்கு கருத்து தெரிவிக்கையில் கூறினார். அமைச்சரின் கண்டி வாசஸ்தலத்தில் நடைபெற்ற விசேட ஊடகவியலாளர் சந்திப்பின் போது அவர் மேலும் கூறியதாவது:-
ஊடக சுதந்திரத்தைப் பற்றிப் பேசிக்கொண்டு முதலைக் கண்ணீர் வடித்து வரும் மங்கள அவரது கடந்த காலத்தைப் பற்றி, ஊடக அமைச்சராக இருந்தபோது செயலாற்றிய விதம் பற்றி இந்நாட்டு ஊடக வரலாறு மறக்காது.
மங்கள சமரவீரவுக்குப் பரிச்சயமான கோபெல்ஸ் நியதி, ஒருபோது அவருக்கு காத்திரமாக உதவினாலும், அதனைத் திரும்பவும் மேடையேற்ற புத்தியுள்ள இந்நாட்டு மக்கள் அனுமதிக்க மாட்டார்கள்.
இன்று இருப்பது மஹிந்த ராஜபக்ஷ யுகம், மங்களவுக்கல்ல எத்தகைய பொய்யர்களுக்கும் இந்நாட்டு மக்களை ஏமாற்ற முடியாது. இவர்களது நாடகம் புஸ்வானமாகிவிட்டது. 
இவர்களது பேச்சைக் கேட்க இன்று எவருமில்லை. ஊடகவியலாளர்கள் மற்றும் ஊடகங்கள் பெற்றிருக்கும் உதவிகள் போன்று இந்த நாட்டில் எக்காலத்திலும் நடைபெற்றிருக்க வில்லை. பத்திரிகைகள், வானொலி, தொலைக்காட்சி மற்றும் இணையங்கள் எவ்வளவு அதிகரித்துள்ளன என்பதைக் கவனிப்பதன் மூலம் இவ்யுகத்தின் ஊடக வளர்ச்சியை மதிப்பிடலாம் என்றும் கூறினார். பல்வேறு உடகங்களைச் சேர்ந்த ஊடகவியலாளர்கள் இங்கு பிரசன்னமாகி இருந்தனர்.
