தற்கொலையா? விளையாட்டினால் வந்த விபரீதமா?


நாவலப்பிட்டி கெட்டபுலா தோட்ட மத்திய பிரிவைச்  சேர்ந்த 13 வயது பாடசாலை மாணவனொருவன் நேற்று மாலை தற்கொலை செய்து கொண்டுள்ளதாக தெரிவிக்கப்படுகின்றது. எனினும் இது தற்கொலையா அல்லது விளையாட்டினால் வந்த விபரீதமா என்பதை விசாரணைகளின் பின்னரே அறிவிக்க முடியும் பொலிஸார் தெரிவிக்கின்றனர்.
கெட்டபுலா தமிழ் மகா வித்தியாலயத்தில் தரம் 8 இல் கல்வி கற்கின்ற வீரமணி இரேஷன் என்ற மாணவனே உயிரிழந்துள்ளார்.
நேற்று பாடசாலைக்குச் செல்லாது வீட்டிலிருந்த இந்த மாணவன் தனது வீட்டின் படுக்கையறையிலுள்ள நுளம்பு வலையில் சுருக்கிட்டு உயிரிழந்த நிலையில் இருந்ததை மாலை 6.30 மணியளவில் கண்ட பெற்றோரும் உறவினர்களும் அந்தச்சிறுவனின் சடலத்தினை மீட்டு நாவலப்பிட்டிய வைத்தியசாலைக்குக் கொண்டு சென்றுள்ளனர்.
இந்தச்சம்பவம் தொடர்பில் நாவலப்பிட்டி பொலிஸாருக்கு அறிவித்ததைத் தொடர்ந்து சம்பவம் இடம்பெற்ற இடத்திற்கு பொலிஸார் வருகைத்தந்து விசாரணைகளை மேற்கொண்டனர்.
குறிப்பிட்ட மாணவன் வீட்டினுள்ள நுளம்பு வலையில் விளையாடுவதை வழக்கமாகக் கொண்டவர் என்றும் பெற்றோர் அறிவித்துள்ளனர்.
எனவே இந்தச்சிறுவனின் மரணம் தற்கொலையா அல்லது விளையாட்டினால் வந்த விபரீதமா என்பது குறித்துப் பொலிஸார் விசாரணைகளில் ஈடுபட்டு வருகின்றனர்.

