தேவ அழைப்புக்குப் பாத்திரராகிவரங்களைப் பெற்று வாழ்வோம்

நற்செய்தி கூறும் வாழ்க்கைப் படிப்பினைகள்
ரிசுத்த ஆவி உங்களிடத்தில் வரும்போது நீங்கள் பெலனடைந்து, எருசலேமிலும், யூதேயா முழுவதிலும், சமாரியாவிலும், பூமியின் கடைசி பரியந்தமும் எனக்கு சாட்சிகளாயிருப்பீர்கள்’ (அப். 8:8).
இது கர்த்தராகிய இயேசு கிறிஸ்து பரமேறுவதற்கு முன்னதாக தனது சீஷர்களுக்குக் கொடுத்த வாக்குத்தத்தமாகும் அதாவது ஒரு உறுதி மொழியாகும். கர்த்தராகிய இயேசு கிறிஸ்து மரித்து உயிர்த்தெழுந்து தனது சீஷர்களுக்கு இறுதி கட்டளையாக கூறியது, ‘நீங்கள் உலகெங்கும் போய், சர்வ சிருஷ்டிக்கும் சுவிசேஷத்தை பிரசங்கியுங்கள்’ (மாற். 16:15) என்பதாகும்.
இம்மாபெரும் கட்டளையை எமது முயற்சியாலும் பிரயத்தனத்தினாலும் நிறைவேற்றுவது முடியாத காரியமாகும். இவையெல்லாவற்றிற்கும் பரிசுத்த ஆவியின் செயற்பாடு எமக்கு அருளப்பட வேண்டும்.
கிறிஸ்தவ விசுவாசத்தில் பரிசுத்த ஆவியின் பங்களிப்பு முக்கியமானதாகும். கர்த்தராகிய இயேசு கிறிஸ்துவின் மாபெரும் கட்டளையை நிறைவேற்றவே மிஷனரிமார்கள் நாடுவிட்டு நாடு சென்று தேவராஜ்யத்தின் சுவிசேஷத்தை அறிவித்தார்கள். அப்போஸ்தலர் பவுல் ‘இதற்காகவே நான் அழைக்கப்பட்டேன்’ என்றும் ‘இதுவே என் மீது விழுந்த கடமையாகும்’ என்றும் எழுதியுள்ளார்.
இன்றைய சூழ்நிலையில் அநேக கிறிஸ்தவர்களும், கிறிஸ்தவ ஸ்தாபனங்களும் இப்பாரிய பணிகளை ஆற்றி வருவதை நாம் காண்கிறோம். அன்று சீஷர்களுடன் இப்பணி முடிவடையவில்லை. அது தேவராஜ்யம் வரும் வரை நடைபெறும் பணியாகும். இது பரிசுத்த ஆவியின் ஏவுதலின் அடிப்படையில் நடைபெறும் தெய்வீகப் பணியாகும்.
பரிசுத்த ஆவியின் வழிநடத்தலின் மூலமே ஒருவன் தன் வாழ்வில் கர்த்தராகிய இயேசு கிறிஸ்துவை ஆண்டவராகவும் மீட்பராகவும் இரட்சகராகவும் விசுவாசிக்கிறான். அவனது பெற்றோர் அல்லது வம்சாவளி கிறிஸ்தவத்தின் மூலம் அன்றி பரிசுத்த ஆவியின் நிறைவே ஒருவனது கிறிஸ்தவ வாழ்க்கையில் புதிய அத்தியாயத்தை உருவாக்குகிறது என்பதே உண்மையாகும்.
பரிசுத்த ஆவி எமக்குள் வாசம் செய்வதற்காக நாம் தேவனுக்கு நன்றி செலுத்த வேண்டும். நாம் நடந்து வந்த பாதையில் தேவன் எம்மை பராமரித்து பாதுகாத்து இம்மட்டுமாக ஜீவனைத் தந்துள்ளார். எமது ஆற்றலுக்கு அப்பாற்பட்ட விதத்தில் பரிசுத்த ஆவியானவர் எம்மை ஆளுகை செய்கிறார்.
பரிசுத்த ஆவி எமக்குள் வாசம் செய்வதற்கான அடையாளம் நாம் தேவனின் சாட்சிகளாக வாழ்வதாகும். எமக்குள் பரிசுத்த ஆவி வாசம் செய்யும்போது எமது வாழ்க்கையில் புதிய மாற்றம் உருவாக்கும். எம்மை பார்ப்பவர்கள் எமக்குள் புதிய மாற்றம் உருவாகியுள்ளதை காண்பார்கள். இந்நிலையை நாம் தெளிந்துணர்வடைய வேண்டும்.
பரிசுத்த ஆவி எமக்குள் வாசம் செய்வதற்கான அடையாளமாக நாம் தேவனின் ராஜ்யத்தின் சுவிசேஷத்தை அறிவிக்க வேண்டும். இது எமது கடமையாகும். சுவிசேஷத்தை நாம் பாடல், தேவ செய்தி, சாட்சி பகர்தல், நற்சாட்சியான வாழ்க்கை மூலம் பகிர்ந்தளிக்கலாம்.
‘...எவனாகிலும் பரிசுத்த ஆவிக்கு விரோதமாகப் பேசினால் அது இம்மையிலும் மறுமையிலும் அவனுக்கு மன்னிக்கப்படுவதில்லை’ (மத். 12:32) என்றார் கர்த்தராகிய இயேசு கிறிஸ்து. பரிசுத்த ஆவியின் செயற்பாடுகளை குறித்து நாம் தாராளமாக பேசலாம். விமர்சிக்க அனுமதியில்லை. கிறிஸ்தவர்களாகிய நாம் மிகுந்த ஜாக்கிரதையுடையவர்களாக பரிசுத்த ஆவியின் ஆளுகைக்கு எம்மை ஒப்படைக்க வேண்டும்.
தேவனாகிய கர்த்தர் பெரிய காரியங்களை எம் வாழ்க்கையில் செயற்படுத்துவார். இன்றே எம்மை குறித்து ஆராய்ந்து எம்மை தேவனுக்கென்று ஒப்புவித்து, தேவ அன்பிலும் ஐக்கியத்திலும் இணைவோமாக.
தேவன் எம்மை அழைத்த அழைப்புக்கு எம்மை பாத்திரவனாக்குவோம். பரிசுத்த ஆவியின் வரங்களை பெற்று வாழ்வோமாக.
