டீசல், எரிவாயு விலை இப்போதைக்கு உயராது: அரசு மானிய உதவி


அடுத்த ஆண்டு உ.பி உள்ளிட்ட மாநிலங்களின் சட்ட சபைத் தேர்தல் நடைபெற உள்ளதால் டீசல், சமையல் எரிவாயு விலை இப்போதைக்கு உயர்த்தப்படாது. இதனால் ஏற்படும் இழப்பீட்டை சரி செய்ய எண்ணெய் நிறுவனங்களுக்கு மத்திய அரசு 15 ஆயிரம் கோடி ரூபாய் மானியம் அளிக்க முன்வந்துள்ளது.
சர்வதேச சந்தை நிலவரத்திற்கு ஏற்ப பெற்றோல் விலையை நிர்ணயிக்கும் உரிமையை கடந்த ஆண்டு ஜுன் மாதம் எண்ணெய் நிறுவனங்களுக்கு மத்திய அரசு அளித்தது. சர்வதேசச் சந்தையில் கச்சா எண்ணெய் விலைக்கு ஏற்ப எண்ணெய் நிறுவனங்கள் உள்நாட்டில் விலையை உயர்த்தி வருகின்றன. 
விலையை உயர்த்திக் கொள்ளும் அதிகாரத்தை எண்ணெய் நிறுவனங்களுக்கு கொடுத்த பிறகு 10 முறை பெற்றோல் விலை உயர்த்தப்பட்டு விட்டது. இதன் மூலம் ஒரு லீற்றர் பெற்றோல் விலை 70 ரூபாவை தாண்டிவிட்டது.
கச்சா எண்ணெய் விலை உயர்வு மற்றும் டொலருக்கு எதிரான ரூபாவின் மதிப்பு சரிவு ஆகியவற்றை காரணம் காட்டி கடந்த 3ம் திகதி பெற்றோல் விலை 1.82 ரூபாய் அளவுக்கு உயர்த்தப்பட்டது. பாராளுமன்றின் குளிர்கால கூட்டம் துவங்குவதாலும், அடுத்த ஆண்டு உ.பி, உள்ளிட்ட மாநிலங்களின் சட்ட சபைத் தேர்தல் நடைபெறுவதைக் கருத்தில் கொண்டும், பெற்றோல் விலை சமீபத்தில் 2.34 ரூபாய் குறைக்கப்பட்டது.
பெற்றோலுக்கு மட்டுமே விலை நிர்ணயம் செய்யும் உரிமை அரசு கட்டுப்பாட்டிலிருந்து எண்ணெய் நிறுவனங்களுக்குச் சென்றுள்ளது. டீசல், மண்ணெண்ணெய், சமையல் எரிவாயு ஆகியவற்றின் விலை நிர்ணயம் அரசு கட்டுப்பாட்டில் தான் உள்ளது. 
